(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΠ΄

Δευτέρα, 05 Σεπτεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Γ. Παπανδρέου, σελ.   
3. Ανακοινώνεται ότι, σε εκτέλεση της από 29 Αυγούστου 2022 απόφασης της Ολομέλειας της Βουλής συγκροτήθηκε 29μελής Εξεταστική Επιτροπή για την εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ- Κινήματος Αλλαγής και ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινήτου του με το κακόβουλο λογισμικό predator, την παράνομη χρήση αυτού στην Ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκόμενου φυσικού ή νομικού προσώπου, σύμφωνα με τα άρθρα 68 παράγραφος 2 εδάφιο γ΄ του Συντάγματος και 144 παράγραφος 5 εδάφιο β΄ του Κανονισμού της Βουλής, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Εσωτερικών, με θέμα: «Τεράστιος κίνδυνος και εγκληματική αδιαφάνεια στα έργα του ρέματος της Συκιάς», σελ.   
 β) Προς τον Υπουργό Ανάπτυξης και Επενδύσεων, με θέμα: «Παράταση προθεσμίας ανανέωσης των παραγωγικών αδειών στις λαϊκές αγορές έως 31-12-2022», σελ.   
 γ) Προς την Υπουργό Παιδείας και Θρησκευμάτων:   
 i. με θέμα: «Απρόσκοπτη πρόσβαση των παιδιών της Γαύδου στη Δημόσια εκπαίδευση χωρίς να ξεριζώνονται οι οικογένειές τους» , σελ.   
 ii. με θέμα: «Αποκλεισμός μαθητών της Γαύδου από την Δευτεροβάθμια Εκπαίδευση» , σελ.   
 δ) Προς τον Υπουργό Υγείας με θέμα: «Ο ρόλος των ιατρικών συλλόγων κατά την παράγραφο 3 του άρθρου 96 του ν. 2071/1992 περί ακούσιας νοσηλείας», σελ.   
 ε) Προς τον Υπουργό Περιβάλλοντος και Ενέργειας:   
 i. με θέμα: « Άμεσα μέτρα για την αντιμετώπιση των φαινομένων ρύπανσης του Θερμαϊκού Κόλπου», σελ.   
 ii. με θέμα: «Διετής παράταση για προέγκριση οικοδομικής άδειας σε οικόπεδα μικρότερα των 4 στρεμμάτων εκτός σχεδίου», σελ.   
 iii. με θέμα: «Τα χατίρια της Κυβέρνησης Μητσοτάκη και οι παραβιάσεις της περιβαλλοντικής νομοθεσίας της ΕΛΛΗΝΙΚΟΣ ΧΡΥΣΟΣ ΑΕ συνεχίζονται», σελ.   
 στ) Προς τον Υπουργό Επικρατείας με θέμα: «Η αναξιοκρατία και η αδιαφάνεια στην «καρδιά» του Επιτελικού Κράτους, τη Γενική Γραμματεία Συντονισμού της Προεδρίας της Κυβέρνησης, επιτείνεται και διογκώνεται», σελ.   
 ζ) Προς τον Υπουργό Αγροτικής Ανάπτυξης και Τροφίμων, με θέμα: «Απαράδεκτη κυβερνητική αδιαφορία στο μεγάλο πρόβλημα της έλλειψης εργατών γης», σελ.   
 η) Προς τον Υπουργό Κλιματικής Κρίσης και Πολιτικής Προστασίας, με θέμα: « Άδικη και αναιτιολόγητη εξαίρεση πενταετών και εποχικών πυροσβεστών από τη διάταξη για την αποζημίωση πυροσβεστικού προσωπικού για πρόσθετη εργασία», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Πολιτισμού και Αθλητισμού, Οικονομικών, Εξωτερικών, Παιδείας και Θρησκευμάτων, Δικαιοσύνης, Επικρατείας, καθώς και ο Αναπληρωτής Υπουργός Οικονομικών κατέθεσαν την 1η-9-2022 σχέδιο νόμου: «Κύρωση της Συμφωνίας μεταξύ του Υπουργείου Πολιτισμού και Αθλητισμού, του Μουσείου Κυκλαδικής Τέχνης της Αθήνας, του Μητροπολιτικού Μουσείου Τέχνης της Νέας Υόρκης και του Ινστιτούτου Αρχαίου Ελληνικού Πολιτισμού του Ντελαγουέρ, σχετικά με την επιστροφή στην Ελλάδα ιδιωτικής συλλογής εκατόν εξήντα μίας (161) αρχαιοτήτων του Κυκλαδικού Πολιτισμού, ευρισκόμενης στη Νέα Υόρκη και την έκθεση αυτής στο Μητροπολιτικό Μουσείο Τέχνης της Νέας Υόρκης», σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού «Κύρωση της Συμφωνίας μεταξύ του Υπουργείου Πολιτισμού και Αθλητισμού, του Μουσείου Κυκλαδικής Τέχνης της Αθήνας, του Μητροπολιτικού Μουσείου Τέχνης της Νέας Υόρκης και του Ινστιτούτου Αρχαίου Ελληνικού Πολιτισμού του Ντέλαγουερ σχετικά με την επιστροφή στην Ελλάδα ιδιωτικής συλλογής εκατόν εξήντα μίας αρχαιοτήτων του κυκλαδικού πολιτισμού ευρισκόμενης στη Νέα Υόρκη και την έκθεση αυτής στο Μητροπολιτικό Μουσείο Τέχνης της Νέας Υόρκης, σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΜΑΚΡΗ Ζ. , σελ.   
 ΠΟΛΑΚΗΣ Π. , σελ.   
 ΣΑΚΟΡΑΦΑ Σ. , σελ.   
 ΤΡΙΑΝΤΑΦΥΛΛΙΔΗΣ Α. , σελ.   
  
Β. Επί των επικαίρων ερωτήσεων:  
 ΑΜΥΡΑΣ Γ. , σελ.   
 ΑΝΤΩΝΙΟΥ Α. , σελ.   
 ΓΕΩΡΓΙΑΔΗΣ Σ. , σελ.   
 ΖΑΧΑΡΙΑΔΗΣ Κ. , σελ.   
 ΚΑΡΑΓΙΑΝΝΗΣ Γ. , σελ.   
 ΚΕΓΚΕΡΟΓΛΟΥ Β. , σελ.   
 ΛΟΓΙΑΔΗΣ Γ. , σελ.   
 ΜΑΚΡΗ Ζ. , σελ.   
 ΜΑΛΑΜΑ Κ. , σελ.   
 ΠΕΤΣΑΣ Σ. , σελ.   
 ΠΟΛΑΚΗΣ Π. , σελ.   
 ΡΑΠΤΗ Ζ. , σελ.   
 ΣΚΕΡΤΣΟΣ Χ. , σελ.   
 ΣΤΥΛΙΟΣ Γ. , σελ.   
 ΤΑΓΑΡΑΣ Ν. , σελ.   
 ΤΟΥΡΝΑΣ Ε. , σελ.   
 ΤΡΙΑΝΤΑΦΥΛΛΙΔΗΣ Α. , σελ.   
 ΤΣΑΚΛΟΓΛΟΥ Π. , σελ.   
 ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΠ΄

Δευτέρα 5 Σεπτεμβρίου 2022

Αθήνα, σήμερα στις 5 Σεπτεμβρίου 2022, ημέρα Δευτέρα και ώρα 17.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1-9-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΟΘ΄ συνεδριάσεώς του, της Πέμπτης 1ης Σεπτεμβρίου 2022, σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας και του Διοικητικού Κανονισμού Εφαρμογής της»)

Πριν εισέλθουμε στη συζήτηση των επικαίρων ερωτήσεων θα ήθελα να ανακοινώσω στο Σώμα το εξής:

Στη Διάσκεψη των Προέδρων της 31ης Αυγούστου 2022 ελήφθη ομόφωνη απόφαση στην πρόταση του Προέδρου της Βουλής περί υιοθεσίας των δύο ανήλικων τέκνων του Θεόδωρου Βλάχου, αποστρατευθέντος Ταγματάρχη της Αεροπορίας Στρατού, ο οποίος έχασε τη ζωή του κατά την πτώση ελικοπτέρου, ευρισκόμενος σε αποστολή αεροπυρόσβεσης, για λογαριασμό της Πυροσβεστικής Υπηρεσίας, στη περιοχή Παλαιοχώρι Μαραθόκαμπου του Δήμου Δυτικής Σάμου.

Συνεπώς, θα ήθελα να ρωτήσω το Σώμα εάν συμφωνεί με την από 31η Αυγούστου 2022 ομόφωνη απόφαση της Διάσκεψης των Προέδρων για το θέμα αυτό.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Το Σώμα συνεφώνησε ομοφώνως.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σας ενημερώνουμε, σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου τη Δευτέρα 5 Σεπτεμβρίου 2022, ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 946/29-8-2022 επίκαιρη ερώτηση θα απαντηθεί από τον Υπουργό Ανάπτυξης και Επενδύσεων κ. Σπυρίδωνα - Άδωνι Γεωργιάδη, η υπ’ αριθμόν 954/29-8-2022 επίκαιρη ερώτηση, θα απαντηθεί από τον Υπουργό Επικρατείας κ. Χρήστο - Γεώργιο Σκέρτσο, η υπ’ αριθμόν 942/29-8-2022 επίκαιρη ερώτηση θα απαντηθεί από τον Αναπληρωτή Υπουργό Εσωτερικών κ. Στυλιανό Πέτσα, οι υπ’ αριθμ. 944/29-8-2022 και 952/29-8-2022 επίκαιρες ερωτήσεις θα απαντηθούν από τον Υφυπουργό Εργασίας και Κοινωνικών Υποθέσεων κ. Παναγιώτη Τσακλόγλου, η υπ’ αριθμόν 943/29-8-2022 επίκαιρη ερώτηση θα απαντηθεί από την Υφυπουργό Υγείας κ. Ζωή Ράπτη, η υπ’ αριθμόν 945/29-8-2022 επίκαιρη ερώτηση και η υπ’ αριθμόν 6509/259/19-7-2022 ερώτηση (κατ’ άρθρο 130 παράγραφος 5 του Κανονισμού της Βουλής) θα απαντηθούν από τον Υφυπουργό Περιβάλλοντος και Ενέργειας κ. Νικόλαο Ταγαρά, η υπ’ αριθμόν 948/29-8-2022 επίκαιρη ερώτηση θα απαντηθεί από τον Υφυπουργό Περιβάλλοντος και Ενέργειας κ. Γεώργιο Αμυρά, η υπ’ αριθμόν 6644/25-7-2022 ερώτηση (κατ’ άρθρο 130 παράγραφος 5 του Κανονισμού της Βουλής) θα απαντηθεί από τον Υφυπουργό Υποδομών και Μεταφορών κ. Γεώργιο Καραγιάννη, η υπ’ αριθμόν 947/29-8-2022 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Γεώργιο Στύλιο, η υπ’ αριθμόν 955/29-8-2022 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά.»

Αρχίζουμε με τη δεύτερη με αριθμό 942/29-8-2022 επίκαιρη ερώτηση πρώτου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμα προς τον Υπουργό Εσωτερικών, με θέμα: «Τεράστιος κίνδυνος και εγκληματική αδιαφάνεια στα έργα του ρέματος της Συκιάς».

Κυρία συνάδελφε, έχετε τον λόγο για δύο λεπτά.

**ΚΥΡΙΑΚΗ ΜΑΛΑΜΑ:** Ευχαριστώ, κυρία Πρόεδρε.

Κύριε Υπουργέ, ήμασταν σε αυτή εδώ την Αίθουσα ακριβώς επτά μήνες πριν για το ίδιο θέμα, δηλαδή για την απαράδεκτη εικόνα που παρουσιάζουν τα υποτιθέμενα έργα στο ρέμα της Συκιάς Χαλκιδικής και δυστυχώς τα πράγματα πάνε από το κακό στο χειρότερο. Θα επαναλάβω το ιστορικό, για να τα ακούει και ο κόσμος.

Τον Σεπτέμβριο του 2020 ο αντιπεριφερειάρχης Χαλκιδικής ανακοίνωνε με στόμφο το έργο «Ολοκληρωμένη αντιπλημμυρική προστασία κεντρικού ρέματος Συκιάς» προϋπολογισμού 3.410.000 ευρώ. Δήλωνε τότε ο Αντιπεριφερειάρχης, ο κ. Ιωάννης Γιώργος: «Άμεσα μετά την υπογραφή της σχετικής σύμβασης είμαστε έτοιμοι να ξεκινήσουμε το έργο με σκοπό την προστασία του οικισμού της Συκιάς από πλημμυρικά φαινόμενα, έτσι ώστε να αποφευχθούν στο μέλλον δυσάρεστες συνέπειες λόγω έντονων βροχοπτώσεων. Θα ήθελα να ευχαριστήσω τον Περιφερειάρχη Κεντρικής Μακεδονίας κ. Απόστολο Τζιτζικώστα για τη στήριξή του στην ανεύρεση πόρων για τη χρηματοδότηση αυτών των αντιπλημμυρικών έργων». Αυτά τον Σεπτέμβριο του 2020.

Στις 7 Φεβρουαρίου 2022 και αφού έχει καταρρεύσει η κεντρική γέφυρα του ρεύματος της Συκιάς λόγω αδιαφορίας και κακοτεχνιών μάς ανακοινώσατε εσείς εδώ στη Βουλή ότι ο αντιπεριφερειάρχης Χαλκιδικής ζήτησε ακόμη 1.308.000 ευρώ για το έργο, χρήματα τα οποία εσείς θα του τα δίνατε μέσα από τους πόρους του Υπουργείου Ανάπτυξης. Συνεπώς φτάνουμε στα 5 εκατομμύρια ευρώ.

Ξέρετε ποιο είναι το αποτέλεσμα; Ξέρετε τι βλέπουμε; Ελάχιστες παρεμβάσεις στο έργο, ένα έργο που έχει γίνει κυριολεκτικά μπάζα -και καταθέτουμε τις σχετικές εικόνες, παρακαλώ πολύ να δοθούν τώρα στον Υπουργό, γιατί θέλω να τις δει πραγματικά, τις έχουμε αναρτήσει και στο διαδίκτυο-, έναν εργολάβο άφαντο, κανένας πολιτικός μηχανικός από τις υπηρεσίες της αντιπεριφέρειας για να επιβλέπει το έργο, εξαφανισμένο έναν αντιπεριφερειάρχη και μια τοπική κοινωνία που κυριολεκτικά είναι στα κάγκελα.

(Στο σημείο αυτό η Βουλευτής κ. Κυριακή Μάλαμα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί πρόκειται για μια κοροϊδία και μια κακοδιαχείριση που εδώ και πάρα πολύ καιρό πράττεται μπροστά στα μάτια όλων. Αν δεν είναι ο ορισμός της κοροϊδίας και της κακοδιαχείρισης πραγματικά θα μπορούσε να είναι ένα ανέκδοτο, γιατί κάθε φορά που φέρνουμε το θέμα στη Βουλή κατά περίεργο τρόπο εμφανίζεται ένας μικρός εκσκαφέας ο οποίος πάει έρχεται, πάει έρχεται, δυο, τρεις μέρες και μετά εξαφανίζεται και αυτός.

Και σας ρωτώ, κύριε Υπουργέ, πείτε μας ξεκάθαρα: Πού πήγαν αυτά τα λεφτά; Ελέγχθηκαν οι υπεύθυνοι; Υπάρχει κάποιος να λογοδοτήσει για τη σημερινή αυτή άθλια εικόνα του έργου;

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ.

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κυρία Πρόεδρε.

Σας ευχαριστώ κι εσάς, κυρία Μάλαμα, για την ερώτηση που δείχνει το ενδιαφέρον σας και δεν αφήνετε το θέμα να ατονήσει. Πράγματι είναι δεύτερη φορά που απαντούμε στο ζήτημα αυτό. Και πράγματι έχουν υποστεί ζημιές στην περιοχή από τα πλημμυρικά φαινόμενα, όπως ξέρετε και εσείς, αλλά και κυρίως οι κάτοικοι.

Τον χειμώνα στην ερώτηση που είχατε υποβάλλει σχετικά με την υγεία, σας είχα απαντήσει ότι αυτή η γέφυρα αποτελεί υποέργο του συνολικού έργου με τίτλο «Ολοκληρωμένη Αντιπλημμυρική Προστασία Κεντρικού Ρέματος Συκιάς συνολικής δαπάνης 2.397.783,86 ευρώ», το οποίο γίνεται με χρηματοδότηση αποκλειστικά από το Πρόγραμμα Δημοσίων Επενδύσεων της ΣΑΕΠ 008 της Περιφέρειας Κεντρικής Μακεδονίας. Η σχετική σύμβαση έχει υπογραφεί από 4 Σεπτεμβρίου του 2020 και το ίδιο έτος ξεκίνησε το έργο να υλοποιείται.

Είναι, λοιπόν, λογικό ένα έργο το οποίο είναι ενταγμένο στο Πρόγραμμα Δημοσίων Επενδύσεων της περιφέρειας και έχει ενταχθεί σε συνεννόηση με το Υπουργείο Ανάπτυξης φυσικά, να μη δίνονται χρήματα από το Υπουργείο Εσωτερικών, αλλά τμηματικά να καταβάλλονται χρήματα από το Υπουργείο Ανάπτυξης, το οποίο έχει φροντίσει για την ένταξη του έργου. Θα καταθέσω σχετικά έγγραφα στα Πρακτικά.

Εκτός από το έγγραφο αυτό θα καταθέσω και έγγραφο της περιφέρειας στο οποίο περιγράφεται αναλυτικά ποια είναι η αρχική σύμβαση, ποια έργα έχουν εκτελεστεί μέχρι τώρα καθώς και ποιοι λογαριασμοί έχουν πληρωθεί. Αναφέρω μόνο ότι υφιστάμενη γέφυρα καθαιρέθηκε, δηλαδή γκρεμίστηκε στο πλαίσιο του νέου έργου και έχει προγραμματιστεί άμεσα η έναρξη κατασκευής τον χαλικοπασσάλων για τη σταθεροποίηση του εδάφους και μετά την ολοκλήρωσή τους η έναρξη κατασκευής της νέας γέφυρας. Τα έργα που έχουν ήδη γίνει αφορούν εργασίες καθαρισμού του ρέματος, εκσκαφές των πρανών και τοποθέτηση συρματοκιβωτίων, καθαίρεση της παλιάς γέφυρας, τεχνικό έργο Τ2, η κατασκευή συνοδών έργων πριν από τη γέφυρα, ανάντη του τεχνικού έργου Τ2.

Θα ήθελα επίσης να τονίσω ότι οι Οργανισμοί Τοπικής Αυτοδιοίκησης διαθέτουν διοικητική και οικονομική αυτοτέλεια που καθιερώνονται στο άρθρο 102 του Συντάγματος και είναι αρμόδιοι για τη διοίκηση και διαχείριση των τοπικών υποθέσεων.

Ως εκ τούτου τόσο η εκτέλεση, αλλά και η παρακολούθηση εκτέλεσης ενός έργου συνιστά αποκλειστική αρμοδιότητα των ΟΤΑ. Και επειδή το έργο στο οποίο αναφερόμαστε σήμερα αποτελεί δημόσια σύμβαση, η παρακολούθηση και η επίβλεψη του διενεργείται σύμφωνα με τα προβλεπόμενα στον ν.4412/2016 που αφορά τις δημόσιες συμβάσεις έργων προμηθειών και υπηρεσιών.

Συγκεκριμένα ο έλεγχος και η διοίκηση του έργου ασκείται από τον φορέα κατασκευής του και περιλαμβάνει και την εκπλήρωση από τον ανάδοχο των όρων της σύμβασης. Επομένως το Υπουργείο Εσωτερικών δεν έχει αρμοδιότητα στην υλοποίηση και στην παρακολούθηση εκτέλεσης του έργου αλλά ούτε και στην άμεση χρηματοδότηση του καθώς δεν εντάσσεται σε κάποιο πρόγραμμα ευθύνης του Υπουργείου αλλά στο Υπουργείο Ανάπτυξης όπως σας είπα και πριν.

Ωστόσο, επειδή η αντιπλημμυρική προστασία αποτελεί ζήτημα ύψιστης προτεραιότητας, καθώς τα τελευταία χρόνια αυξάνεται η συχνότητα των πλημμυρών λόγω των συνθηκών που δημιουργεί η κλιματική κρίση είμαστε φυσικά ανοιχτοί σε κάθε συνεργασία με την περιφέρεια ώστε να προχωρήσει με ταχύτητα και αρτιότητα η ολοκλήρωση του έργου. Και όπως θυμάστε, σας είχα αναφέρει και τότε, είμαστε σε συνεννόηση με τον κ. Τσακίρη, προκειμένου μετά το αίτημα που υπεβλήθη από την περιφέρεια να προχωρήσουμε πιο γρήγορα. Θα καταθέσω στα Πρακτικά να δείτε την πορεία υλοποίησης και των χρηματοδοτήσεων.

Ευχαριστώ, κυρία Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κυρία συνάδελφε, έχετε τον λόγο.

**ΚΥΡΙΑΚΗ ΜΑΛΑΜΑ:** Κύριε Υπουργέ, μόλις δείτε τις φωτογραφίες που κατέθεσα πραγματικά θα καταλάβετε για τι πράγμα μιλάω. Και πραγματικά σας ρωτάω: Οι αντιπεριφερειάρχες από πού ελέγχονται, κύριε Υπουργέ; Γιατί εδώ σχεδόν τίποτα από όλα όσα μας είπατε, εκτός από το γκρέμισμα της παλιάς γέφυρας, δεν έχουν γίνει και έχουν περάσει δύο χρόνια. Η κοινωνία της Συκιάς απαιτεί ξεκάθαρες απαντήσεις. Οι γονείς και οι εκπαιδευτικοί ξεσηκώθηκαν ήδη μία φορά τον Μάρτιο όταν κατέρρευσε ένα τμήμα του οδοστρώματος που εφάπτονταν με τη γέφυρα και κατάπιε μάλιστα -αν θυμάστε καλά σας είχα δώσει και φωτογραφίες- ένα αυτοκίνητο με έναν γονέα που είχε πάει στο σχολείο για να πάρει το παιδί του. Και όλο τον χειμώνα τα παιδιά πήγαιναν στο σχολείο τους μέσα από έναν λασπόδρομο και σας είχα δώσει κι από εκεί εικόνες.

Τώρα, λοιπόν, με αυτές τις τελευταίες νεροποντές κατέρρευσαν και τα παλιά πρανή του ρέματος -δείτε τα κύριε Υπουργέ, για να καταλάβετε τι σας λέω πρέπει να δείτε τις εικόνες- εξαιτίας αυτών των άστοχων παρεμβάσεων που υποτίθεται ότι κάνει ένας εργολάβος, ο οποίος δεν δέχεται καμμία επιστασία και κανέναν έλεγχο από κανέναν. Δεν υπάρχει κανείς.

Είναι αλήθεια αυτό που σας λέω. Εμφανίζονται για δυο, τρεις μέρες όσο το θέμα είναι στην επικαιρότητα και μετά εξαφανίζονται. Σας παρακαλώ πολύ πρέπει τα αποτελέσματα να είναι άμεσα. Υπάρχουν βουνά από μπάζα, δείτε τα. Κινδυνεύει άμεσα να καταρρεύσει και ο κεντρικός δρόμος της Συκιάς. Δείτε τα στις φωτογραφίες. Επισκεφτήκατε τη Χαλκιδική. Δεν επισκεφτήκατε τη Συκιά, όμως, για να δείτε πραγματικά τα επιτεύγματα της αντιπεριφέρειας.

Επίσης, θα ήθελα να καταγγείλω δημοσίως ότι στις 17 Μαΐου σας κατέθεσα αίτηση κατάθεσης εγγράφων ζητώντας όλα τα έγγραφα που να αφορούν τη διαχείριση των 4,7 εκατομμυρίων που δόθηκαν για τα έργα του ρέματος για να δούμε αν υπάρχει ζήτημα σκανδάλου, κύριε Υπουργέ, σε αυτή τη διαχείριση του έργου αυτού και των χρημάτων.

Γιατί δεν τα καταθέσατε στη Βουλή; Σας καλούμε να μας το εξηγήσετε και αυτό δημόσια. Γιατί στηρίζετε την αδιαφανή διαχείριση αυτού του έργου; Ελπίζουμε, λοιπόν, να απαντήσετε σήμερα, γιατί αλλιώς η απάντηση από τους πολίτες της Συκιάς θα είναι σίγουρα πάρα πολύ εκκωφαντική, να είστε σίγουρος.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Ορίστε, κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κυρία Πρόεδρε.

Όπως είπαμε και πριν το έργο είναι σε εξέλιξη, επομένως οποιαδήποτε ζητήματα αδιαφάνειας και λογοδοσίας φυσικά στο πλαίσιο του νόμου που διέπει τις δημόσιες συμβάσεις, καθώς υλοποιείται στο πλαίσιο του είναι ζήτημα το οποίο νομίζω θα μας απασχολήσει στο μέλλον όταν ολοκληρωθεί το έργο.

Από εκεί και μετά πραγματικά θέλω να κάνω ένα ευρύτερο σχόλιο. Ζητούμε να έχουμε αρμοδιότητες σε επίπεδο τοπικής αυτοδιοίκησης. Δίνουμε αρμοδιότητες και πόρους και πρέπει να απολογείται η κεντρική κυβέρνηση εάν ο δήμος ή η περιφέρεια εκτελεί στο πλαίσιο των χρονοδιαγραμμάτων ένα έργο; Όχι. Θα πρέπει να είμαστε εδώ να ασκούμε την εποπτεία εάν κάτι δεν πάει καλά σύμφωνα με το υφιστάμενο πλαίσιο, αλλά δεν θα υποκαταστήσουμε τους ΟΤΑ στη λειτουργία για τις αρμοδιότητες που τους έχουν ανατεθεί. Και γνωρίζουμε πολύ καλά το τεκμήριο της αρμοδιότητας, αναφέρεται στο άρθρο 102 του Συντάγματος.

Επομένως, από εκεί και πέρα αφήνουμε την περιφέρεια να κάνει το έργο της. Είμαστε εδώ να δούμε εάν υπάρχουν αστοχίες, αλλά για τα έγγραφα που λέτε που ζητήσατε να καταθέσω σας εξήγησα και πριν ότι υπάρχει ένα έργο, το οποίο υλοποιείται από πιστώσεις του Προγράμματος Δημοσίων Επενδύσεων από το Υπουργείο Ανάπτυξης, όχι από το Υπουργείο Εσωτερικών. Στο πλαίσιο της ευρύτερης συνεννόησης σχετικά με την αρμοδιότητα μιας περιφέρειας φυσικά είμαστε εδώ να απαντήσουμε σε όλα τα ερωτήματα που τίθενται, αλλά θα υπάρχουν πλήρεις απαντήσεις όταν ολοκληρωθεί το έργο.

Όσο για την επίσκεψη στη Συκιά προγραμματίζω πράγματι στο επόμενο διάστημα να επισκεφθώ την περιοχή και να δούμε τι έχει γίνει με το πρόσθετο αίτημα του 1.308.000 ευρώ που είχε καταθέσει η αντιπεριφέρεια, προκειμένου να προχωρήσει το έργο.

Εδώ θα είμαστε σύντομα, λοιπόν, να τα ξαναπούμε.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να σας ανακοινώσω ότι, σε εκτέλεση της από 29 Αυγούστου 2022 απόφασης της Ολομέλειας της Βουλής συγκροτήθηκε 29μελής Εξεταστική Επιτροπή για την εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ - Κινήματος Αλλαγής και Ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινητού του με το κακόβουλο λογισμικό «Predator», την παράνομη χρήση αυτού στην ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκόμενου φυσικού ή νομικού προσώπου, σύμφωνα με τα άρθρα 68 παράγραφος 2 εδάφιο γ΄ του Συντάγματος και 144 παράγραφος 5 εδάφιο β΄ του Κανονισμού της Βουλής.

Η απόφαση θα καταχωριστεί στα Πρακτικά της σημερινής συνεδρίασης και θα κοινοποιηθεί στις αναφερόμενες και αναφερόμενους κυρίους Βουλευτές.

(Η απόφαση καταχωρίζεται στα Πρακτικά και έχει ως εξής

ΑΛΛΑΓΗ ΣΕΛΙΔΑΣ

(Να μπει η σελίδα 15α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):**Προχωρούμε στην τέταρτη με αριθμό 946/29-8-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Ανάπτυξης και Επενδύσεων,με θέμα: «Παράταση προθεσμίας ανανέωσης των παραγωγικών αδειών στις λαϊκές αγορές έως 31-12-2022».

Στην ερώτηση θα απαντήσει ο Υπουργός Ανάπτυξης και Επενδύσεων, κ. Άδωνις Γεωργιάδης.

Ορίστε, κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, είναι πολύ συγκεκριμένο το ζήτημα που αφορά την επίκαιρη ερώτησή μου. Γνωρίζουμε όλοι πάρα πολύ καλά ότι ο ν.4849/21, τον οποίο εισηγηθήκατε στη Βουλή έφερε μια σειρά από αλλαγές στο υπαίθριο εμπόριο και στις λαϊκές αγορές και χρειαζόταν και τον ανάλογο χρόνο για την εφαρμογή του. Με δεδομένο ότι υπήρχε ένα διάστημα με πανδημία και τους περιορισμούς που υπήρχαν, αλλά και με πιο σοβαρό δεδομένο ότι οι αρμόδιες υπηρεσίες που είναι κυρίως των περιφερειών και των δήμων δεν προέβησαν στην ανάλογη ενημέρωση συγκεκριμένα για το ζήτημα της ανανέωσης των παραγωγικών αδειών που υπήρχαν με το προηγούμενο καθεστώς που η ανανέωση αυτή τους δίνει σύμφωνα με το νόμο το δικαίωμα να συνεχίσουν με το νέο καθεστώς να είναι αδειούχοι πωλητές λαϊκών αγορών.

Επειδή ακριβώς υπήρξε αυτό το πρόβλημα και η έλλειψη ενημέρωσης από το λειψό προσωπικό των δήμων και περιφερειών, σας ζητώ να δώσετε μία επιπλέον παράταση, προκειμένου να λειτουργήσει η ενημέρωση -που αυτή τη φορά θα λειτουργήσει γιατί αντιμετώπισαν το πρόβλημα, τους είπαν «stop, δεν μπορείτε να ανανεώσετε», οπότε είναι όλοι ενήμεροι- ώστε αν δοθεί από εσάς η παράταση, να προχωρήσουν σε αυτή την ανανέωση των παραγωγικών αδειών και να ομαλοποιηθεί η αγορά στις λαϊκές αγορές και γενικότερα στην προώθηση των παραγωγικών προϊόντων προς τους καταναλωτές σε μια κρίσιμη περίοδο όπου έχουμε διαπιστώσει ότι χρειάζεται η στήριξη και αυτής της διαδικασίας για να αντιμετωπιστεί το μεγάλο πρόβλημα της ακρίβειας.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κυρία Πρόεδρε.

Κύριε συνάδελφε, κατ’ αρχάς, ευχαριστώ πολύ γι’ αυτή την επίκαιρη ερώτηση, κυρίως διότι όταν εισηγηθήκαμε στη Βουλή τον νόμο για το υπαίθριο εμπόριο αντιμετώπισα, όπως θυμάστε τότε, ως συνήθως συμβαίνει στην πολιτική μου σταδιοδρομία, μια λαίλαπα λαϊκισμού, μαύρες σημαίες ότι δήθεν κλείνουν οι λαϊκές αγορές από τον νόμο Γεωργιάδη, ότι θέλουμε με τον νόμο αυτό να πουλήσουμε τις λαϊκές αγορές στα σουπερμάρκετ, ότι θέλουμε να χάσουν οι παραγωγοί ή οι έμποροι λαϊκών αγορών τη δουλειά τους.

Ο νόμος, όπως θυμάστε, είχε έναρξη εφαρμογής την 1η Φεβρουαρίου. Είχαμε δώσει ήδη ένα διάνυσμα μικρού χρόνου από την ψήφιση στην έναρξη εφαρμογής, ακριβώς αναγνωρίζοντας ότι κάνει ένα μεγάλο άλμα ποιοτικό για τις λαϊκές αγορές και έναν κάποιο διοικητικό χρόνο για να μπορέσει να ωριμάσει. Στη συνέχεια, δώσαμε προθεσμία μέχρι 31 Ιουλίου για τη μεταβίβαση των αδειών και όταν διαπιστώσαμε ότι υπάρχουν προβλήματα σαν και αυτά που αναφέρατε, παρατείναμε μέχρι 31 Οκτωβρίου.

Θέτετε ένα ζήτημα, να το πάμε μέχρι τέλος του χρόνου, μέχρι 31 Δεκεμβρίου. Θέλω να είμαι μαζί σας πάρα πολύ ειλικρινής. Είμαι σε επαφή ασταμάτητη με τους συνδικαλιστικούς εκπροσώπους είτε των εμπόρων είτε των παραγωγών των λαϊκών αγορών. Έχω επισκεφθεί ο ίδιος περίπου δέκα διαφορετικές λαϊκές αγορές και αμέσως μετά τη ΔΕΘ -γιατί αυτή η εβδομάδα έχει πολύ μεγάλο φόρτο εργασίας για μένα ως Υπουργός υπεύθυνος για τη Διεθνή Έκθεση Θεσσαλονίκης- έχω σκοπό από την άλλη εβδομάδα να ξεκινήσω πάλι την περιοδεία μου στις λαϊκές αγορές, για να διαπιστώσω ιδίοις όμμασι εάν οι μεταρρυθμίσεις εφαρμόζονται, πού έχουν πιάσει, πού πηγαίνουν καλά και πού όχι.

Θέλω, λοιπόν, να διαβεβαιώσω κατ’ αρχάς εσάς, που μου κάνατε την τιμή να μου κάνετε αυτή την επίκαιρη ερώτηση, αλλά μέσω υμών και τους ενδιαφερομένους παραγωγούς λαϊκών αγορών και εμπόρους λαϊκών αγορών, ότι αν πράγματι μου ζητηθεί από συνδικαλιστικούς τους εκπροσώπους και νέα παράταση, θα τη δώσω.

Στόχος μας είναι να μη μείνει ούτε ένας άνθρωπος που βιοπορίζεται και βιοποριζόταν πριν από τον νόμο από τις λαϊκές αγορές χωρίς δουλειά λόγω του νόμου. Είχα ξεκαθαρίσει από την πρώτη κιόλας συνεδρίαση της επιτροπής της Βουλής ότι δεν θέλω να χάσει ούτε ένας άνθρωπος τη δουλειά του. Και αν -επαναλαμβάνω-, όχι λόγω δικού μου λάθος, αλλά λόγω κωλυσιεργίας διοικητικών υπηρεσιών, είτε κάποιων δήμων είτε των περιφερειών, κάποιοι άνθρωποι κινδυνεύουν να χάσουν την άδειά τους, θέλω να είναι ήρεμοι, δεν θα αφήσουμε ούτε έναν να χάσει τη δουλειά του εξ αυτού του λόγου.

Βέβαια, δεν σημαίνει ότι αυτή η παράταση μπορεί να γίνεται επ’ άπειρον και μπορεί να γίνει ένας έμμεσος τρόπος μη εφαρμογής του νόμου. Γιατί ο νόμος, όπως τώρα πια όλοι γνωρίζουν, έχει ψηφιστεί για το καλό των λαϊκών αγορών. Γι’ αυτό πια έχει αποκτήσει και την ομόθυμη υποστήριξη ακόμα και από εκπροσώπους που στη Βουλή ήταν αντίθετοι. Και είμαι περήφανος γι’ αυτό.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ**: Κύριε Υπουργέ, στις αλλαγές τις οποίες εισηγηθήκατε σε άλλες συμφωνήσαμε σε άλλες διαφωνήσαμε. Όμως, όπως πολύ σωστά είπατε, η εφαρμογή του νόμου πλέον είναι ένα ζήτημα το οποίο μας αφορά όλους.

Εάν γνώριζα ότι η προθεσμία ήταν 31 Οκτωβρίου, δεν θα έκανα τώρα την ερώτηση. Θα έκανα μια προσπάθεια ενημέρωσης, ούτως ώστε να πάνε μέχρι 31 Οκτωβρίου κ.λπ..

Όμως, πρέπει να σας πω ότι τα μέσα Αυγούστου περίπου και μετά έχουν σταματήσει οι υπηρεσίες να ανανεώνουν παραγωγικές άδειες. Θα πρέπει να υπάρξει από την πλευρά σας μια κατεύθυνση προς τις υπηρεσίες τις περιφερειακές και τις δημοτικές ούτως ώστε να προχωρήσουν και στην ενημέρωση των παραγωγών και στην ανανέωση των αδειών. Δεν κάνουν ανανεώσεις αδειών αυτές τις μέρες που συζητάμε.

Αν, λοιπόν, η προθεσμία είναι μέχρι 31 Οκτωβρίου -από τον Ιούλιο είπατε έχει δοθεί αυτή η παράταση- δυστυχώς, όπως σας είπα, το τελευταίο δεκαήμερο του Αυγούστου δεν βγαίνουν άδειες. Γι’ αυτό προέβην στην ερώτηση τη συγκεκριμένη. Και μάλιστα επικοινώνησα με παραγωγούς οι οποίοι πήγαν στις υπηρεσίες για να ανανεώσουν. Επικοινώνησα με αρμόδιους εντός και εκτός εισαγωγικών -γιατί τελικά φαίνεται όλοι κάνουν τους αρμόδιους, αλλά είναι αναρμόδιοι- και είπαν ότι έχει τελειώσει η προθεσμία και όσοι πρόλαβαν, πρόλαβαν. Είναι ηλεκτρονικό -λέει- το πρωτόκολλο και δεν μπορούμε ούτε εκ των υστέρων να προχωρήσουμε σε μια εκ παραδρομής παραδείγματος χάριν αίτηση. Το λέω για να δείτε την αυστηρότητα με την οποία αντιμετωπίζονται τα πράγματα.

Άρα, λοιπόν, εάν ισχύει μέχρι 31 Οκτώβρη μπορούμε με μια ενημέρωση και με μια στήριξη στις υπηρεσίες, αν υπάρχει ανυπέρβλητο εμπόδιο φυσικά να παραταθεί. Από κει και πέρα, νομίζω θα ανταποκριθείτε, αλλά χρειάζεται μια δική σας οδηγία άμεσα γιατί έχουν σταματήσει οι υπηρεσίες να ανανεώνουν τις παραγωγικές άδειες.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ για την ενημέρωση.

Έχω αυτή την εβδομάδα συνάντηση -νομίζω αύριο- με κάποιους από τους εκπροσώπους των παραγωγών. Εφόσον πράγματι αυτό που λέτε ισχύει και υπάρχουν περιοχές, που έχουν σταματήσει οι άδειες, θα παρέμβω και με εγκύκλιο και δημόσια για να γίνει σαφές σε όλους ότι αυτό ισχύει. Αν χρειαστεί, επαναλαμβάνω, και μία ακόμη μεγαλύτερη παράταση, θα το θεωρούσα εύλογο να φτάναμε μέχρι τέλος του χρόνου. Εάν αυτό για κάποιους δήμους λύνει την πίεση στο σύστημα, είμαι εδώ για να το κάνω.

Το μήνυμα θα πρέπει να είναι σαφές. Μην ανησυχεί ούτε ένας. Αν χρειαστεί, κύριε Κεγκέρογλου, να νομοθετήσω για έναν παραγωγό που εκ λάθους γραφειοκρατικού έχασε την άδεια του, είμαι διατεθειμένος να νομοθετήσω και γι’ αυτόν τον έναν. Θέλω όσοι βιοπορίζονταν από τις λαϊκές αγορές πριν τον νόμο για το υπαίθριο εμπόριο, όπως είπα από την αρχή, να έχουν το δικαίωμα να συνεχίσουν να βιοπορίζονται από το υπαίθριο εμπόριο. Δεν θέλω ούτε ένας να χάσει τη δουλειά του εξ αυτού του λόγου. Θα είμαστε από πάνω και μαζί -κι ευχαριστώ για την ερώτηση- αυτό να το διασφαλίσουμε για να μην υπάρχει κανένα τέτοιο πρόβλημα.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Η με αριθμό 944/29-8-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Παιδείας και Θρησκευμάτων και η με αριθμό 952/29-8-2022 επίκαιρη ερώτηση του Βουλευτή Χανίων του Συνασπισμού Ριζοσπαστικής Αριστεράς κ. Παύλου Πολάκη προς την Υπουργό Παιδείας και Θρησκευμάτων, οι οποίες αναφέρονται στο ίδιο θέμα, θα συζητηθούν ταυτόχρονα χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της διάταξης της παραγράφου 4, του άρθρου 131, του Κανονισμού της Βουλής.

Η τρίτη με αριθμό 944/29-8-2022 επίκαιρη ερώτηση πρώτου κύκλου Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Παιδείας και Θρησκευμάτων, με θέμα: «Απρόσκοπτη πρόσβαση των παιδιών της Γαύδου στη δημόσια εκπαίδευση χωρίς να ξεριζώνονται οι οικογένειές τους» και η έβδομη με αριθμό 952/29-8-2022 επίκαιρη ερώτηση δεύτερου κύκλου του Βουλευτή Χανίων του Συνασπισμού Ριζοσπαστικής Αριστεράς κ. Παύλου Πολάκη προς την Υπουργό Παιδείας και Θρησκευμάτων, με θέμα: «Αποκλεισμός μαθητών της Γαύδου από τη δευτεροβάθμια εκπαίδευση», θα απαντηθούν από την Υφυπουργό Παιδείας και Θρησκευμάτων κ. Ζέττα Μακρή.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κυρία Υπουργέ, η απρόσκοπτη πρόσβαση των παιδιών των μικρών και ακριτικών νησιών στην εννιάχρονη υποχρεωτική εκπαίδευση είναι θέμα εθνικό, δημογραφικό, νομικό και συνταγματικό. Έγκειται στον πυρήνα της εκπαίδευσης στα νησιά και μάλιστα της υποχρεωτικής όπως προβλέπεται από το Σύνταγμα και τους νόμους της χώρας. Έχει υποχρέωση η πολιτεία ex lege να μεριμνά για τις ανάγκες των παιδιών που διαβιούν μαζί με τις οικογένειές τους υπό αντίξοες συνθήκες, όπως είναι παραδεκτό από όλους σε απομακρυσμένα και σε ακριτικά νησιά.

Στο πλαίσιο αυτό η ωφέλεια της λειτουργίας του δημοτικού και της γυμνασιακής τάξης στη Γαύδο δεν μετριέται στεγνά με οικονομικά κριτήρια. Η Κυβέρνηση, με την αδιαφορία που δείχνει η άρνησή της να λειτουργήσει το σχολείο, αντί να δημιουργήσει προϋποθέσεις για την εγκατάσταση και άλλων οικογενειών με παιδιά στη Γαύδο, αναγκάζει σε φυγή και τους ελάχιστους που έχουν απομείνει και στέλνουν, έστελναν τουλάχιστον μέχρι τώρα, περήφανα και ολούθε μήνυμα Ελληνισμού.

Έχουμε προτείνει τη λειτουργία πρώτης γυμνασιακής τάξης με ευέλικτο πρόγραμμα, διά ζώσης εκπαίδευση, να λειτουργεί εκπαιδευτική μονάδα για τις ομάδες των μαθημάτων με τις περισσότερες εκπαιδευτικές ώρες, αλλά και αν χρειαστεί, σε συνδυασμό με τηλεκπαίδευση για μαθήματα με λίγες ώρες διδασκαλίας, δηλαδή ένα μεικτό σύστημα.

Επειδή η ισότιμη αντιμετώπιση της νησιωτικής Ελλάδας είναι συνταγματικά κατοχυρωμένη και το δικαίωμα πρόσβασης σε όλα τα δημόσια αγαθά και ιδιαίτερα στην παιδεία και στην υγεία είναι καθολικό, ερωτάσθε, κυρία Υπουργέ, αν προτίθεσθε να υιοθετήσετε την πρότασή μας και να δημιουργήσετε γυμνασιακή τάξη, για να μαθητεύσουν τα παιδιά των κατοίκων της Γαύδου, ώστε να μην ξεριζωθεί η οικογένεια τους. Και βεβαίως, να μας πείτε τι συγκεκριμένα κίνητρα σε αυτό το ενδεχόμενο εξετάζετε για τους εκπαιδευτικούς, προκειμένου να προσφέρουν τις υπηρεσίες τους από τη Γαύδο.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ, κυρία Πρόεδρε.

Κυρία Μακρή, σήμερα δεν έπρεπε να είμαστε εδώ. Έπρεπε μαζί με όλα τα σχολειά, που θα χτυπήσει το κουδούνι τους σε λίγες μέρες, να ήταν δεδομένο ότι με δύο εκπαιδευτικούς, δύο καθηγητές -έναν φιλόλογο και έναν μαθηματικό ή φυσικό- θα ξεκινούσε τη λειτουργία του και η Α΄ γυμνασίου στο Γυμνάσιο της Γαύδου, είτε αυτόνομα είτε ως επέκταση του Γυμνασίου - Λυκείου της Χώρας Σφακίων, όπως είχε ξαναγίνει το 2010, που λειτούργησε με τέσσερις μαθητές τότε και δύο καθηγητές. Έτσι είχε γίνει. Έχει ξαναγίνει.

Δεν μπορώ να καταλάβω, πραγματικά, αυτήν την ιδεοληψία, η οποία ντύνεται και με απόψεις παιδαγωγικού χαρακτήρα, ότι και καλά δεν θα κοινωνικοποιηθούν τα παιδιά όπως πρέπει, απόψεις οι οποίες προσπαθούν να κρύψουν το εξής γεγονός: Στο νοτιότερο άκρο της Ευρώπης, στο νησί της Γαύδου σε μια περίοδο που υπάρχει γεωπολιτική αστάθεια, όπου κατοικούν ογδόντα άνθρωποι το χειμώνα, μία οικογένεια αναγκάζεται να μετακομίσει, γιατί τα δύο παιδιά της τελείωσαν το δημοτικό που λειτουργούσε και τους καλείτε να πάνε στην Παλαιόχωρα ή στα Σφακιά ή στα Χανιά. Και θα τους δώσετε και ένα πεντακοσάρικο επίδομα, για να μην φτιάξετε γυμνασιακή τάξη εκεί, για να κοινωνικοποιηθούν και καλά τα παιδιά.

Τι λέτε, κυρία Μακρή και εσείς και η κ. Κεραμέως; Γιατί εδώ πρόκειται για κεραμιδαριό. Στοιχειώδες εθνικό και πατριωτικό καθήκον θα έπρεπε να σας έχει επιβάλει το άνοιγμα του σχολείου εκεί και μάλιστα με μοριοδότηση έξτρα στους καθηγητές, που θα πάνε και με επιδότηση της διαμονής τους. Και μπορούμε να βοηθήσουμε πολύ και με πολλούς τρόπους σε αυτή την κατεύθυνση, για να λειτουργήσει το σχολείο. Δεν πρέπει να φύγει η οικογένεια, διότι έχει και ένα άλλο πιο μικρό παιδί, το οποίο θα πηγαίνει νηπιαγωγείο. Θα το πάρει; Θα αφήσει το παιδί με τον πατέρα και θα πάει η μάνα με τα δύο παιδιά αλλού; Θα χωριστεί για δώδεκα χρόνια η οικογένεια, επειδή εσείς δεν θέλετε να πληρώσετε δύο μισθούς;

Είναι συνταγματικά κατοχυρωμένο δικαίωμα η εννιάχρονη υποχρεωτική εκπαίδευση. Δεν έχει μικρότερη αξία αυτό το δικαίωμα στη Γαύδο από ό,τι έχει σε μια πόλη ή μια κωμόπολη της χώρας. Γι’ αυτό δεν σας παρακαλώ. Σας καλώ και απαιτώ. Κάντε αυτά που πρέπει. Κι αυτά που πρέπει να κάνετε είναι τα εξής δύο πράγματα:

Να διορίσετε έναν φιλόλογο και έναν μαθηματικό, να κάνετε με τις απαραίτητες αναθέσεις -γιατί μπορούν να πάρουν και δεύτερη ανάθεση- κάποια μαθήματα, καλύπτεται έτσι η συντριπτική πλειοψηφία του προγράμματος. Τόσο χρήμα «ρίξαμε» για την τηλεκπαίδευση, λόγω του COVID. Όποιες ώρες δεν είναι, να τις κάνουν σε συνεργασία με το Γυμνάσιο - Λύκειο της χώρας των Σφακίων, όπως είχε ξαναγίνει και στο παρελθόν. Και επιφυλάσσομαι με βάση την απάντησή σας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Η κυρία Υπουργός έχει τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κυρία Πρόεδρε.

Καλά κάνετε και δεν με παρακαλάτε κύριε Πολάκη, γιατί ούτε η θέση σας είναι να παρακαλάτε, ούτε και η δική μου να δέχομαι παρακλήσεις. Εγώ θα αντιπαρέλθω τα ευφυολογήματα, αλλά θα σας παρακαλέσω -και θα μου το επιτρέψετε, επειδή ακριβώς το θέμα είναι πάρα πολύ ευαίσθητο- να αποφύγουμε υπερβολές, να αποφύγουμε εντάσεις και κυρίως το οργίλο ύφος να μην χαρακτηρίσει ούτε πρωτολογίες ούτε δευτερολογίες.

Είναι ένα θέμα πάρα πολύ ευαίσθητο, το επισημάνατε και οι δύο και ακριβώς επειδή είναι ευαίσθητο και επειδή είναι σημαντικό και έχει και άλλες παραμέτρους, τις οποίες εγώ δεν δικαιούμαι να θίξω γιατί εκπροσωπώ το Υπουργείο Παιδείας, με την ίδια ευαισθησία αντιμετωπίστηκε και από την Υπουργό με συνεχείς συνεννοήσεις με υπηρεσιακούς παράγοντες, με τους εκπαιδευτικούς φορείς της περιοχής και είμαι εδώ εξουσιοδοτημένη να σας απαντήσω, να διευκρινίσω και να κάνουμε τον επιβεβλημένο κοινοβουλευτικό διάλογο, που προφανώς, κατά την εκτίμησή μας, θα διευκολύνει και θα διευκρινίσει τι ακριβώς έχουμε κάνει.

Είπατε ότι δεν είμαστε ευαίσθητοι για τις ακριτικές περιοχές. Είμαστε. Και αναγνωρίζουμε και την προσπάθεια που κάνουν οι γονείς που ζουν εκεί, οι οικογένειες που ζουν εκεί, τις αντίξοες συνθήκες, τις δυσκολίες και όχι μόνο στην παιδεία αλλά και σε άλλους τομείς. Το κράτος πρέπει να είναι αρωγός να είναι δίπλα να συμπαρίσταται με δομές, με στελέχωση με υποστήριξη, γιατί έτσι ενισχύεται η παραμονή στα ακριτικά σύνορα. Και αυτό, δεν είναι απλώς μια διατύπωση που κάνω για λογαριασμό του Υπουργείου μας, θα την απαντήσω με στοιχεία.

Εβδομήντα εννέα δημοτικά, διακόσια εξήντα επτά νηπιαγωγεία στην επικράτεια λειτουργούν φέτος με λιγότερους από πέντε μαθητές. Άρα, λοιπόν, αυτό το επιχείρημα που και οι δύο συνάδελφοί μου πρώην Υπουργοί χρησιμοποίησαν και υπαινίχθηκαν -υποθέτω- ότι εμείς λειτουργούμε με λογιστικούς όρους ή με όρους ανάλυσης κόστους οφέλους, δεν ισχύει.

Άλλη απόδειξη είναι ότι για την περίπτωση την οποία συζητούμε τώρα πέρυσι ήταν δύο μαθητές στο νηπιαγωγείο, δύο μαθητές στο δημοτικό, και υπήρχε και νηπιαγωγός και δασκάλα. Αυτό, όμως, ισχύει για την πρωτοβάθμια εκπαίδευση. Στη δευτεροβάθμια εκπαίδευση είναι πολύ διαφορετικά τα πράγματα. Και δύο μαθητές που θα καταστήσουν υποχρεωτική την ίδρυση γυμνασίου στη Γαύδο παιδαγωγικά, κύριε Πολάκη -και συγγνώμη που αναφέρομαι μόνο σε εσάς, διότι αυτά ισχύουν βεβαίως και για τον κ. Κεγκέρογλου- είναι αντιπαιδαγωγικά. Παιδαγωγικά ισχυρίζονται εκείνοι που γνωρίζουν ότι δεν είναι σωστό. Στην τρέχουσα σχολική χρονιά δεν υπάρχει άλλος μαθητής στο δημοτικό. Δεν υπάρχει καν η προσδοκία ή το ενδεχόμενο την επόμενη χρονιά να υπάρχει μαθητής, για να συνεχίσει αυτή την τάξη και να υπάρχει και παιδαγωγικά, επαναλαμβάνω, γιατί σε εμάς βαραίνει αυτό πάρα πολύ. Είναι πάρα πολύ ουσιαστικό η συνέχιση και η λειτουργία του γυμνασίου.

Αναφερθήκατε ότι σε προηγούμενες χρονιές λειτούργησε παράρτημα του Γυμνασίου Σφακίων. Όχι μόνο μια χρονιά. Θα σας συμπληρώσω: Το 2010 - 2011, το 2011 - 2012 και το 2012 - 2013. Με περισσότερα παιδιά, νομίζω ότι ήταν πέντε τα παιδιά τότε…

**ΠΑΥΛΟΣ ΠΟΛΑΚΗΣ:** Τέσσερα.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ενδεχομένως! Εντάξει, δεν θα διαφωνήσουμε σε αυτό. Αλλά θα ξέρετε πολύ καλά, αφού κάνατε την έρευνα πολύ καλά, όπως την κάναμε και εμείς στο Υπουργείο, ότι η στελέχωση ήταν πάρα πολύ προβληματική, διότι υπάρχει απόσταση, υπάρχει δυσκολία στη συγκοινωνία, υπήρχαν εκπαιδευτικοί που προσλαμβάνονταν ως αναπληρωτές και αρνούνταν να πάνε, άρα δεν ήταν τόσο ανέφελη και τόσο ουσιαστική εκπαιδευτικά η διαδικασία.

Όλοι γνωρίζουμε ότι για τη λειτουργία ενός γυμνασίου χρειάζονται οκτώ με εννέα εκπαιδευτικοί. Υπάρχουν μαθήματα ειδικότητας, δεν μπορούμε να τα παραλείψουμε, καταστρατηγείται το ωρολόγιο πρόγραμμα.

Σε ό,τι αφορά τα κίνητρα που και οι δύο συνάδελφοι ζήτησαν, σας λέω ότι υπάρχει διπλή μοριοδότηση εκπαιδευτικής προϋπηρεσίας για τους εκπαιδευτικούς, που υπηρετούν σε δυσπρόσιτες περιοχές και υπάρχει και επίδομα απομακρυσμένων και παραμεθόριων περιοχών. Παρ’ όλα αυτά, υπάρχουν πολλοί -όχι το σύνολο όχι η πλειοψηφία- εκπαιδευτικοί οι οποίοι αρνούνται την τοποθέτησή τους εκεί, ακριβώς λόγω των προβλημάτων στη μετακίνηση και στη διαμονή.

Σε ό,τι αφορά τη γραφειοκρατία, γιατί θα επιμείνω στην πρωτολογία μου κυρία Πρόεδρε, σε αυτό και στη δευτερολογία μου θα εξηγήσω και άλλους λόγους παιδαγωγικούς που για εμάς έχουν σημασία, που οδήγησαν την Υπουργό σε αυτή τη στάση, η ίδρυση των σχολικών μονάδων γίνεται με συγκεκριμένο τρόπο, δηλαδή, τεκμηριωμένες προτάσεις διευθυντών πρωτοβάθμιας και δευτεροβάθμιας εκπαίδευσης στέλνονται στο Υπουργείο και εισηγήσεις των περιφερειακών διευθυντών εκπαίδευσης. Ζητείται, επίσης, και η γνωμοδότηση των οικείων δημοτικών συμβουλίων και πρέπει να διευκρινίσω ότι η γνωμοδότηση αυτό δεν είναι δεσμευτική.

Σε ό,τι αφορά την ίδρυση Γυμνασίου Γαύδου, δεν διατυπώθηκε από τους φορείς καμμία μα καμμία πρόταση για να γίνει εκεί. Εννοώ δηλαδή τον διευθυντή της δευτεροβάθμιας και τον περιφερειακό διευθυντή εκπαίδευσης. Καμμία πρόταση δεν ήρθε στο Υπουργείο για τη λειτουργία γυμνασίου εκεί.

Η αλήθεια είναι ότι το Δημοτικό Συμβούλιο της Γαύδου έχει στείλει έγγραφο στο Υπουργείο μας στις 2-2-2022, δύο μήνες μετά τη λήξη της προθεσμίας. Παρ’ όλα αυτά, το Υπουργείο, ως όφειλε, δεν οχυρώθηκε πίσω από τη δικαιολογία την τυπική, τη διαδικαστική ότι είναι εκπρόθεσμο. Απάντησε στις 4 Φεβρουαρίου, δύο μέρες μετά, η αρμόδια υπηρεσία, δηλαδή η Διεύθυνση Σπουδών Προγραμμάτων και Οργάνωσης Δευτεροβάθμιας Εκπαίδευσης και υπέδειξε στον Δήμο Γαύδου τη διαδικασία που πρέπει να ακολουθηθεί. Από την έρευνα που έχουμε κάνει όμως στο Υπουργείο, ούτε σε εμάς αλλά ούτε και στην αποκεντρωμένη υπηρεσία μας, δηλαδή στη Διεύθυνση Δευτεροβάθμιας Εκπαίδευσης Χανίων, στην Περιφερειακή Διεύθυνση Κρήτης έχει γίνει κάποια επαφή, κάποια ενημέρωση, κάποιο έγγραφο, κάποια όχληση.

Στο έγγραφο που μας έχει στείλει ο Δήμος Γαύδου μάς λέει σε ένα σημείο ότι είναι διατεθειμένος να αναλάβει και τη δαπάνη της σχετικής λειτουργίας. Μας λέει ότι υπάρχει κτήριο και τη σχετική λειτουργία, όλες οι δαπάνες θα τις αναλάβει η σχολική επιτροπή.

Σας λέω εδώ παρενθετικά -δεν είναι θέμα της σημερινής μας συζήτησης- ότι υπάρχουν δήμοι που έχουν αναλάβει τα έξοδα εκπαιδευτικών οι οποίοι παρέχουν τις υπηρεσίες στους δήμους τους και δεν εγκρίνονται από τον επίτροπο. Κλείνει η παρένθεση.

Σε ό,τι αφορά την τηλεκπαίδευση, για την οποία ο κ. Κεγκέρογλου έθεσε ένα θέμα, αυτή δεν είναι μόνιμη λύση, είναι λύση για καταστάσεις έκτακτης ανάγκης και δεν μπορεί να υιοθετηθεί με φοβερή ευκολία γιατί -αυτό ο κ. Πολάκης το χλεύασε- η κοινωνικοποίηση των μαθητών είναι σημαντική για το Υπουργείο και τους εκπαιδευτικούς και βαραίνει πολύ στις αποφάσεις μας. Γιατί πέρα από τα γνωστικά αντικείμενα -στη δευτερολογία, κυρία Πρόεδρε, θα επεκταθώ περισσότερο, υπάρχει και πρέπει να υπάρχει και η δυνατότητα αλληλεπίδρασης με συνομηλίκους.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κυρία Υπουργέ.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρία Υπουργέ, νομίζω ότι η απάντησή σας, όχι μόνο δεν ικανοποιεί, αλλά πέφτει και σε αντιφάσεις.

Κατ’ αρχάς, η επίκληση των διορισμένων διευθυντών πρωτοβάθμιας και δευτεροβάθμιας εκπαίδευσης δεν είναι στοιχειοθέτηση και μάλιστα όταν αυτή είναι σε περίοδο που είχαν αξιολόγηση για να επαναδιοριστούν ή όχι. Ανίχνευσαν προφανώς τη βούληση του Υπουργείου και εισηγήθηκαν αυτά τα οποία ήθελε η Υπουργός. Μην επιχειρηματολογείτε σε αυτό, έτσι λειτουργούν συνήθως, σε περίοδο μάλιστα αξιολόγησης.

Ήλπιζα βεβαίως να πείτε ότι είναι θέμα οικονομικό. Είπατε ότι δεν είναι θέμα οικονομικό. Τότε είναι χειρότερα ακόμη τα πράγματα, πολύ χειρότερα. Αρνείστε τη μόρφωση των παιδιών, όπως έχει υποχρέωση να την παρέχει το κράτος από το Σύνταγμα, στον τόπο που κατοικούν. Είναι ενιαία εννεάχρονη υποχρεωτική εκπαίδευση. Δεν είναι δημοτικό - γυμνάσιο, είναι εννεάχρονη υποχρεωτική εκπαίδευση από την πλευρά της υποχρέωση του κράτους, αυτό είναι. Εκεί λοιπόν θα πρέπει να εστιάσετε, αν θέλετε, και να δουλέψετε με τους συνεργάτες σας και το Παιδαγωγικό Ινστιτούτο, ούτως ώστε να δημιουργηθεί ένα ευέλικτο πρόγραμμα. Ναι, έκτακτη κατάσταση είναι.

Εμείς θεωρούμε ότι είναι αναγκαία η διαφοροποίηση της εκπαιδευτικής πολιτικής σε τέτοιες περιπτώσεις ειδικά για τα νησιά, προκειμένου να υπηρετηθεί η επιταγή του Συντάγματος και η ανάγκη για τη μόρφωση των παιδιών αυτών και να μην επικαλούμαστε την ομοιομορφία του εκπαιδευτικού συστήματος. Επικαλεστήκατε ότι δεν μπορεί να γίνει κάτι διαφορετικό. Είναι ίδια η Αθήνα με τη Γαύδο, κυρία Πρόεδρε! Μα δεν έχει καμμία διαφορά πλέον!

Και δεν μπορούμε να κάνουμε τηλεκπαίδευση για κάποια από τα μαθήματα που οι καθηγητές των δύο ομάδων -που ξέρουμε οι εκπαιδευτικοί και μπορούμε να το συζητήσουμε- μπορούν να υπηρετηθούν από δύο εκπαιδευτικούς. Δεν μπορεί να γίνει τηλεκπαίδευση για μία ώρα την εβδομάδα γιατί δεν είναι μόνιμο σύστημα. Μα αυτή ήταν η διδαχή, αν θέλετε, από την πανδημία, ότι για ορισμένες τέτοιες περιπτώσεις, προκειμένου να εξυπηρετηθεί το μείζον, θα πρέπει να αξιοποιούμε αυτές τις μεθόδους.

Σας προτείναμε, λοιπόν, αυτό το ευέλικτο πρόγραμμα διά ζώσης σε συνδυασμό με τηλεκπαίδευση και υποστηρίζω για άλλη μια φορά ότι είναι πράξη ενάντια στα παιδιά των ακριτικών περιοχών, της Γαύδου εν προκειμένω, ενάντια στη μόρφωσή τους και ενάντια στην εθνική προσπάθεια για την ενίσχυση των ακριτικών περιοχών.

Και με όρους εθνικής άμυνας, θέλω να σας τονίσω ότι το μεγαλύτερο όπλο της Ελλάδας για την αντιμετώπιση και της τουρκικής επιθετικότητας, αλλά και της γενικότερης πάγιας στρατηγικής της Τουρκίας που κάθε τόσο γκριζάρει περιοχές κι αμφισβητεί την κυριαρχία μας -και το έχει κάνει και για τη Γαύδο-, είναι το ανθρώπινο δυναμικό, οι κάτοικοι και τα παιδιά τους, αυτοί που μένουν εκεί γαντζωμένοι στους βράχους στο Αιγαίο, νότια της Κρήτης, ακόμη και στο Ιόνιο, όλον τον χρόνο. Και μην έχετε την εικόνα του καλοκαιριού που πάνε οι Αθηναίοι και κάνουν τα μπάνια τους ότι αυτό είναι το νησί. Όχι! Για πάμε και τον χειμώνα να δούμε τι γίνεται. Αυτό, λοιπόν, είναι το μεγαλύτερο όπλο μας.

Το δε σημαντικότερο εξοπλιστικό πρόγραμμα της χώρας είναι η παροχή υπηρεσιών υγείας και εκπαίδευσης στους κατοίκους και τα παιδιά των νησιών και ιδιαίτερα των μικρών. Γι’ αυτό θα ήθελα να σας καλέσω να επανεξετάσετε το θέμα και να υιοθετήσετε την ορθολογική εθνικά και δημοκρατικά ωφέλιμη λύση, αλλά και την παιδαγωγικά σωστή λύση που σέβεται το αναφαίρετο δικαίωμα των παιδιών για μόρφωση στον τόπο τους που είναι υποχρέωση της πολιτείας κι επιταγή του Συντάγματος.

Κανείς δεν μπορεί να υποστηρίξει ότι αν μια οικογένεια εξαναγκαστεί να πάει σ’ έναν τόπο χωρίς δουλειά για να σπουδάσουν τα δύο παιδιά, θα είναι κοινωνικοποιημένη. Ολόκληρη η οικογένεια θα είναι γκέτο, κυρία Υπουργέ. Δεν μπορείτε να υποστηρίξετε ότι θα κοινωνικοποιηθεί αν πάει στην πόλη χωρίς δουλειά, χωρίς σχέσεις, χωρίς οτιδήποτε άλλο.

Εξάλλου οι τρόποι της κοινωνικοποίησης ξέρετε ότι είναι πάρα πολλοί και παιδαγωγικά υποστηρίχθηκε δύο χρόνια η τηλεκπαίδευση. Εμείς μιλάμε για έναν χρόνο και να δούμε πώς θα πάει. Εφαρμόστε το, λοιπόν, τουλάχιστον ως πιλοτικό πρόγραμμα, αν θέλετε, για να δούμε πραγματικά μια αξιολόγηση στο τι μπορεί να «περπατήσει» για μικρά ακριτικά νησιά.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Κυρία Μακρή, ειλικρινά δεν περίμενα να απαντήσετε έτσι. Περίμενα ότι θα είχατε την ευαισθησία να συμπαραταχθείτε με αυτά, που σας λέμε και να ανακοινώσετε σήμερα το άνοιγμα γυμνασιακής τάξης στη Γαύδο.

Για να δείξω το μέγεθος της αξίας των επιχειρημάτων σας, θα σας πω το εξής: Με βάση τη δική σας λογική όλοι οι άνθρωποι που κατοικούν στην ενδοχώρα της Αυστραλίας, με αποστάσεις που είναι μεγαλύτερες από το Αθήνα-Θεσσαλονίκη οδικώς -είναι δύο και τρεις φορές παραπάνω- και που τα παιδιά τους παρακολουθούν τα μαθήματα των σχολείων της οποιασδήποτε βαθμίδας με τηλεκπαίδευση, αυτοί πρακτικά είναι ακόμα ουρακοτάγκοι που είναι στα δέντρα -με βάση τη λογική σας-, διότι δεν κοινωνικοποιούνται, επειδή ο κοντινότερος άνθρωπος μπορεί να είναι καμμιά πεντακοσαριά χιλιόμετρα μακριά.

Σας απάντησε πολύ σωστά ο κ. Κεγκέρογλου πριν. Δηλαδή λέτε ότι για να κοινωνικοποιηθούν τα παιδιά πρέπει η μάνα να φύγει με τα δύο παιδιά, να πάει στην Παλαιόχωρα, να πάει στα Σφακιά, να πάει στα Χανιά, να κάθεται εκεί με τα δύο παιδιά, να μείνει ο πατέρας στη Γαύδο, που είναι κτηνοτρόφος ή αγρότης. Από την αγροτική παραγωγή και από την κτηνοτροφία είναι το εισόδημα της οικογένειας. Πού τα πουλάτε αυτά, κυρία Μακρή;

Εδώ είναι και τα καταθέτω, η αναλυτική πρόταση, που έχει καταθέσει και η μητέρα και όχι μόνο αυτή, για το πώς μπορεί ακριβώς με το ωρολόγιο πρόγραμμα με τους δύο καθηγητές να καλυφθεί το γυμνάσιο. Εδώ είναι και το αντίστοιχο δημοσίευμα του 2010.

Εδώ έχω και την επιστολή, που έστειλε στον Κυριάκο Μητσοτάκη ο οποίος προτιμάει τα Σφακιά. Από εκεί που καθόταν το Σαββατοκύριακο, φάτσα απέναντι είναι η Γαύδος. Είναι ωραίες οι παραλίες και εκεί που καθόταν στα Σφακιά και απέναντι που είναι η Γαύδος. Να δείξει την αγάπη του για τις ακριτικές περιοχές, όχι μόνο σουλατσάροντας τα Σαββατοκύριακα, αλλά δίνοντάς σας και την εντολή να ανοίξετε το σχολείο.

(Στο σημείο αυτό ο Βουλευτής κ. Παύλος Πολάκης καταθέτει για τα Πρακτικά τα προαναφερθέντα έγγραφα, τα οποία βρίσκοται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακούστε, θα σας πω μια κουβέντα και θα τελειώσω. Το σχολείο θα το ανοίξετε φέτος και θα είναι και ντάλα μεσημέρι. Εγώ θα πω στη μητέρα να μη φύγει. Να μη φύγει ούτε αυτή ούτε τα παιδιά! Θα φέρουμε το θέμα στην Ευρωβουλή. Ήδη έχω κάνει επικοινωνία με τους Ευρωβουλευτές μας. Θα έρθει το θέμα στην Ευρωβουλή. Μη μας αναγκάζετε να ξεφτιλιστεί η χώρα για να ανοίξετε τις γυμνασιακές τάξεις. Δεν θα χωριστεί η οικογένεια.

Πρέπει να υπάρχει, όπως ακριβώς εγώ έκανα δύο θέσεις αγροτικών γιατρών στη Γαύδο, ακριβώς για να υπάρχουν και με το επίδομα αγόνου και γέμισαν, όπως γέμισαν και όλα τα μικρά νησιά. Γιατί όταν αναλάβαμε, στα τριακόσια δέκα αγροτικά ιατρεία που ήταν σε μικρά νησιά ή σε ορεινούς τόπους ήταν μόνο πενήντα γιατροί. Όταν φύγαμε, τα είχαμε κάνει τετρακόσια τριάντα και είχαν γεμίσει τα τριακόσια ογδόντα πέντε με το επίδομα αγόνου που δώσαμε.

Να δώσετε και παραπάνω Υπάρχουν πολλοί καθηγητές που θα πήγαιναν. Δεν είναι μόνο αυτοί που αρνιούνται. Είναι και αυτοί που δέχονται και αυτό θα είναι και ο «κράχτης», για να πάνε και άλλοι οικιστές.

Στη Γαύδο θα παιχτούν πολλά γεωπολιτικά επεισόδια τα επόμενα χρόνια με βάση και το τι υπάρχει γύρω και πέριξ της. Ενισχύστε την, λοιπόν. Ανοίξτε το σχολείο. Σας το λέω καθαρά. Εγώ θα κάνω ό,τι είναι δυνατόν η οικογένεια να μην φύγει και εσείς μέχρι τα μέσα του Σεπτέμβρη να ανοίξετε τη γυμνασιακή τάξη και θα δούμε και αν σας εισηγήθηκαν ή απλά δεν είπαν τίποτα οι διευθυντές της δευτεροβάθμιας στα Χανιά και για ποιο λόγο για το να ανοίξει εκεί ή να μην ανοίξει.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Εγώ θα προσπαθήσω να μη χάσω την ψυχραιμία μου.Δεν θα υιοθετήσω αγοραίο ύφος ή αγοραίες εκφράσεις.

**ΠΑΥΛΟΣ ΠΟΛΑΚΗΣ:** Ούτε εγώ την έχασα!

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Θέλω μόνο να σας πω ότι εγώ δεν πουλάω τίποτα, ούτε μαγκιά, ούτε βαριές κουβέντες, ούτε τσαμπουκά. Εγώ έρχομαι εδώ μεταφέροντας τη γνώμη της Υπουργού, την άποψή της, απολύτως εξουσιοδοτημένη να πω αυτά που έχω να πω.

**ΠΑΥΛΟΣ ΠΟΛΑΚΗΣ:** Για το μαύρο χάλι!

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Χαίρομαι, από την άλλη πλευρά –παρ’ ότι το θέμα είναι ευαίσθητο και ίσως έπρεπε να χρησιμοποιήσω άλλο ρήμα-, που για να απαντήσετε και να καλύψετε τον χρόνο που σας δίνει ο Κανονισμός της Βουλής, χρειάστηκε να κάνετε αναγωγή στο τι γίνεται στην Αυστραλία –πράγματα που δεν απασχόλησαν εδώ τη συζήτησή μας- ακόμη και στις διακοπές του Πρωθυπουργού. Κλείνει αυτό.

Κύριε Κεγκέρογλου, μιλήσατε για ανίχνευση της βούλησης της Υπουργού ή του Υπουργείου και αδράνεια των εκπαιδευτικών επειδή είχαν αξιολόγηση και δεν έκαναν τις επιβαλλόμενες ενέργειες. Θέλω να σας πω ότι εμείς –και εγώ προσωπικά αλλά και όλοι μας- στο Υπουργείο έχουμε μεγαλύτερο σεβασμό στους εκπαιδευτικούς από αυτόν που εσείς τους αποδίδετε.

Οι εκπαιδευτικοί κάνουν καλά τη δουλειά τους, κάνουν και την αξιολόγησή τους, κάνουν και τις επιβαλλόμενες ενέργειες όταν χρειάζεται στον τομέα της ευθύνης τους να απαντήσουν. Και η λογική του «έναν χρόνο να δούμε πώς θα πάει» δεν χαρακτηρίζει ποτέ τις ενέργειες του δικού μας Υπουργείου.

Εγώ θα επιμείνω να απαντήσω στα εκπαιδευτικά θέματα γιατί όλα τα άλλα δεν με αφορούν. Δεν σας είπα βεβαίως, ότι είναι οικονομικό το θέμα, γιατί δεν θα με πιστεύατε ούτε εσείς, όταν έχουμε διορίσει σχεδόν είκοσι πέντε χιλιάδες εκπαιδευτικούς, εκ των οποίων έξι χιλιάδες για πρώτη φορά στα εκπαιδευτικά χρονικά στην Ειδική Αγωγή –όλοι οι υπόλοιποι μετά από δεκαετίες-, όταν έχουμε προσλάβει τριάντα δύο χιλιάδες αναπληρωτές…

**ΠΑΥΛΟΣ ΠΟΛΑΚΗΣ:** Είκοσι πέντε χιλιάδες θέσεις που σας άφησε ο ΣΥΡΙΖΑ!

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Δεν θα μιλάμε μαζί τώρα. Δεν θα μιλάμε μαζί!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, αφήστε την Υπουργό. Να ακουστεί και η Υπουργός, όμως. Σας παρακαλώ. Αλλιώς, δεν ακούγεται τι λέει.

**ΠΑΥΛΟΣ ΠΟΛΑΚΗΣ:** Να μην οικειοποιείται το έργο άλλων!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ!

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Τι εξυπηρετεί τώρα αυτή η διακοπή και αυτές οι φωνές;

**ΠΑΥΛΟΣ ΠΟΛΑΚΗΣ:** Και τις δέκα χιλιάδες και τις πέντε χιλιάδες ο ΣΥΡΙΖΑ σάς τους άφησε!

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Καλά, καλά, ναι.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

Ελάτε, κυρία Υπουργέ.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε Πολάκη, εγώ απέφυγα να κάνω οιανδήποτε κριτική και στα πεπραγμένα σας ως Αναπληρωτή Υπουργού Υγείας, παρ’ ότι έχω ιδία αντίληψη –υπήρξα Υφυπουργός Υγείας- και γιατί σέβομαι το θέμα και το συζητώ.

Λέμε, λοιπόν, τώρα για τα παιδαγωγικά πλεονεκτήματα τα οποία με πάρα πολλή ελαφρότητα –δεν θα παρεξηγηθεί η λέξη- τα παρακάμπτετε. Το σχολείο δεν είναι μόνον η σχέση μεταξύ μαθητή και δασκάλου και δεν είναι μόνο η προσπάθειά του να μεγιστοποιήσει τα αποτελέσματα τα μαθησιακά. Είναι μια πιο σύνθετη διαδικασία.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σε εμένα το λέτε;

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Δεν ξέρω αν αναγνωρίζετε τον εαυτό σας σε αυτά που λέω. Δεν ξέρω αν αναγνωρίζετε τον εαυτό σας. Είμαι υποχρεωμένη να απαντήσω.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κάτι ξέρουμε από εκπαίδευση!

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Υπάρχει ενέργεια, υπάρχει αλληλεπίδραση και όλα αυτά γίνονται μέσα στο πλαίσιο ομάδων. Χρειάζεται συνεργασία, αλληλοσυμπλήρωση, αντιπαράθεση, ανταγωνισμός, λύσεις σε διάφορα προβλήματα και δεν μπορεί αυτό να λειτουργήσει αποτελεσματικά σε σχολικές μονάδες ολιγοθέσιες με έναν μαθητή σε κάθε τάξη.

Τα αναλυτικά προγράμματα σπουδών, όπως έχουν υιοθετηθεί από το Υπουργείο μας, δίνουν μεγάλη έμφαση στη συνεργασία των μαθητών σε ομάδες. Εκτιμούν ότι η συνεργατική μάθηση είναι βασική μεθοδολογική προσέγγιση για την κατάκτηση διδακτικών στόχων. Το ίδιο βιωματικά είναι και τα εργαστήρια εκπαίδευσης.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν είναι η Γαύδος ίδια με την Αθήνα!

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας παρακαλώ, κύριε Κεγκέρογλου. Εγώ απαντώ εκπαιδευτικά. Εάν διακρίνετε –που υπάρχουν- και άλλες παραμέτρους, απευθυνθείτε σε άλλα Υπουργεία. Η εξουσιοδότηση από την Υπουργό μου είναι για τα εκπαιδευτικά θέματα να απαντήσω. Δεν θα απαντήσω για όλη την Κυβέρνηση. Δεν έχω αυτή την τιμή.

Έχουμε, λοιπόν, τα βραβευμένα εργαστήρια δεξιοτήτων, τα οποία λειτουργούν βιωματικά και χρειάζονται συνεργασίες. Έχουμε τον καινοτόμο θεσμό -που θα εφαρμοστεί σε όλα τα σχολεία, εθελοντικά μεν, αλλά θα εφαρμοστεί- των εκπαιδευτικών ομίλων που απαιτεί και αυτός συνεργασίες.

Αναφέρθηκε ο κ. Πολάκης –αν δεν κάνω λάθος- στην επιστολή της μητέρας. Την έχω μπροστά μου. Αυτή που έχω εγώ είναι της 23-8-2022. Μέσα στην επιστολή η μητέρα, αφού κάνει την ανάλυση πώς κατά την κρίση της θα μπορούσε να λειτουργήσει το σχολείο, κάνει μια αναφορά -έχει και κάποια άλλα ευαίσθητα δεδομένα που δεν θα τα δημοσιοποιήσω, δεν δικαιούμαι, τα οποία κάνουν ακόμη πιο δύσκολη την απόφαση να λειτουργήσει το σχολείο εκεί- και λέει, λοιπόν, ότι ο προϊστάμενος της Δευτεροβάθμιας Εκπαίδευσης του Νομού Χανίων κ. Ιωάννης - Παναγιώτης Αμπελάς είναι ένα ακέραιο άτομο, ανοιχτό στις κοινωνικές προκλήσεις. Είναι αυτός που κατά τον κ. Κεγκέρογλου αδράνησε γιατί είχε να κάνει αξιολόγηση και είμαι σίγουρη…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εσείς το είπατε ότι σας εισηγήθηκαν να μην ανοίξει, αυτό είπατε.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Είπα εγώ για αξιολόγηση; Εγώ είπα ότι η Υπουργός συνεργάστηκε με εκπαιδευτικούς φορείς και κατέληξε σε αυτό για τους λόγους που σας εξήγησα και θα συνεχίσω να εξηγώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Με βάση τα λεγόμενά σας, εγώ δεν τον γνωρίζω τον άνθρωπο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Αφήστε τώρα! Εσείς δεν είπατε –να σας πω κάτι, το έχω σημειώσει, μισό λεπτάκι- ότι ανίχνευσαν τη βούληση του Υπουργού και αδράνησαν. Εν πάση περιπτώσει.

Η Περιφέρεια Κρήτης, λοιπόν, λέει ότι είναι ανοιχτό το άτομο στις κοινωνικές προκλήσεις και είναι σίγουρη η μητέρα ότι θα βοηθήσει προς αυτή την κατεύθυνση. Πέρα από την επικοινωνία που είχαμε στο Υπουργείο είχα και εγώ προσωπική.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αμέσως διαψεύδεστε!

**ΠΑΥΛΟΣ ΠΟΛΑΚΗΣ:** Αυτοδιαψεύδεστε!

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Λέει, λοιπόν, ο πραγματικά ακέραιος κ. Ιωάννης - Παναγιώτης Αμπελάς επί λέξει και με εξουσιοδότησε να το μεταφέρω και με παρέπεμψε και στη δημόσια…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο άνθρωπος είναι διατεθειμένος να βοηθήσει και εσείς είπατε ότι δεν θέλει.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κυρία Πρόεδρε, θα σας παρακαλέσω να συνεχίσω λίγο, δεν θα μακρηγορήσω.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, ακούστε με λίγο, αφήστε την κυρία Υπουργό να ολοκληρώσει.

Κυρία Υπουργέ, μισό λεπτό, συνεχίστε.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Λέει, λοιπόν, στη δημόσια συνέντευξή του στην ΕΡΑ Χανίων, στην οποία ο ίδιος με παρέπεμψε, όπου εκθέτει την παιδαγωγική του άποψη και μου είπε να το πω, όπως ακριβώς το είπε στη μητέρα: «Η γνώση μπορεί να βρεθεί και αλλού, όχι, όμως, η εφηβεία και η συναναστροφή με συνομηλίκους».

Θα σας διαβάσω μία πρόταση μόνον από την επιστολή του Μητροπολίτη, ο οποίος επίσης με επιβαλλόμενη ευαισθησία, απευθύνθηκε.

**ΠΑΥΛΟΣ ΠΟΛΑΚΗΣ:** Με βάση αυτά, να αδειάσουμε όλα τα νησιά! Είναι πρόκληση…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ, αφήστε, κρινόμαστε από τις απαντήσεις μας. Κάνατε την τοποθέτησή σας, κάνει και η κυρία Υπουργός, ο κόσμος βλέπει και καταλαβαίνει. Σας παρακαλώ, αφήστε να ακουστεί μονάχα, τίποτα άλλο!

Ελάτε, κυρία Υπουργέ, ολοκληρώστε!

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Δεν θα αργήσω, πολύ λίγα πράγματα έχω να πω.

Ένα μικρό παιδί μόνο του, λέει ο Μητροπολίτης, σε ένα νησί, χωρίς να συναναστρέφεται συνομήλικα παιδιά, πόσο παιδαγωγικό μπορεί να είναι;

Θέλω να σας πω ότι κατά τις συζητήσεις που κάναμε με εκπαιδευτικούς, με παιδαγωγούς, κάποιος μίλησε για «ολίγον σχολείο». Είναι κάτι που το Υπουργείο μας δεν το υιοθετεί. Η συνταγματικά κατοχυρωμένη υποχρέωση να παρέχουμε εκπαίδευση, επεκτείνεται σε όλο το φάσμα των διαδικασιών, σε όλο το φάσμα των μαθημάτων από όλους τους εκπαιδευτικούς. «Ολίγον σχολείο», μειωμένη εκπαίδευση, μόνο και μόνο για να ικανοποιήσουμε κάποιες πρόσκαιρες απαιτήσεις κάποιων που μας απειλούν και ότι θα παροτρύνουν τη μητέρα να μην παρέχει στα παιδιά της την υποχρέωσή της -τη συνταγματική – και το δικαίωμά της ταυτόχρονα να μορφωθούν τα παιδιά της είναι πρακτικές τις οποίες δεν υιοθετούμε.

Ευχαριστώ πολύ, κυρία Πρόεδρε.

**ΠΑΥΛΟΣ ΠΟΛΑΚΗΣ:** Θα τα ξαναπούμε πολύ σύντομα!

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία Υπουργέ.

Κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Πολιτισμού και Αθλητισμού, Οικονομικών, Εξωτερικών, Παιδείας και Θρησκευμάτων, Δικαιοσύνης, Επικρατείας, καθώς και ο Αναπληρωτής Υπουργός Οικονομικών κατέθεσαν την 1-9-2022 σχέδιο νόμου: «Κύρωση της Συμφωνίας μεταξύ του Υπουργείου Πολιτισμού και Αθλητισμού, του Μουσείου Κυκλαδικής Τέχνης της Αθήνας, του Μητροπολιτικού Μουσείου Τέχνης της Νέας Υόρκης και του Ινστιτούτου Αρχαίου Ελληνικού Πολιτισμού του Ντελαγουέρ, σχετικά με την επιστροφή στην Ελλάδα ιδιωτικής συλλογής εκατόν εξήντα μίας (161) αρχαιοτήτων του Κυκλαδικού Πολιτισμού, ευρισκόμενης στη Νέα Υόρκη και την έκθεση αυτής στο Μητροπολιτικό Μουσείο Τέχνης της Νέας Υόρκης».

Παραπέμφθηκε στην αρμόδια Διαρκή Επιτροπή.

Επίσης, ο κ. Γεώργιος Παπανδρέου αιτείται άδεια ολιγοήμερης απουσίας στο εξωτερικό από 6-9-2022 έως και 8-9-2022. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Συνεπώςη Βουλή ενέκρινε τη ζητηθείσα άδεια.

Και πάμε τώρα στην πέμπτη με αριθμό 943/29-8-2022 επίκαιρη ερώτηση πρώτου κύκλου του Βουλευτή Ηρακλείου του ΜέΡΑ25 κ. Γεωργίου Λογιάδη προς τον Υπουργό Υγείας με θέμα: «Ο ρόλος των ιατρικών συλλόγων κατά την παράγραφο 3 του άρθρου 96 του ν.2071/1992 περί ακούσιας νοσηλείας».

Στην ερώτηση θα απαντήσει η Υφυπουργός Υγείας κ. Ζωή Ράπτη.

Κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κυρία Πρόεδρε.

Κυρία Υπουργέ, ο ν.2071/1992 στο άρθρο 96 και στην παράγραφο 3 ορίζει ρητά ότι «οι ψυχίατροι και οι παιδοψυχίατροι που συντάσσουν τις γνωματεύσεις περί ακούσιας νοσηλείας προέρχονται από ειδικό κατάλογο, τον οποίο συντάσσουν ανά διετία οι κατά τόπους ιατρικοί σύλλογοι». Η προσεκτική ανάγνωση του ν.2071/1992 προσδίδει θεσμικό ρόλο στον ιατρικό σύλλογο, ο οποίος καλείται να ορίζει ανά διετία τον ειδικό κατάλογο των ψυχιάτρων - μελών του που θα εξετάζουν τους ασθενείς με το ερώτημα της ακούσιας νοσηλείας.

Ο νόμος αυτός στο σύνολό του αποτέλεσε σημαντικό βήμα προόδου, όμως στην πράξη η όλη διαδικασία παραπέμπει σε επί της ουσίας συνέχεια της εφαρμογής του διατάγματος 104/1973. Στην καθημερινή κλινική πράξη ο νόμος εφαρμόζεται στρεβλά και θα σας καταθέσω μελέτη του Συνηγόρου του Πολίτη του 2007 η οποία το αποδεικνύει.

(Στο σημείο αυτό ο Βουλευτής κ. Γεώργιος Λογιάδης καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο ειδικός αυτός κατάλογος που θα έπρεπε κανονικά να συντάσσεται από τον εκάστοτε ιατρικό σύλλογο δεν δομείται στην πράξη, με αποτέλεσμα οι ασθενείς να εξετάζονται αποκλειστικά και μόνο από ελάχιστους ψυχίατρους του ΕΣΥ, πράγμα το οποίο δημιουργεί τεράστια πίεση στο ΕΣΥ και υποβαθμίζει τις υπηρεσίες του.

Εφόσον αποτελούμε μια κοινωνία που συντάσσεται με τους νόμους της Κοινοβουλευτικής Δημοκρατίας, την οποία ως εκπρόσωποι του λαού υπηρετούμε στο Κοινοβούλιο και εφόσον οι νόμοι θα πρέπει να εφαρμόζονται ρητά και ισότιμα σε κάθε περίπτωση, είναι υποχρέωσή μου ως Βουλευτής να σας επισημάνω την ανάγκη της ορθής εφαρμογής του ν.2071/1992 και πιο συγκεκριμένα του άρθρου 96 παράγραφος 3. Να τονίσω ότι διαχρονικά από το 1973 και μετά καμμία κυβέρνηση δεν έχει πράξει το οτιδήποτε ως προς το σημείο αυτό του νόμου. Να αναφέρω ότι στην ανατολική Κρήτη όπου μία Ψυχιατρική Κλινική του ΕΣΥ, η κλινική του ΠΑΓΝΗ, καλύπτει τις ανάγκες της περιοχής, είναι απαραίτητος ο εξορθολογισμός της διαδικασίας αυτής προς όφελος, πρώτον, της υγείας των ασθενών που πάσχουν από σοβαρές ψυχιατρικές ασθένειες, παραδείγματος χάριν σχιζοφρένεια, αλλά και από κάθε μορφής εξάρτηση, όπως παραδείγματος χάριν από το αλκοόλ ή από οποιαδήποτε άλλη ψυχοτρόπο ουσία που συχνά οδηγεί σε επεισόδια ενδοοικογενειακής βίας ή ακόμη και σε αυτοκτονίες. Προς όφελος επίσης του δημοσίου συμφέροντος, διότι ένα ισχυρό ΕΣΥ είναι υπέρ του δημοσίου συμφέροντος και τρίτον, προς όφελος της δημόσιας τάξης, για να μην οδηγούμεθα σε εγκλήματα από αθεράπευτους ασθενείς. Τον τελευταίο καιρό στον Νομό Ηρακλείου έχουν συμβεί κατ’ αυτόν τον τρόπο δύο μητροκτονίες, οι οποίες θα μπορούσαν να είχαν αποφευχθεί.

Κατόπιν των ανωτέρω, ερωτάσθε κυρία Υπουργέ, με ποιες αποφάσεις και ποιες ενέργειες θα ορίσετε την ορθή εφαρμογή του ν.2071/1992 ως προς την παράγραφο 3 του άρθρου 96 και πώς θα υποστηρίξετε ως Υπουργείο τους ιατρικούς συλλόγους της χώρας μας και τα μέλη τους στην υλοποίηση κάθε σχετικής πρωτοβουλίας και απόφασής σας.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κυρία Υπουργέ έχετε τον λόγο.

**ΖΩΗ ΡΑΠΤΗ (Υφυπουργός Υγείας):** Ευχαριστώ, κυρία Πρόεδρε.

Κύριε Βουλευτά, κατ’ αρχάς δύο εισαγωγικές παρατηρήσεις. Η ακούσια νοσηλεία είναι η χωρίς τη συγκατάθεση του ασθενή ο οποίος πάσχει από μια ισχυρή ψυχική διαταραχή. Εισάγεται και παραμένει για θεραπεία σε κατάλληλη μονάδα ψυχικής υγείας.

Πώς γίνεται αυτό; Αυτό γίνεται συγκεκριμένα με δύο τρόπους, σύμφωνα με τον ν.2071/1992.

Ο πρώτος τρόπος είναι ένας συγγενής του να υποβάλει αίτηση στον εισαγγελέα πρωτοδικών και βεβαίως έχοντας δύο γραπτές γνωματεύσεις ψυχιάτρων ή παιδοψυχιάτρων οι οποίοι να συμφωνούν στην ανάγκη ακούσιας νοσηλείας. Τότε μπορεί να εισαχθεί σε ψυχιατρική κλινική, με βάση και έναν ειδικά συντασσόμενο κατάλογο από τους κατά τόπους ιατρικούς συλλόγους, όπως αναφέρεται στον νόμο.

Ο δεύτερος τρόπος είναι όταν δεν έχει συγγενείς ή όταν ξεκινάει η διαδικασία όταν δεν υπάρχει η συναίνεση του ασθενούς. Τότε μπορεί η οικογένεια να προσφύγει στον εισαγγελέα και να ζητήσει τη μεταφορά του ασθενή σε δημόσια ψυχιατρική κλινική με τη διαδικασία της ακούσιας νοσηλείας.

Τώρα, σύμφωνα με τον νόμο αυτόν τον οποίο αναφέρατε, αλλά και όπως προκύπτει και από έρευνα στους κατά τόπους ιατρικούς συλλόγους -και το λέω αυτό διότι συντάσσεται αυτός ο κατάλογος με γνώμονα και με την πρωτοβουλία των ιατρικών συλλόγων- ο κατάλογος αυτός ο οποίος θα έπρεπε να είχε συνταχθεί δεν έχει συνταχθεί για τον εξής απλό λόγο: Διότι οι κατά τόπους ιατρικοί σύλλογοι καταρτίζουν ετήσιο -αν όχι ετήσιο, οπωσδήποτε ανά διετία- κατάλογο όλων των γιατρών, παιδοψυχιάτρων και ψυχιάτρων, οι οποίοι υπηρετούν στον συγκεκριμένο ιατρικό σύλλογο. Και είτε αυτοί απασχολούνται στο ΕΣΥ είτε ιδιωτεύουν, είναι συγκεκριμένοι γιατροί και δεν καθορίζει ο νόμος ειδικά κριτήρια για τη σύνταξη αυτών των καταλόγων.

Άρα, λοιπόν, όταν συμπεριλαμβάνουν οι ιατρικοί σύλλογοι όλους τους ψυχιάτρους, είναι ακριβώς γιατί σε περιοχές που έχουν λίγους ψυχιάτρους και ψυχολόγους δεν είναι δυνατόν να καταρτιστεί ένας ειδικός κατάλογος, αλλά απευθύνονται σε όλες τις δημόσιες δομές.

Συνεπώς, ο πραγματικός λόγος που σήμερα εξετάζονται από τους ψυχιάτρους του ΕΣΥ δεν είναι η έλλειψη των καταλόγων, είναι το γεγονός ότι εδώ μιλάμε για ακούσια νοσηλεία. Εάν ήθελε και αν συναινούσε ο ασθενής να πάει και να εξεταστεί από δύο ψυχιάτρους, τότε πράγματι θα μιλούσαμε γι’ αυτήν την περίπτωση.

Στη συντριπτική όμως πλειοψηφία αυτών των περιπτώσεων οι ακουσίως νοσηλευόμενοι είναι άνθρωποι οι οποίοι δεν πηγαίνουν να εξεταστούν, άρα δεν μπορεί ο συγγενής να ζητήσει αυτές τις βεβαιώσεις.

Συνεπώς σήμερα -και αυτό είναι το ζητούμενο- η μεταφορά τους στην ψυχιατρική κλινική γίνεται με βάση την απόφαση του εισαγγελέα και δεν κωλύει η έλλειψη ειδικού καταλόγου τη μεταφορά τους και βεβαίως, την αποτελεσματική τους νοσηλεία στα δημόσια ψυχιατρικά ιδρύματα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία Υπουργέ.

Κύριε συνάδελφε, έχετε τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ.

Κυρία Υπουργέ, τη διαδικασία τη γνωρίζω πολύ καλά. Φέρνω, όμως, στην επιφάνεια το συγκεκριμένο θέμα για τους εξής λόγους:

Πρώτον, είναι το οριζόμενο από τον νόμο και πιο συγκεκριμένα, από το άρθρο 96 παράγραφος 3 του ν.2071/1992, το οποίο η δική σας Κυβέρνηση της Νέας Δημοκρατίας ψήφισε το 1992.

Εμείς ως ΜέΡΑ25 και εγώ προσωπικά ως Βουλευτής, είμαι υπέρ της τήρησης του νόμου και εσείς επίσης οφείλετε να κάνετε το ίδιο, να εφαρμόζετε τον συγκεκριμένο νόμο που καμμία κυβέρνηση μέχρι σήμερα διαχρονικά δεν εφαρμόζει.

Δεύτερον, είναι μια συνθήκη ακριβώς όμοια με τους πραγματογνώμονες για δικαστικές υποθέσεις, συνθήκη στην οποία συμβάλλουν οι γιατροί του δημοσίου και του ιδιωτικού τομέα καθημερινά, καθώς είναι υποχρέωση όλων των ιατρών να συμβάλλουν στο δημόσιο συμφέρον.

Τρίτον, όπως πληροφορηθήκαμε πρόσφατα σε συνέντευξη του Προέδρου της Ελληνικής Ψυχιατρικής Εταιρείας, του καθηγητού κ. Βασιλείου Μποζίκα, το 55% ως 60% των νοσηλειών στο ΕΣΥ αντιστοιχεί σε ακούσιες νοσηλείες. Σε μεγάλο δε ποσοστό των περιπτώσεων νοσηλείας, όπως αποδεικνύεται από τη βιβλιογραφία των τελευταίων ετών, οι ασθενείς νοσηλεύονται για μη ιατρικούς λόγους λόγω της οικονομικής εξαθλίωσης των τελευταίων ετών, των μνημονίων και της φτωχοποίησης που εσείς έχετε υπογράψει.

Εάν, λοιπόν, συμβάλλουν στη διαδικασία οι ιδιώτες γιατροί, βάσει του άρθρου 96 παράγραφος 3 του ν.2071/1992 τον οποίο τονίζουμε συνέχεια, θα προσδιορίζονται γρηγορότερα και αποτελεσματικότερα οι πραγματικοί ιατρικοί λόγοι που οδηγούν σε ακούσια νοσηλεία.

Τέταρτον, με τη συμβολή των ιδιωτών στην ακούσια νοσηλεία, βάσει του ίδιου νόμου, το ΕΣΥ ισχυροποιείται, διότι θα μειωθεί η πίεση προς τους γιατρούς του ΕΣΥ και έτσι οι γιατροί του ΕΣΥ θα μπορούν να εστιάζουν στην ποιοτικότερη παροχή υπηρεσιών κατά τη νοσηλεία των ασθενών. Θα ελέγχεται επίσης η ροή των νοσηλειών και η διάρκεια αυτών, ενώ όσες κλινικές είναι πανεπιστημιακές θα εστιάζουν στην εκπαίδευση των ειδικευόμενων με στόχο την περαιτέρω αναβάθμιση του ΕΣΥ.

Πέμπτον, εάν οι ιδιώτες ψυχίατροι κατά τον ν.2071/1992 συμβάλλουν στις ακούσιες νοσηλείες, θα παρεμποδιστεί και θα περιοριστεί η τάση της Κυβέρνησής σας να κάνει ΣΔΙΤ με ιδιώτες στο άμεσο μέλλον, με πρόσχημα τη μη διαχειρίσιμη συνθήκη των ακούσιων νοσηλειών από το ΕΣΥ.

Ως ΜέΡΑ25 είμαστε κατά των ΣΔΙΤ, διότι αυτές οι συμπράξεις αποδομούν το ΕΣΥ και εν τέλει το ιδιωτικοποιούν από την πίσω πόρτα.

Έκτον, με απόφαση της Κυβέρνησής σας, εσείς προσωπικά, κυρία Ράπτη, τον Νοέμβριο του 2020 ορίσατε ότι οι ακούσιες νοσηλείες θα μπορούν να γίνονται και σε ιδιωτικές κλινικές και το ποιες ιδιωτικές κλινικές θα επιλεγούν ώστε αυτές να δέχονται τις ακούσιες νοσηλείες θα γίνεται με δική σας υπουργική απόφαση, όπως εσείς έχετε ορίσει. Δηλαδή θα παραδώσετε την ακούσια νοσηλεία στους φίλους σας, τους «ημέτερους» κλινικάρχες, αποδομώντας το ΕΣΥ.

Θα προσθέσω ότι το 2021 επικαιροποιήσατε εσείς η ίδια πάλι την απόφαση για νοσηλεία σε ιδιωτικές κλινικές και ορίσατε ότι πριν πάνε οι ασθενείς στις ιδιωτικές κλινικές, θα πρέπει να εξεταστούν από το ΕΣΥ, επιβαρύνοντας και πάλι το σύστημα υγείας, προς διευκόλυνση των ιδιωτικών κλινικών.

Γι’ αυτό εμείς ως ΜέΡΑ25 ζητούμε επιτακτικά τη σωστή εφαρμογή του ν.2071/92 τον οποίο εσείς, ως Νέα Δημοκρατία, είχατε ψηφίσει και ποτέ όμως δεν είχατε εφαρμόσει στην πράξη. Θέλουμε να δείξουμε τον ρόλο των ιατρικών συλλόγων στη διαδικασία αυτή. Και τέλος θεωρούμε επιβεβλημένη την επανεξέταση από την Βουλή του ρόλου των ιδιωτικών κλινικών.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Τον λόγο έχει η Υφυπουργός Υγείας κ. Ζωή Ραπτή

**ΖΩΗ ΡΑΠΤΗ (Υφυπουργός Υγείας):** Σε ό,τι αφορά το πρώτο θέμα που θίξατε και το οποίο ανέλυσα στην πρωτολογία μου, ανέδειξα ότι δεν αποτελεί πρόβλημα, γιατί δεν εξετάζονται μόνο από γιατρούς του Εθνικού Συστήματος Υγείας, μπορούν να εξεταστούν και από ψυχιάτρους. Αυτό που αναφέρει ο νόμος είναι ότι μιλά για ψυχιάτρους χωρίς να προσδιορίζει αν θα είναι του ΕΣΥ ή ιδιώτες και σήμερα στον εισαγγελέα κάποιος μπορεί να πάει με τη γνωμάτευση δύο ψυχιάτρων, δεν κωλύεται από το αν είναι ιδιώτες.

Τώρα σε ό,τι αφορά την αντιμετώπιση των προβλημάτων στο πεδίο της ακούσιας νοσηλείας. Είναι η δική μας Κυβέρνηση, αγαπητέ κύριε Βουλευτά, η οποία νομοθέτησε με το άρθρο 48 του ν.4764 του 2020 τη δυνατότητα να ιδρυθούν στην Ελλάδα μονάδες έγκαιρης παρέμβασης στην ψύχωση, μονάδες ειδικές στις οποίες διαγιγνώσκεται το αν κάποιος πάσχει από ένα ψυχωσικό επεισόδιο προκειμένου να μπορέσει να πάρει αποτελεσματική θεραπεία, είτε αυτό αφορά παιδιά και εφήβους είτε αυτό αφορά ενήλικες.

Σύμφωνα με διεθνείς έρευνες οι μονάδες της έγκαιρης παρέμβασης στην ψύχωση είναι ακριβώς αποτελεσματικές για την πρόληψη των σοβαρών ψυχικών παθήσεων και κατέστη αυτό δυνατό, το να δημιουργηθούν καινούργιες τέτοιες μονάδες με πόρους από το Ταμείο Ανάκαμψης και μετά από διαγωνιστική διαδικασία η οποία θα μας δώσει τη δυνατότητα να δημιουργήσουμε στη χώρα οκτώ τέτοιες μονάδες έγκαιρης παρέμβασης στην ψύχωση μέσα στο επόμενο διάστημα και μέσα στο 2023 το αργότερο.

Επίσης για τα ζητήματα της ακούσιας νοσηλείας. Μετά από τριάντα χρόνια νομοθετικού κενού με το άρθρο 59 του ν.4931/22 επίσης νομοθετήσαμε τη δυνατότητα τη μεταφορά των ψυχικά ασθενών να μην την διενεργούν οι αστυνομικές αρχές, οι οποίες βεβαίως δεν είχαν και καμμία αρμοδιότητα προς τούτο αλλά βεβαίως κοινοτικές μονάδες ψυχικής υγείας υπό τη συντονιστική εποπτεία του ΕΚΑΒ και φυσικά μόνο με την εξαιρετική συμμετοχή αστυνομικών, όταν αυτό είναι απόλυτα αναγκαίο.

Μάλιστα προβλέψαμε και τη δυνατότητα μεταφοράς τους με εξειδικευμένο ιατρικό προσωπικό, ένα ιατρικό προσωπικό το οποίο θα μπορεί να κάνει τέτοιες πράξεις μετά από διαγωνιστική διαδικασία με την οποία θα δίνεται η δυνατότητα με ασφάλεια οι ασθενείς να μεταφέρονται στις δομές ψυχικής υγείας, γιατί οι ψυχικά ασθενείς, όπως έχουμε πει πάρα πολλές φορές, δεν είναι εγκληματίες, ούτως ώστε να μεταφέρονται με χειροπέδες και περιπολικά.

Από εκεί και πέρα σήμερα είναι σε τελικό στάδιο η έκδοση μιας ΚΥΑ με την οποία θα καθορίζονται οι όροι και οι προϋποθέσεις αυτής της μεταφοράς μεταξύ των Υπουργών Προστασίας του Πολίτη, Υγείας και βεβαίως Δικαιοσύνης και πιστεύω ότι μέσα στον Οκτώβριο θα έχουμε και τον τρόπο, ούτως ώστε άμεσα να προχωρήσουμε σε αυτή τη μεταφορά.

Τέλος, να πω ότι η δική μας Κυβέρνηση είναι η Κυβέρνηση η οποία διόρισε μέσα σε μία διετία παραπάνω από εκατό ψυχιάτρους και ψυχολόγους αλλά και βεβαίως και παιδοψυχίατρους, εκ των οποίων και στο ΠΑΓΝΗ, που είναι και η εκλογική σας περιφέρεια. Διορίσαμε δύο ψυχιάτρους στο ΠΑΓΝΗ, το ενισχύσαμε δηλαδή. Επίσης και έναν παιδοψυχίατρο και βεβαίως, εν αναμονή της πρόσληψης και νέων γιατρών με την πρόσφατη προκήρυξη του Αυγούστου, προκηρύξαμε δεκαεπτά θέσεις ψυχιάτρων για την Κρήτη και δύο παιδοψυχίατρων.

Κλείνοντας να πω ότι μια άλλη νομοθετική πρόβλεψη, με την οποία δώσαμε τη δυνατότητα να έχουμε ειδικούς νοσηλευτές ψυχικής υγείας, είναι η πρόβλεψη του ν.4812/2021, το άρθρο 6, με το οποίο προβλέπουμε τη σύσταση διακοσίων δεκαπέντε θέσεων ειδικευόμενων νοσηλευτών ψυχικής υγείας, εκ των οποίων μάλιστα σήμερα έχουν καλυφθεί ογδόντα οκτώ, που σημαίνει ότι μπορούμε να έχουμε ειδικούς νοσηλευτές για να παρέχουν αυτές τις υπηρεσίες.

Για εμάς είναι πρώτιστο μέλημα η ενίσχυση των υπηρεσιών ψυχικής υγείας της χώρας και με τους πόρους από το Ταμείο Ανάκαμψης έχουμε μπορέσει να εντάξουμε ήδη τη δημιουργία εκατόν έξι δομών και υπηρεσιών ψυχικής υγείας και απεξάρτησης και με διαγωνιστικές διαδικασίες, που έχουν ήδη ξεκινήσει και είναι αυτή τη στιγμή σε εξέλιξη, πρόκειται να δημιουργήσουμε και κέντρα ψυχικής υγείας για παιδιά και εφήβους και κέντρα για ενηλίκους, αλλά βεβαίως και κέντρα για την άνοια και το αλτσχάιμερ, τα οποία είναι απαραίτητα στη χώρα, καθόσον είμαστε μια χώρα που γηράσκει.

Γνώμονάς μας είναι να μην αφήσουμε κανένα μόνο του, όπως το λέμε στο Υπουργείο και να μην αφήσουμε κανένα πίσω.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία Υπουργέ.

Θα συζητηθεί τώρα η πρώτη με αριθμό 948/29/8/2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Περιβάλλοντος και Ενέργειας, με θέμα: «Άμεσα μέτρα για την αντιμετώπιση των φαινομένων ρύπανσης του Θερμαϊκού Κόλπου».

Στην ερώτηση του κ. Τριανταφυλλίδη θα απαντήσει ο Υφυπουργός Περιβάλλοντος και Ενέργειας κ. Γεώργιος Αμυράς.

Τον λόγο έχει ο κ. Αλέξανδρος Τριανταφυλλίδης.

Κύριε συνάδελφε, έχετε τον λόγο για δύο λεπτά να θέσετε την ερώτησή σας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κυρία Πρόεδρε.

Κύριε Υπουργέ, οι συμπολίτες μου έζησαν σήμερα μια πολύ-πολύ δύσκολη μέρα, όπου τα ακραία καιρικά φαινόμενα σε συνδυασμό με το επιτελικό μπάχαλο που εξασφάλισε η Κυβέρνησή σας για αυτό, τους έκαναν να βιώσουν καταστάσεις οι οποίες δεν οδηγούν στην απάντηση που μου έδωσε ο συνάδελφός σας, ο κ. Πέτσας, στις 16 Ιουλίου του 2022, όταν είχαν προηγηθεί άλλες δύο νεροποντές. Μου είχε πει: «Μη μου λέτε για καταστροφές τις οποίες εμείς δεν βλέπουμε». Τις βλέπουν όλα τα τηλεοπτικά δίκτυα, τις βλέπουν, τις ζουν και τις βιώνουν όλοι οι Θεσσαλονικείς, εκτός από την Κυβέρνηση του «επιτελικού χάους».

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Κυρία Πρόεδρε, τι σχέση έχουν αυτά με την επίκαιρη;

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Από τις τρεις τα ξημερώματα παραμένει κλειστό το τούνελ του Ευόσμου στην περιφερειακή οδό. Στο ύψος του Νοσοκομείου «Παπανικολάου» έχει προκληθεί καθίζηση στο οδόστρωμα. Το «424» Στρατιωτικό Νοσοκομείο, προς το Φίλυρο, όπου είχαμε θάνατο νέου ανθρώπου πριν από ένα χρόνο, παρέμεινε και αυτό κλειστό. Απέναντι από τα δικαστήρια πλημμύρισαν καταστήματα.

Πλημμύρισε για πρώτη φορά, κύριε Υπουργέ, κύριε Αμυρά, -είστε και δημοσιογράφος, το θυμάστε- ο Λευκός Πύργος. Τα περίπτερα 8 και 9 της ΔΕΘ πλημμύρισαν και οι εκθέτες είναι πραγματικά σε απόγνωση, γιατί σε μερικές μέρες ο κ. Μητσοτάκης θα έρθει στη Θεσσαλονίκη για να εγκαινιάσει τι; Μια πόλη πνιγμένη με πεντακόσιες εξήντα κλήσεις στην Πυροσβεστική.

Ξαναλέω ότι εγώ από τον Υπουργό, τον κ. Αμυρά δεν περιμένω απάντηση τύπου Πέτσα «μη μου λέτε για καταστροφές τις οποίες εμείς, ως Κυβέρνηση, δεν βλέπουμε».

Και έρχομαι τώρα στον Θερμαϊκό.

**ΠΡΟΕΔΡΕΥΟΥΣΑ (Σοφία Σακοράφα):** Θα μου επιτρέψετε μια παρατήρηση, κύριε συνάδελφε;

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Παρακαλώ.

**ΠΡΟΕΔΡΕΥΟΥΣΑ (Σοφία Σακοράφα):** Έχετε καταναλώσει τα 3/4 του χρόνου σας σε κάτι τελείως διαφορετικό από την ερώτηση που έχετε κάνει.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Έχει άμεση σύνδεση, κυρία Πρόεδρε…

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ πολύ, μέσα στα επόμενα σαράντα δευτερόλεπτα να πείτε την ερώτησή σας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κυρία Σακοράφα, μόνο που οι συγκεκριμένες καιρικές συνθήκες, οι ακραίες, σε συνδυασμό με αυτό που ονομάστηκε «επιτελικό μπάχαλο»…

**ΠΡΟΕΔΡΕΥΟΥΣΑ (Σοφία Σακοράφα):** Είμαστε σε διαδικασία ελέγχου, κύριε συνάδελφε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ήταν σε άμεση σχέση με την κατάσταση του Θερμαϊκού.

**ΠΡΟΕΔΡΕΥΟΥΣΑ (Σοφία Σακοράφα):** Ακούστε με λίγο, σας παρακαλώ. Πρέπει να κρατάμε τις διαδικασίες.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ναι, βέβαια.

**ΠΡΟΕΔΡΕΥΟΥΣΑ (Σοφία Σακοράφα):** Είμαστε σε διαδικασία ελέγχου. Καλέσαμε τον Υπουργό για συγκεκριμένη ερώτηση. Παρακαλώ, κάνετε αυτή την ερώτηση και αν θέλετε να κάνετε και την επόμενη που θέλετε, κάντε μια διαφορετική ερώτηση. Πάντως, αυτό δεν είναι διαδικασία.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Αντί να ελέγξω εγώ, όμως, τον Υπουργό, ελέγχετε εσείς εμένα.

**ΠΡΟΕΔΡΕΥΟΥΣΑ (Σοφία Σακοράφα):** Δεν θα κάνετε τοποθέτηση. όταν έχετε να κάνετε ερώτηση. Σας παρακαλώ πολύ!

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Δέχομαι τον έλεγχό σας, αλλά νομίζω ότι προτεραιότητα είναι ο έλεγχος της Κυβέρνησης και του Υπουργού.

**ΠΡΟΕΔΡΕΥΟΥΣΑ (Σοφία Σακοράφα):** Όταν θα κάνετε τη σχετική ερώτηση ή όταν θα έχουμε Ολομέλεια. Αυτή τη στιγμή έχετε άλλη ερώτηση. Σας παρακαλώ να μη διαστρεβλώνετε τη διαδικασία.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Θέλω να πω, δηλαδή, κύριε Υφυπουργέ, στα είκοσι δευτερόλεπτα που μου μένουν, ότι η ερώτησή μου δεν έχει καμμία στείρα αντιπολιτευτική χροιά, γιατί δύο φορές, το 2015 και το 2017, είχα επισημάνει αυτό που συμβαίνει και σήμερα στον Θερμαϊκό Κόλπο. Δηλαδή, το 2015 και το 2017 στους αντίστοιχους Υπουργούς που ήταν στη θέση σας, γιατί μεσολάβησε το 2018 η συγκρότηση του φορέα του Θερμαϊκού, τον οποίον εσείς καταργήσατε στις 31 Δεκεμβρίου του 2021.

Αφού δεν έχω χρόνο, θα σας δείξω μόνο εικόνες, οι οποίες είναι ενάμιση μήνα αφότου παρουσιάσατε την «Αλκίππη» μαζί με τον συνάδελφό σας, τον κ. Καλαφάτη.

Είναι αυτή εδώ η εικόνα, κύριε Υπουργέ, όπου έχουμε μια υγρή χωματερή, την «υγρή αυλή» της Θεσσαλονίκης. Ούτε η «Αλκίππη» ούτε καμμιά άλλη πρόχειρη και εμβαλωματική λύση μπορεί να δώσει τη λύση που ετοίμασε από το 2006 το Τεχνικό Επιμελητήριο - Παράρτημα Κεντρικής Μακεδονίας. Αυτές είναι οι εικόνες.

Πραγματικά, η τελευταία είναι γροθιά στο στομάχι. Κοιτάξτε λίγο. Σε αυτή τη Θεσσαλονίκη, σε αυτή την «υγρή αυλή» θα έρθει ο Πρωθυπουργός και η Κυβέρνησή σας μετά από μερικές ημέρες. Γιατί; Κάνατε αυτό που θα σας εξηγήσω και στη δευτερομιλία, όταν θα έχω τον απαιτούμενο χρόνο. Καταργήσατε τον φορέα για 10 εκατομμύρια ευρώ, αλλά βρήκατε 150 εκατομμύρια για τον ενιαίο φορέα τον οποίο δημιουργήσατε.

Δεν δεχθήκατε -και καταθέτω και τις φωτογραφίες, από τη μια και τη μελέτη του ΤΕΕ, τριανταεπτά σελίδες, Παράρτημα Κεντρικής Μακεδονίας, από το 2006, που περίμενε το 2018 να έρθει ο ΣΥΡΙΖΑ - Προοδευτική Συμμαχία για να την κάνει πράξη. Δεν είχατε, όμως, υπομονή. Καταργήσατε τον φορέα.

Θα τα πούμε στη δευτερομιλία, γιατί υπάρχει και ένα ανοιχτό σκάνδαλο εκεί σε σχέση με τοξικά και απόβλητα. Θα τα πούμε στη δευτερομιλία μου.

Σας ευχαριστώ για την κατανόηση, κυρία Πρόεδρε.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κατά την άποψή μου, κύριε συνάδελφε, δεν πρόκειται για κατανόηση εκ μέρους της Προέδρου, αλλά για ανοχή, διότι κινηθήκατε ωσάν άλλος λαθρεπιβάτης, καθώς με αφορμή την επίκαιρη ερώτηση που μου καταθέσατε για τον Θερμαϊκό, αφιερώσατε όλο το χρόνο σας για να μιλήσετε για την κακοκαιρία και για τα ακραία καιρικά φαινόμενα, τα οποία οδήγησαν σε προβλήματα την πόλη. Αντιλαμβάνομαι ότι είστε Βουλευτής Θεσσαλονίκης και θέλετε να προβάλλετε τις ανησυχίες σας επί του θέματος, αλλά το κάνετε με λάθος τρόπο.

Η ΕΜΥ είχε εκδώσει δελτίο επικίνδυνων και ακραίων καιρικών φαινομένων, όπως πολύ καλά το γνωρίζετε. Απολογιστικά να σας πω ότι είχαμε στην ευρύτερη περιοχή της Θεσσαλονίκης οκτακόσιες περίπου κλήσεις για κοπές δέντρων, για αντλήσεις υδάτων και για παροχή βοήθειας. Προσέτρεξε φυσικά το Πυροσβεστικό Σώμα σε αυτές που χρειάστηκε, οι οποίες τελικά ήταν περίπου ογδόντα. Άρα, όλοι έκαναν τη δουλειά τους σωστά, μέσα από τη δομή του Πυροσβεστικού Σώματος και της Πολιτικής Προστασίας.

Τώρα έρχομαι στο θέμα της ρύπανσης του Θερμαϊκού. Πρώτα από όλα, να σας πω ότι είναι fake. Είναι fake news! Και αφού, όπως είπατε, είμαστε δημοσιογράφοι και οι δύο, καλό είναι να είμαστε πάρα πολύ προσεκτικοί και να ξέρουμε για τι πράγμα μιλάμε. Είναι fake news ότι καταργήσαμε τους φορείς. Τους αντικαταστήσαμε τους φορείς, τους πρώην φορείς διαχείρισης προστατευόμενων περιοχών, με τις μονάδες διαχείρισης προστατευόμενων περιοχών.

Και για τον Θερμαϊκό που λέτε εσείς, ναι, υπήρχε ο φορέας διαχείρισης προστατευόμενων περιοχών του Θερμαϊκού Κόλπου, ενσωματώθηκε στο ΟΦΥΠΕΚΑ και αντικαταστάθηκε, με τους ίδιους ακριβώς εργαζομένους, με τη Μονάδα Διαχείρισης Προστατευόμενων Περιοχών Κεντρικής Μακεδονίας. Έχει έδρα τον Λαγκαδά Θεσσαλονίκης και παραρτήματα στη Χαλάστρα και στην Κερκίνη στις Σέρρες.

Λέτε ότι κατήργησε, υποτίθεται, το Υπουργείο Περιβάλλοντος τους φορείς, ενώ -ξαναλέω- τους αντικατέστησε. Τους τριάντα έξι φορείς τους αντικαταστήσαμε από είκοσι τέσσερις μονάδες. Και πόσο χαίρομαι να σας πω ότι ήταν η πιο σωστή κίνηση που κάναμε, δεδομένου ότι αρκετοί από τους φορείς που είχατε φτιάξει, ήταν φορείς-σφραγίδα, δηλαδή είχαν μόνο διοικητικά συμβούλια, δεν είχαν ούτε έναν εργαζόμενο. Πού συνέβαινε αυτό; Στις Κυκλάδες, στην Κρήτη, στο Βόρειο Αιγαίο, στην Εύβοια, στον Κορινθιακό Κόλπο, στη Δυτική Μακεδονία, στο Βόρα, και στην Πελοπόννησο. Πώς θα προστατεύατε, λοιπόν, εσείς αυτές τις περιοχές, τις ευαίσθητα οικολογικά περιοχές; Με τα διοικητικά συμβούλια; Θα βγάζατε τα διοικητικά συμβούλια, που δεν είχαν ούτε έναν εργαζόμενο, να κάνουν αυτοψίες; Τι θα κάνατε; Πείτε μου. Αλλά πάλι, δεν προλάβατε να κάνετε προσλήψεις και το ένα και το άλλο!

Ο ΟΦΥΠΕΚΑ λοιπόν -αυτός είναι ο σωστός του όρος, κύριε Τριανταφυλλίδη. Όταν θέλετε να μιλάμε για τον ΟΦΥΠΕΚΑ, είναι σωστό να ξέρουμε και πώς ονομάζεται ο οργανισμός. ΟΦΥΠΕΚΑ και όχι ΟΠΕΚ, που είναι οργανισμός για το πετρέλαιο ή όπως αλλιώς είπατε ο οργανισμός για το Φυσικό Περιβάλλον και την Κλιματική Αλλαγή, στελεχώθηκε με άξια και σοβαρά στελέχη, με επιστήμονες. Και όχι μόνο αυτό, τον προικοδοτήσαμε με τα εξής. Τρέχει ένα πρόγραμμα στο Ταμείο Ανάκαμψης 36 εκατομμυρίων ευρώ για να στήσει ένα σύγχρονο σύστημα εποπτείας και παρακολούθησης των ειδών και των οικοτόπων. Είναι κάτι που το έχει ανάγκη η χώρα από καταβολής της σύστασης αυτού του κράτους, να μάθουμε να προστατεύουμε, αλλά με μέσα, με εργαλεία τις προστατευόμενες περιοχές, αυτές που είναι ευαίσθητες.

Και λέτε, λοιπόν, τώρα ότι το 2015 και το 2018 είχαμε εμφάνιση νεκρών τρωκτικών στο Θερμαϊκό. Φτιάξατε εσείς τον φορέα και λύθηκε το πρόβλημα, και επανήλθε το 2022! Δεν είναι έτσι. Δεν είναι έτσι, κύριε Τριανταφυλλίδη μου! Ξέρετε πολύ καλά ότι και το 2015 και το 2018 και τώρα η εμφάνιση των τρωκτικών συνδέεται με τα πλημμυρικά φαινόμενα. Διότι πλημμυρίζουν διάφορες περιοχές -και θα σας πω ποιες είναι αυτές οι περιοχές, οι οποίες όλες καταλήγουν στον κόλπο του Θερμαϊκού, στον κόλπο της Θεσσαλονίκης δηλαδή, και τον Θερμαϊκό- και παρασύρουν, καθώς πλημμυρίζουν, από τους υπονόμους τα τρωκτικά. Είναι ένα θέμα, γνωστόν τοις πάσι, σε όλες τις περιοχές του κόσμου. Δεν συνδέεται δηλαδή με το αν υπάρχει φορέας ή αν υπάρχει μονάδα διαχείρισης.

Για να δούμε λίγο το οικοσύστημα, το θαλάσσιο οικοσύστημα, το υδατικό σύστημα του Θερμαϊκού. Είναι ένα επιβαρυμένο σύστημα. Διότι στον Θερμαϊκό καταλήγουν γεωργικές εκμεταλλεύσεις, τουριστικές πιέσεις, βιομηχανίες, βιοτεχνίες, μεταφορές και τα εσωτερικά ύδατα -που έχει σημασία-, δηλαδή ο Γαλλικός, ο Αξιός, ο Αλιάκμονας, ο Λουδίας, αλλά και οι παραπόταμοι και οι χείμαρροι, που είναι χειμαρροπόταμοι, δηλαδή εμφανίζονται μετά τις βροχές.

΄Αρα, εάν βλέπουμε μια εικόνα στον Θερμαϊκό ή μια ανησυχητική σύσταση, μετά τους ελέγχους, στα ύδατά του, τότε πρέπει να ανησυχούμε για το τι γίνεται πέριξ του Θερμαϊκού.

Στη δευτερολογία μου θα σας απαντήσω και για το καραβάκι και για τον ΟΦΥΠΕΚΑ, αλλά θα σας δώσω και πάρα πολύ χρήσιμα στοιχεία για τα πλαστικά και τα είδη των απορριμμάτων που πλέον δεν φτάνουν στον πυθμένα χάρη στις ενέργειες του ΟΦΥΠΕΚΑ και βεβαίως του Υπουργείου Περιβάλλοντος.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ, κύριε Υφυπουργέ.

Κύριε συνάδελφε, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Πραγματικά δεν αποφύγατε, κύριε Αμυρά, να επαναλάβετε -γιατί, φαίνεται, είναι κοινός παρονομαστής έκφρασης της δικής σας Κυβέρνησης- να αρνείστε την πραγματικότητα και να την ονομάζετε fake news. Φωτογραφίες κατέθεσα στα Πρακτικά.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας είπα για τον φορέα …

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ήλθατε στη Θεσσαλονίκη …

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Μην κάνετε διαστροφή.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Είπα ότι κατέθεσα φωτογραφίες.

Κυρία Πρόεδρε ….

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Μη διαστρέφετε αυτά που λέω. Δεν είπα για τα τρωκτικά. Είπα για την αλλαγή του φορέα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μη δυσκολεύεστε. Θα έχετε τον χρόνο. Ήλθατε …

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, επιτρέψτε μου λίγο. Έχει δίκιο σ’ αυτό που λέει τώρα ο κύριος Υφυπουργός.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σε ποιο έχει δίκιο;

**ΠΡΟΕΔΡΕΥΟΥΣΑ (Σοφία Σακοράφα):** Σ’ αυτό που λέει, τη διόρθωση που έκανε. Είναι επ’ αυτού που λέει αυτή τη στιγμή. Σας παρακαλώ. Έχει δίκιο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ποιου δηλαδή;

**ΠΡΟΕΔΡΕΥΟΥΣΑ (Σοφία Σακοράφα):** Δεν είπε γι’ αυτό που λέτε εσείς. Είπε για τους φορείς.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μα, για τους φορείς είπα κι εγώ.

**ΠΡΟΕΔΡΕΥΟΥΣΑ (Σοφία Σακοράφα):** Το είπε. Σας παρακαλώ. Είναι καταγεγραμμένο στα Πρακτικά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μα, για τους φορείς λέω κι εγώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Συνεχίστε, όμως, την ομιλία σας. Παρακαλώ πολύ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μου επιτρέπετε.

Ήλθατε στη Θεσσαλονίκη στις 7 Ιουνίου, κύριε Υφυπουργέ, και παρουσιάσατε με κυβερνητικό κλιμάκιο την «Αλκίππη». Υποσχεθήκατε στη Θεσσαλονίκη ότι θα λείψει, με οκτώ φορές που θα καθαρίζει η «Αλκίππη», το συγκεκριμένο φαινόμενο. Ενάμιση μήνα μετά έχουμε τα δημοσιεύματα, τα οποία, επίσης, θα καταθέσω στα Πρακτικά και από εκεί είναι και οι φωτογραφίες. Είναι η επιφανειακή ρύπανση, αυτό που ονομάζεται «υγρή χωματερή», η «υγρή αυλή» της Θεσσαλονίκης, που πονάει η καρδιά μας, εμάς που καθημερινά περνάμε απ’ αυτή, να τη βλέπουμε σ’ αυτή την κατάσταση. Σ’ αυτό πρέπει να αναλάβετε τις ευθύνες σας. Είναι αποκρουστικό όχι μόνο για τους πολίτες της Θεσσαλονίκης, αλλά και για τους τουρίστες. Μπροστά στον Λευκό Πύργο σκουπίδια κάθε λογής, φύκια να επιπλέουν στην επιφάνεια, ακόμη και τρωκτικά και όλα αυτά δύο μήνες αφότου εσείς υποσχεθήκατε ότι αυτή η οικτρή εικόνα δεν θα υπάρχει.

«Ξέρω από πρώτο χέρι τα ζητήματα του Θερμαϊκού», είπατε. Φαίνεται ότι αυτά τα συγκεκριμένα προβλήματα και αυτές τις συγκεκριμένες εικόνες δεν καταφέρατε να τις σβήσετε.

Αυτό το οποίο επισημαίνω, κύριε Υπουργέ -γιατί δεν θα έχω πάλι χρόνο- είναι το εξής. Εδώ πρέπει να πάρετε θέση ως Κυβέρνηση. Στην Εισαγγελία Πρωτοδικών Θεσσαλονίκης βρίσκεται, από τα τέλη Ιουνίου, ο φάκελος μιας υπόθεσης, σύμφωνα με το υπόμνημα του Ειδικού Επιθεωρητή Περιβάλλοντος του Υπουργείου Περιβάλλοντος και Ενέργειας και τη δικογραφία που σχημάτισε η Ελληνική Αστυνομία. Εισαγγελία Πρωτοδικών, ο Ειδικός Επιθεωρητής Περιβάλλοντος, Ελληνική Αστυνομία, τι αποκαλύπτουν; Επικίνδυνη περιβαλλοντική μόλυνση στο λιμάνι της Θεσσαλονίκης από παράνομη μεταφορά και επεξεργασία παράνομων αποβλήτων.

Έρχομαι στο δεύτερο δημοσίευμα –και αυτά θα τα καταθέσω- που ένας τέταρτος φορέας, ο συντονιστής Περιφέρειας Μακεδονίας-Θράκης, ο κ. Σάββας, αρνείται για δεύτερη φορά να αδειοδοτήσει, όπως έκανε και την πρώτη φορά, τον συγκεκριμένο φορέα. Το όνομά του το γνωρίζατε, τον ρόλο της Περιφέρειας Κεντρικής Μακεδονίας τον γνωρίζετε.

Το δικό μου ερώτημα είναι το εξής και μ’ αυτό καταλήγω, κύριε Αμυρά. Διαβεβαιώστε με. Περιμένω, μετά απ’ αυτούς τους φορείς που ανέφερα, να ακούσω ποιά είναι η θέση της ελληνικής Κυβέρνησης. Υπάρχει τοξική βόμβα στην αυλή της Θεσσαλονίκης με τοξικά και απόβλητα; Διευκρινίστε, πάρτε θέση, γιατί εδώ μιλάμε για Εισαγγελία Πρωτοδικών, για Ελληνική Αστυνομία, για έκθεση. Δεν θέλω να τη διαβάσω όλη, γιατί δεν μας παίρνει ο χρόνος. Λέει συγκλονιστικά πράγματα μέσα, όπως και η δεύτερη άρνηση του κ. Σάββα, του συντονιστή Περιφερειάρχη, ο οποίος ξεκαθαρίζει ότι δεν πρόκειται, με αυτούς τους περιβαλλοντικούς όρους, να δώσει άδεια.

Θέλω λοιπόν τη σαφή και ξεκάθαρη θέση της ελληνικής Κυβέρνησης, την οποία, εν προκειμένω, εκφράζετε εσείς. Λέτε, ναι ή όχι στην αδειοδότηση του συγκεκριμένου φορέα;

Ευχαριστώ.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Για ποιον φορέα μιλάτε; Πείτε για να καταγραφεί.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ναι, να καταγραφεί. Λοιπόν, μιλάμε για τον φορέα που λέγεται «NORTH AEGEAN SLOPS», η όποια εταιρεία αυτή έλαβε άδεια, υπ’ αριθμ. 329502/19-5-2022, με απόφαση της Περιφέρειας Κεντρικής Μακεδονίας -σε χρόνο ρεκόρ μάλιστα. Και στη συνέχεια, μετά από αυτοψία του ειδικού επιθεωρητή, που κατέγραψε πλείστες παραβάσεις που αφορούν περιβαλλοντική μόλυνση στο λιμάνι της Θεσσαλονίκης, ξαναδόθηκε άδεια «εξπρές», γιατί λέχθηκε από την πλευρά της Περιφέρειας Κεντρικής Μακεδονίας ότι υπήρξε πιστή τήρηση όλων των προβλεπόμενων διαδικασιών και ήρθε για δεύτερη φορά ο κ. Ιωάννης Σάββας, ο συντονιστής Περιφέρειας -Υπερπεριφερειάρχης, όπως λέγεται- ο οποίος για δεύτερη φορά είπε ότι δεν πληρούνται οι νόμιμες προϋποθέσεις για τη χορήγηση άδειας λειτουργίας.

Αυτό που περιμένουν να ακούσουν οι πολίτες της Θεσσαλονίκης από εσάς, από την ελληνική Κυβέρνηση, επίσημα από εσάς δηλαδή, είναι αυτά που καταγράφονται σε διάφορα δημοσιεύματα. Υπάρχει μια τοξική βόμβα στο λιμάνι της Θεσσαλονίκης, στην υγρή αυλή της; Αυτό είναι που μας ενδιαφέρει καθαρά και για την υγεία των πολιτών και όλων ημών.

Σας ευχαριστώ.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Σε όλα βεβαίως θα απαντήσω, αλλά αυτό είναι -θα έλεγα- ημισκάρτο παιχνίδι. Με φωνάζετε για το Θερμαϊκό -για τα τρωκτικά- και στην αρχή για τρία λεπτά μου μιλάτε για την κακοκαιρία και τα προβλήματα που προκάλεσε και τώρα μου επικαλείστε δημοσιεύματα για μια άλλη υπόθεση.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Για το λιμάνι της Θεσσαλονίκης. Για τη ρύπανση του Θερμαϊκού.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Είναι για μια άλλη υπόθεση.

Η ερώτησή σας είναι συγκεκριμένη. Γι’ αυτό σας ζήτησα να μου πείτε ποιος είναι ο φορέας…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Την επόμενη φορά δώστε μου την ομιλία μου…

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ζήτησα να μου πείτε το φορέα και διαβάσατε και μου είπατε το φορέα, λέγοντας ότι έχει αδειοδοτηθεί δύο φορές από την Περιφέρεια. ‘Αρα, έχει περάσει από ΠΕΣΠΑ.

Έχει περάσει ή δεν έχει περάσει από ΠΕΣΠΑ; Τι θέλετε να μου πείτε; Ότι είναι παράνομη η αδειοδότηση που έδωσε η Περιφέρεια και το ΠΕΣΠΑ; Αυτό μου λέτε;

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Τη δική σας θέση θέλω.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Να το ψάξουμε εάν είναι παράνομη. Αλλά από τη στιγμή που έχει αδειοδοτηθεί, τι μου λέτε τώρα; ΄Η νομίζετε ότι οποιοσδήποτε Υπουργός ή Υφυπουργός ή στέλεχος της Κυβέρνησης μπορεί να αφαιρεί, επειδή ο ίδιος το θέλει, μια αδειοδοτημένη διαδικασία, μια άδεια; Τι είναι αυτά που μου λέτε;

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Συμφωνείτε ή διαφωνείτε με την Περιφέρεια;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Τους ελέγχους θα τους κάνουμε.

Η ελληνική Κυβέρνηση, η Κυβέρνηση Μητσοτάκη, έχει υψηλότατη προτεραιότητα στην ατζέντα της, την πράσινη ατζέντα.

Και για τον Θερμαϊκό που μου λέτε και για τους ελέγχους, το Σώμα Επιθεωρητών Περιβάλλοντος Βορείου Ελλάδος ήταν που πήγε και ήλεγξε τη μονάδα κατεργασίας αποβλήτων της Βιομηχανικής Περιοχής Θεσσαλονίκης. Και το αντίστοιχο έκανε και στις εγκαταστάσεις επεξεργασίας λυμάτων της Σίνδου, της Εταιρείας ΄Υδρευσης και Αποχέτευσης Θεσσαλονίκης, έβαλε πρόστιμα, έστειλε στον εισαγγελέα τον φάκελο και έχει πάρει και τη δικαστική οδό, όσον αφορά το ποινικό μέρος. ΄Αρα, ποιος σας λέει ότι σφυρίζει οποιοσδήποτε αδιάφορα; Το αντίθετο αποδεικνύουμε.

Και για να τελειώνουμε με το ζήτημα του ΟΦΥΠΕΚΑ. Δεν μου λέτε, το 2015 και το 2018 που εμφανίστηκαν και πάλι νεκρά τρωκτικά στον κόλπο της Θεσσαλονίκης, για πείτε μου εσείς, που είστε λαλίστατος…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Δεν μπορώ να σας πω γιατί δεν έχω τριτομιλία.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Δεν μπορείτε να μου πείτε. Μάλιστα.

Το 2022, όμως, η αλλαγή είναι η εξής, ότι από τον Μάιο ο ΟΦΥΠΕΚΑ, ο Οργανισμός για το Φυσικό Περιβάλλον και την Κλιματική Αλλαγή που υπό τη σκέπη του πήρε τις μονάδες διαχείρισης που αντικατέστησαν τους φορείς -για να τα λέμε όλα ορθά και σωστά- χρηματοδότησε και χρηματοδοτεί, για πρώτη φορά στην ιστορία της πόλης, ένα καραβάκι που πηγαινοέρχεται δύο φορές την εβδομάδα από το Δέλτα του Αξιού ως το Μέγαρο Μουσικής κι επιστρέφει και μαζεύει τα επιπλέοντα απορρίμματα. Μέχρι τώρα πώς γινόταν αυτή η διαδικασία;

Εσείς, κύριε συνάδελφε, αγαπητέ μου κύριε Τριανταφυλλίδη, ως δημοσιογράφος στην ΕΡΤ3 κάνατε ρεπορτάζ -τα θυμάμαι εγώ- τα προηγούμενα χρόνια για τις εστίες ρύπανσης στον Θερμαϊκό και για τα τρωκτικά.

Άρα λοιπόν και για το ότι δεν υπήρχε μια σταθερή διαδικασία να μαζεύει τα επιπλέοντα απορρίμματα. Αυτή η διαδικασία επιτέλους υπάρχει με την κινητοποίηση του Σταύρου Καλαφάτη, του Υπουργού Μακεδονίας Θράκης και βεβαίως του Υπουργού Περιβάλλοντος και επισπεύδονται όσον αφορά τα οργανωτικά, τα διαδικαστικά και τη χρηματοδότηση τον ΟΦΥΠΕΚΑ. Έχουμε για πρώτη φορά στην πόλη ένα καραβάκι που μαζεύει όλα τα επιπλέοντα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Θέλετε να πάμε μαζί στον Θερμαϊκό;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Θα σας δώσω να δείτε για να καταλάβετε και να μην μηδενίζετε το έργο κανενός το εξής: Τι έβγαλαν οι έρευνες για τα πλαστικά που μαζεύει αυτό το καραβάκι; Θα σας πω εγώ. Από τις καταγραφές που είχαν γίνει και το 2021 και τώρα που μαζεύει το καραβάκι -προσέξτε- το 75% των επιπλεόντων απορριμμάτων είναι τεχνητά πολυμερή υλικά και σε ότι αφορά στο μέγεθός τους αυτά τα απορρίμματα στο 70% τους, επτά στα δέκα δηλαδή πλαστικά σκουπίδια που επιπλέουν ή επέπλεαν στον Θερμαϊκό είχαν μήκος 2,5 εκατοστά. Ξέρετε τι σημαίνει αυτό; Ότι αυτά διασπώμενα διαρκώς φτάνουν στον πάτο και διαλύουν το σύνολο της τροφικής αλυσίδας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Εσείς τι κάνετε γι’ αυτό;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Τι κάνουμε; Βάλαμε το καράβι λοιπόν και τα μαζεύει αυτά τα πλαστικά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Αυτήν την επιφανειακή λύση;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Εσείς να πηγαίνετε να βγάζετε φωτογραφίες τη δουλειά που κάνει.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Εγώ; Τα τοπικά μέσα!

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Πολύ καλά κάνουν και τις βγάζουν. Εγώ σας προτρέπω να βγάλετε φωτογραφία το καραβάκι που μαζεύει τα πλαστικά, διότι αυτά τα πλαστικά θα φτάσουν στον πάτο, θα γίνονται μικροπλαστικά και είναι ένας από τους σημαντικότερους και χειρότερους κινδύνους για τα θαλάσσια οικοσυστήματα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Είναι κοροϊδία και εμπαιγμός αυτό.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Καικαταλήγω.

Μηδενίζετε επίσης ταυτόχρονα και τις δράσεις του Δήμου Θεσσαλονίκης για το ζήτημα της ρύπανσης του Θερμαϊκού. Υπάρχει ένα πρόγραμμα παρακολούθησης που υλοποιεί ο δήμος της ποιότητας της θάλασσας στον όρμο της Θεσσαλονίκης που πραγματοποιείται σε συνεργασία με το Ελληνικό Κέντρο Βιοτόπων Υγροτόπων. Μάλλον δεν σας ενδιαφέρει η επιστημονική δουλειά που γίνεται εκεί.

Επίσης υπάρχει και ένα άλλο πρόγραμμα και καταγράφουν τα στοιχεία της ρύπανσης στον Θερμαϊκό σε ένα ειδικό πρωτόκολλο και έτσι λοιπόν ανά πάσα ώρα και στιγμή ξέρει και ο Δήμος Θεσσαλονίκης την κατάσταση των υδάτων. Γι’ αυτό στο σύνολό τους οι υπηρεσίες και οι φορείς, δηλαδή το Υπουργείο Μακεδονίας - Θράκης με τον κ. Καλαφάτη, ο Δήμος Θεσσαλονίκης και βεβαίως το Υπουργείο Περιβάλλοντος για πρώτη φορά εξασφαλίσαμε ότι τα επιπλέοντα απορρίμματα που δυστυχώς καταλήγουν εδώ και χρόνια στον Θερμαϊκό, από τα ποτάμια, από τα εσωτερικά ύδατα που σας είπα, από τις γεωργικές εκμεταλλεύσεις από τις χίλιες δυο ανθρώπινες δραστηριότητες πλέον μαζεύονται και δεν τα αφήνουμε να διασπαστούν σε μικροπλαστικά που αποτελούν έναν εξαιρετικό κίνδυνο όπως είπα για τα θαλάσσια οικοσυστήματα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Θέλετε να πάμε μαζί στον Θερμαϊκό;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Εγώ σας προσκαλώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Εγώ, εγώ!

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Και κάτι ακόμα. Δεν έχετε εσείς την αποκλειστικότητα της Θεσσαλονίκης.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μα εγώ μένω. Εσείς δεν μένετε. Είστε άσχετος με τη Θεσσαλονίκη. Καμμία σχέση με τη Θεσσαλονίκη.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Είμαι άσχετος με τη Θεσσαλονίκη, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, κύριε Υπουργέ, πρέπει να κλείσετε, σας παρακαλώ.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ακούστε, κύριε Τριανταφυλλίδη και ρίξτε την ένταση.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Εσείς ρίξτε την ένταση.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Δεν έχετε εσείς το μονοπώλιο της προστασίας της πόλης και του ενδιαφέροντος.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κάθε μέρα περνάω από εκεί.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Καταλήγω εδώ, προσκαλώντας τον κ. Τριανταφυλλίδη να πάμε στο καραβάκι, να κάνουμε τον πλου από το Δέλτα του Αξιού μέχρι το Μέγαρο Μουσικής να δείτε τη δουλειά που γίνεται και να επισκεφτούμε μετά άμα θέλετε και το Ελληνικό Κέντρο Βιοτόπων Υγροτόπων για να σας κάνει ένα ταχύρρυθμο σεμινάριο σε αυτά τα θέματα.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Συνεχίζουμε με τη δεύτερη με αριθμό 945/29-8-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας, με θέμα: «Διετής παράταση για προέγκριση οικοδομικής άδειας σε οικόπεδα μικρότερα των τεσσάρων στρεμμάτων εκτός σχεδίου».

Θα απαντήσει ο Υφυπουργός Περιβάλλοντος και Ενέργειας κ. Ταγαράς.

Κύριε συνάδελφε, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, όπως γνωρίζετε το 2020 επί υπουργίας του κ. Χατζηδάκη με τον ν.4759 περιορίστηκε η δυνατότητα δόμησης εκτός σχεδίου και ιδιαίτερα για τα οικόπεδα κάτω των τεσσάρων στρεμμάτων για τα οποία μάλιστα δόθηκε μια μεταβατική περίοδος έως 31-12-2022, προκειμένου να λάβουν προέγκριση οικοδομικής άδειας και να διατηρήσουν το δικαίωμα της δόμησης υπό προϋποθέσεις.

Αυτό βεβαίως, ίσχυε με τον προγραμματισμό που προέβλεπε ότι θα είχαν ανατεθεί τα τοπικά πολεοδομικά σχέδια ή τα ειδικά πολεοδομικά σχέδια, προκειμένου να έχει πλέον λήξει το ζήτημα για την εκτός σχεδίου δόμηση με έναν άλλον τρόπο, με πρόβλεψη δηλαδή, για το τι ακριβώς χρήση και με ποιες προϋποθέσεις θα υπάρχει η δόμηση σε όλες τις εκτάσεις που αφορούν μια περιαστική περιοχή.

Επειδή η κατάργηση αυτή, της εκτός σχεδίου δόμησης για συγκεκριμένη κατηγορία οικοπέδων που αφορά κυρίως μικρούς ιδιοκτήτες, μικρομεσαίους ιδιοκτήτες, είναι επώδυνη οικονομικά και κοινωνικά γι’ αυτούς, επειδή οι συνέπειες της πανδημίας αλλά και της ακρίβειας σε κάθε οικογενειακό προϋπολογισμό ήταν σημαντικές και οι άνθρωποι οι οποίοι έχουν ιδιοκτησίες σε τέτοια οικόπεδα δεν έχουν προχωρήσει στην έκδοση οικοδομικής άδειας, κρίνεται επιβεβλημένη η παράταση της προθεσμίας 31 Δεκεμβρίου του 2022 για την έκδοση οικοδομικής άδειας ή τη λήψη προέγκρισης όρων δόμησης και θεωρώ ότι θα πρέπει να δοθεί διετής παράταση, όπως σας έχω ζητήσει και άλλη φορά και μου είχατε απαντήσει ότι θα μελετήσετε το θέμα, προκειμένου να δούμε πώς μετά την αξιολόγηση η Κυβέρνηση θα αποφασίσει σχετικά.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κύριε συνάδελφε, χαίρομαι που επανέρχεστε σε ένα θέμα που σέβομαι και κατανοώ και την αγωνία αλλά και τον προβληματισμό που υπάρχει.

Πράγματι διαμορφώνονται αξίες ανάλογα με το αν ένα γήπεδο εκτός σχεδίου είναι άρτιο και οικοδομήσιμο ή όχι. Και είναι αλήθεια ότι απόρροια της έλλειψης διαχρονικά σχεδιασμού, όπως είπαμε και την προηγούμενη φορά, είχε οδηγήσει σε οριζόντιες διατάξεις που δεν είναι δίκαιες πάντα, διότι τα χαρακτηριστικά από τόπο σε τόπο διαφέρουν και πάμε να ισορροπήσουμε από τη μία πλευρά στον όρο «αξία» που επηρεάζεται από αυτό που είπα πριν και αναφερθήκατε και εσείς και από την άλλη την προστασία του περιβάλλοντος, για να μην ορίζονται οι δραστηριότητες και να δημιουργούνται στον χώρο άναρχα ζώντας τις παρενέργειες που ζούμε όλοι μας σήμερα λόγω της διαχρονικής καθυστέρησης σχεδιασμού.

Αναφέρεστε σε οικόπεδα κάτω από τα τέσσερα στρέμματα σε οικόπεδα επτακοσίων πενήντα τετραγωνικών μέτρων που προϋφίστανται τον εντέκατο μήνα του 1962 ή πάνω από χίλια διακόσια τετραγωνικά με ημερομηνία δημιουργίας πριν από τον ένατο μήνα του 1964 και για πάνω από δύο στρέμματα εφόσον έχουν δημιουργηθεί τα ακίνητα αυτά πριν από τον Οκτώβριο του 1978. Όλα αυτά εφόσον έχουν πρόσωπο σε χαρακτηρισμένο δρόμο εθνικό, επαρχιακό, δημοτικό, σιδηροδρομική γραμμή και όλα αυτά 9 Δεκεμβρίου που λήγει η διετία -που αναφερθήκατε και εσείς- με δικαίωμα και δυνατότητα μέχρι τότε να βγάλει κάποιος την προέγκριση της οικοδομικής άδειας, με ισχύ για αυτήν δύο χρόνια από έναν χρόνο που ήταν πριν, να μπορεί να εκδώσει οικοδομική άδεια. Καθώς και οικόπεδα, γήπεδα που είναι εκτός σχεδίου και είναι μέσα στη ζώνη των πεντακοσίων μέτρων από τα όρια σχεδίου πόλης ή ορίων οικισμού. Αυτές είναι οι παρεκκλίσεις για τις οποίες υπάρχει ο χρονικός ορίζοντας που αναφερθήκατε.

Θέλω να σας πω, επειδή το είχαμε πει και την προηγούμενη φορά, θα επικαιροποιήσω την απάντησή μου σε ό,τι αφορά την εξέλιξη αυτών των σχεδιασμών, τα τοπικά πολεοδομικά σχέδια και τα ειδικά πολεοδομικά σχέδια που αυτήν τη στιγμή πράγματι έχουμε φτάσει να είναι σε φάση διαγωνιστικής διαδικασίας που εξελίσσεται και σε λίγο λήγει η προθεσμία για να υποβληθούν, είναι στο 70% του όλου σχεδιασμού. Μιλάμε για πάνω από εκατόν σαράντα στα διακόσια δέκα, περίπου, τοπικά πολεοδομικά σχέδια και ειδικά, που ολοκληρώνεται η διαγωνιστική διαδικασία να υποβληθούν οι προσφορές, οι τεχνικές και οι οικονομικές. Αυτό είναι μια σημαντική πρόοδος και είχα πει θα το εξετάσουμε, διασυνδέοντας το θέμα που μου θέτετε σε σχέση και με την εξέλιξη των σχεδιασμών, η έλλειψη των οποίων μας έχει οδηγήσει σε παρενέργειες από πλευράς εκτός σχεδίου δόμησης.

Θα συνεχίσω στη δευτερολογία μου.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Ναι, υπήρχε έλλειψη σχεδιασμού, δεν είχαν προχωρήσει τα ειδικά χωροταξικά, τα χωρικά, λέω τα σχέδια με τις διάφορες ονομασίες. Υπήρχαν, όμως, κανόνες. Και οι κανόνες έδιναν δικαιώματα στους ιδιοκτήτες.

Κάποιο πρωί ξύπνησαν αυτοί οι ιδιοκτήτες, που είχαν δικαιώματα, ορισμένοι από τους οποίους δεν είχαν πάρει με κληρονομιά τα ακίνητα. Τους είπε ο κ. Χατζηδάκης, η πολιτεία, ότι: «Ξέρεις, τα χάνετε τα δικαιώματα που είχατε μέχρι τότε και ο λόγος που αγοράσατε το οικόπεδο για να χτίσετε δεν υφίσταται πλέον δικαίωμα». Και νομίζω ότι αυτή η απόφαση σε συνδυασμό με τη φράση που είπατε ότι «οι οριζόντιες διατάξεις δεν είναι πάντα δίκαιες», εάν λοιπόν, πούμε ότι οι οριζόντιες διατάξεις δεν είναι πάντα δίκαιες, τότε η οριζόντια κατάργηση των κανόνων είναι απόλυτα άδικη! Αυτό είναι σε συνέχεια αυτού που είπατε.

Γι’ αυτό δέχομαι το γεγονός ότι εξετάζετε το θέμα σε συνδυασμό με την προώθηση των πολεοδομικών σχεδίων και ότι δεν είναι απλά ένα θέμα μιας παράτασης, αλλά είναι και το πόσο θα προχωρήσουν τα σχέδια, ούτως ώστε να «κουμπώσει» η οικονομική δραστηριότητα και η οικοδομική δραστηριότητα με την εξέλιξη, την οποία προωθείτε.

Άρα, θα έλεγα ότι με την αξιολόγηση και τη φάση, στην οποία βρίσκεστε, για να αξιολογήσετε την προώθηση των πολεοδομικών μελετών και την επίλυση του θέματος θα μπορούσε να δοθεί και σήμερα μια απάντηση.

Σε κάθε περίπτωση εγώ θέλω να τονίσω ότι υπάρχει τεράστιο πρόβλημα αδικίας με τους ανθρώπους, τους ιδιοκτήτες και αυτούς που κληρονόμησαν και έχουν μια παραδοσιακή ιδιοκτησία που έχει μια αξία, αλλά ιδιαίτερα με αυτούς που αγόρασαν. Είναι αδιανόητο να μειώνονται δικαιώματα. Πρέπει να υπάρξει μια ομαλή μετάβαση και η ομαλή μετάβαση επιβάλλει μέχρι την ολοκλήρωση των σχεδίων, κατά την άποψή μου, να συνεχίσει αυτό το δικαίωμα, το οποίο υπάρχει μέχρι τις 9 Δεκεμβρίου, όπως το διορθώσατε -δεν είναι μέχρι 31 Δεκεμβρίου, είναι μέχρι 9 Δεκεμβρίου- μέχρι την ολοκλήρωση του Τοπικού Πολεοδομικού Σχεδίου, όπως ονομάζεται.

Είχαμε την τύχη πριν από τρεις περίπου εβδομάδες να έρθετε στον Δήμο Μινώα Πεδιάδας και να ανακοινώσετε το τοπικό χωρικό, το οποίο έπρεπε να έχει γίνει από την ημέρα αναγγελίας του αεροδρομίου, από το 2010 δηλαδή, αλλά σε κάθε περίπτωση και τώρα νομίζω με τα χρονοδιαγράμματα μπορεί να δώσει λύση.

Όταν λοιπόν, να το πάρω ως παράδειγμα, προβλέπεται ότι θα ολοκληρωθεί τέλος του ’23, εγώ λέω ότι επειδή είμαστε συνηθισμένοι από τις μελέτες, τις παρατάσεις και τα δημόσια έργα ότι θα πάει μέχρι την άνοιξη του ’24 η τελική του διαμόρφωση, της φάσης τουλάχιστον που έχει ανεγερθεί. Άρα, λοιπόν δεν νοείται, το λέω ως παράδειγμα, 9 Δεκεμβρίου να σταματήσει ένα δικαίωμα που αφορά με κανόνες ιδιοκτησίες που έχουν πρόσβαση σε δημοτικό, περιφερειακό δρόμο, όπως πολύ καλά αναλύσατε, και να ξαναδοθεί αυτό το δικαίωμα με κάπως διαφοροποιημένους κανόνες ή με ορθολογικότερους εάν θέλετε μετά από ενάμιση χρόνο. Τι νόημα έχει αυτό το νεκρό διάστημα; Δεν έχει κανένα, μα κανένα νόημα.

Γι’ αυτό, λοιπόν, σας ζητώ να επιταχύνετε την αξιολόγηση και την εξέταση του θέματος, γιατί χρειάζεται νομοθετική παρέμβαση, προκειμένου να δώσετε λύση δίκαιη για το θέμα. Στο πρόσωπό σας -το έχω πει και άλλη φορά- υπάρχει εμπιστοσύνη, μπορεί να μην υπάρχει στην Κυβέρνηση, αλλά στο πρόσωπό σας υπάρχει.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Αγαπητέ κύριε συνάδελφε, κατ’ αρχάς, μια και μου θυμίσατε την επίσκεψη για το ειδικό πολεοδομικό σχέδιο στον Δήμο Μινώα Πεδιάδας στο Αρκαλοχώρι, στον τόπο καταγωγής σας, θέλω ειλικρινά να σας ευχαριστήσω για τη φιλοξενία, που ήταν άριστη, αλλά και για τη συζήτηση που αναπτύχθηκε με όλους τους θεσμικούς κοινωνικούς φορείς, όπου δόθηκε το μήνυμα για το πόσο σημαντικό είναι ένας σχεδιασμός, πόσο μάλλον σε μια περιοχή που είναι σε εξέλιξη παράλληλα τόσο μεγάλα έργα τα οποία αλληλεπιδρούν με τον σχεδιασμό και τις δραστηριότητες στον χώρο.

Είναι αλήθεια ότι η κατάργηση των παρεκκλίσεων επηρεάζει αξίες. Και πάμε να βρούμε την ισορροπία ανάμεσα σε αυτή την πραγματικότητα, που είναι αυτή που περιγράφετε, και από την άλλη πλευρά, στην προστασία του περιβάλλοντος, βάζοντας μία τάξη με κανόνες σε οργανωμένους υποδοχείς, για να μην δημιουργούνται δραστηριότητες χύμα στον χώρο, σκόρπιες.

Είναι αλήθεια ότι μας απασχολεί ως θέμα και θέλουμε να είμαστε δίκαιοι. Από την άλλη πλευρά, όμως, ξεκινήσαμε να βάζουμε κανόνες έχοντας προχωρήσει τόσο σημαντικά τον σχεδιασμό σε χρόνους που πράγματι είναι πολύ πιεστικοί, δεν έχουν ξανασυμβεί. Και αυτό είναι ένα στοίχημα -το έχω πει πολλές φορές- πολύ μεγάλο, είναι ένα εθνικό στοίχημα που πρέπει όλοι μαζί να το κερδίσουμε, να βάλουμε τάξη και κανόνες στον χώρο αποφεύγοντας συγκρούσεις και αξιοποιώντας επενδύσεις, που πολλές έχουν χαθεί λόγω της έλλειψης αυτού του σχεδιασμού. Γι’ αυτό και ευελπιστούμε να βρούμε τη χρυσή τομή ανάμεσα στην αξία και την προστασία. Θα επανέλθουμε όταν έχουμε νεότερα.

Σας ευχαριστώ πάντως για την επερώτησή σας και για το ενδιαφέρον σας.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σαςευχαριστώ, κύριε Υπουργέ.

Κυρίες και κύριοι συνάδελφοι, η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού: «Κύρωση της Συμφωνίας μεταξύ του Υπουργείου Πολιτισμού και Αθλητισμού, του Μουσείου Κυκλαδικής Τέχνης της Αθήνας, του Μητροπολιτικού Μουσείου Τέχνης της Νέας Υόρκης και του Ινστιτούτου Αρχαίου Ελληνικού Πολιτισμού του Ντελαγουέρ, σχετικά με την επιστροφή στην Ελλάδα, ιδιωτικής συλλογής εκατόν εξήντα μίας (161) αρχαιοτήτων του Κυκλαδικού Πολιτισμού, ευρισκόμενης στη Νέα Υόρκη και την έκθεση αυτής στο Μητροπολιτικό Μουσείο Τέχνης της Νέας Υόρκης».

Προχωρούμε τώρα στην πρώτη με αριθμό 6509/259/19-7-2022 ερώτηση και αίτηση κατάθεσης εγγράφων του κύκλου αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ.ΣωκράτηΦάμελλουπρος τον Υπουργό Περιβάλλοντος και Ενέργειας, με θέμα: «Τα χατίρια της Κυβέρνησης Μητσοτάκη και οι παραβιάσεις της περιβαλλοντικής νομοθεσίας της «ΕΛΛΗΝΙΚΟΣ ΧΡΥΣΟΣ Α.Ε.» συνεχίζονται». Στην ερώτηση θα απαντήσει επίσης ο Υφυπουργός Περιβάλλοντος και Ενέργειας κ. Ταγαράς.

Κύριε συνάδελφε, έχετε τον λόγο για δύο λεπτά.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κυρία Πρόεδρε. Καλή εβδομάδα και σε εσάς και στον κύριο Υφυπουργό.

Είμαστε στο ίδιο έργο θεατές. Ακόμα μία ερώτηση έγγραφη, η οποία δεν απαντήθηκε εγγράφως ως όφειλε το Υπουργείο. Όταν συντάξαμε την ερώτηση με την κ. Μάλαμα και με υπογραφές πολλών άλλων Βουλευτών του ΣΥΡΙΖΑ πιστεύαμε, κύριε Υφυπουργέ, ότι θα πάρουμε τουλάχιστον την απάντηση για τα έγγραφα που ζητάμε. Όμως, κυρία Πρόεδρε, δεν απαντήθηκε η ερώτηση, που ήταν της 19ης Ιουλίου. Και σήμερα με τη διαδικασία της επίκαιρης έρχεται ο κ. Ταγαράς, τον οποίο εκτιμώ μεν, αλλά δεν είναι αρμόδιος. Δεν έρχεται ούτε ο κ. Σκρέκας, που είναι ο αρμόδιος Υπουργός και έχει την αρμοδιότητα της «ΕΛΛΗΝΙΚΟΣ ΧΡΥΣΟΣ», ούτε ο κ. Αμυράς, που έχει έστω την περιβαλλοντική επιθεώρηση. Έρχεται ο κ. Ταγαράς. Γνωρίζω την ενασχόλησή του με την πολεοδομία και τη χωροταξία. Όμως, κύριε Ταγαρά, «σταυρό» κουβαλάτε, αλλά αλλουνού μάλλον.

Για ποιον λόγο, όμως, έχουμε έρθει; Εμείς θα τιμήσουμε την κοινοβουλευτική διαδικασία, το Υπουργείο δεν την τιμά. Ήρθαμε εδώ διότι το Υπουργείο δεν απαντά στις ερωτήσεις για την «ΕΛΛΗΝΙΚΟΣ ΧΡΥΣΟΣ» και ταυτόχρονα δεν ασκεί την υποχρέωσή του, του περιβαλλοντικού ελέγχου. Και παραπληροφορεί και την αντιπροσωπεία εδώ, την ελληνική Βουλή, γιατί δεν μας έχετε δώσει τα στοιχεία που σας έχουμε ζητήσει.

Από τον κοινοβουλευτικό έλεγχο που κάναμε από το 2019 προέκυψε ότι έχουμε ελλιπή μεν παρακολούθηση της «ΕΛΛΗΝΙΚΟΣ ΧΡΥΣΟΣ» στη Χαλκιδική, αλλά ότι υπάρχουν σε εκκρεμότητα τρεις πράξεις βεβαίωσης παράβασης.

Άρα, κυρία Πρόεδρε, εντοπίσαμε, τουλάχιστον με τον δικό μας έλεγχο, ότι το Υπουργείο κρατάει στα συρτάρια του τρεις βεβαίωσης παράβασης των υπηρεσιών κατά της «ΕΛΛΗΝΙΚΟΣ ΧΡΥΣΟΣ» που δεν τις μεταφέρει σε πρόστιμο, δεν επιβάλλει πρόστιμο.

Επίσης, αποκαλύψαμε από τα έγγραφα που πήραμε σε αυτή τη διαδικασία του κοινοβουλευτικού ελέγχου τριών ετών ότι έχει σταματήσει το Υπουργείο να κάνει ελέγχους. Δεν ασκεί τα καθήκοντά του. Δεν πηγαίνει με ξεκάθαρη πολιτική ευθύνη, όχι των υπηρεσιών. Έχουμε, ζητήσει, να σας πω παραδείγματα, τον φάκελο αλληλογραφίας με τη Γενική Διεύθυνση Ανταγωνισμού. Δεν μας τον έχετε δώσει. Έχουμε ζητήσει τον φάκελο με τις ενέργειες και τα πορίσματα των επιθεωρητών μεταλλείων. Δεν μας τα έχετε δώσει. Έχουμε ζητήσει τις εκθέσεις των επιθεωρητών περιβάλλοντος. Δεν μας τις έχετε δώσει.

Το ερώτημα, λοιπόν, κύριε Ταγαρά, είναι τι θέλετε να κρύψετε. Τι ακριβώς προσπαθείτε να κρύψετε στη Χαλκιδική, πέρα από το ότι την έχετε κάνει αποικία προς όφελος της «ΕΛΛΗΝΙΚΟΣ ΧΡΥΣΟΣ». Βρήκαμε, κυρία Πρόεδρε, και ρωτάμε γι’ αυτό, ότι εκτός από δύο ελέγχους που έγιναν στις 6 Δεκεμβρίου 2019 και την 1η Ιουλίου του 2020, μετά από δικές μας καταγγελίες και των πολιτών, δεν βρίσκουμε κανέναν άλλον έλεγχο στην «ΕΛΛΗΝΙΚΟΣ ΧΡΥΣΟΣ».

Διαβάζω ότι οι έλεγχοι επιθεωρητών περιβάλλοντος ήταν δεκαεννιά το 2012-2015, το 2015-2019 ήταν δώδεκα και μέχρι το τέλος του 2020 ήταν δύο, αυτοί οι συγκεκριμένοι που βρήκαμε. Κανένας άλλος. Η τελευταία επιθεώρηση που διενεργήθηκε από την 1η Ιουλίου του 2020. Έκτοτε δεν έγινε τίποτα. Και μάλιστα, πλέον για να μετακινηθεί ένας επιθεωρητής περιβάλλοντος πρέπει να πάρει έγκριση μετακίνησης από τον πολιτικό προϊστάμενο, τον γενικό γραμματέα. Δηλαδή, η πολιτική ηγεσία του Υπουργείου Περιβάλλοντος μεθοδεύει, παρακολουθεί και περιορίζει τον περιβαλλοντικό έλεγχο. Δεν είναι υπηρεσιακό πλέον το έγγραφο μετακίνησης. Είναι πολιτικό. Αδιανόητο! Δεν ξέρω σε ποια χώρα του ανεπτυγμένου κόσμου ο πολιτικός προϊστάμενος καθορίζει θετικά ή αρνητικά αν θα γίνει έλεγχος, στέλνει εκεί που δεν θέλει και δεν στέλνει εκεί που θέλει. Και αυτό ισχύει πλέον.

Τα διοικητικά πρόστιμα. Κατά την περίοδο διακυβέρνησης του ΣΥΡΙΖΑ, κάναμε μια πρόχειρη άθροιση, επιβλήθηκαν 2,2 δισεκατομμύρια ευρώ πρόστιμα για παραβάσεις της «ΕΛΛΗΝΙΚΟΣ ΧΡΥΣΟΣ». Από τις 22-4-2019 που ήταν το τελευταίο πρόστιμο, όταν είχα την τιμή να είμαι κι εγώ σε αυτό το Υπουργείο, δεν επιβλήθηκε κανένα πρόστιμο.

Άρα, έχουμε μία πολιτική ηγεσία η οποία περιορίζει τον έλεγχο, δεν ασκεί τις υποχρεώσεις της, κρατάει στα συρτάρια πράξεις βεβαίωσης παράβασης βεβαιωμένες από τις υπηρεσίες, δεν επιβάλλει διοικητικά πρόστιμα και παράλληλα, η επιστημονική επιτροπή βλέπω ότι είχε σαράντα μία επιθεωρήσεις την περίοδο 2015-2019 -η επιστημονική επιτροπή που προκύπτει από την αδειοδότηση της «ΕΛΛΗΝΙΚΟΣ ΧΡΥΣΟΣ», όχι μια γενική και αόριστη, από την ΑΕΠΟ του έργου- και από τα μέσα του 2019 και μετά μηδέν.

Άρα, ούτε η επιστημονική επιτροπή της περιβαλλοντικής μελέτης ασκεί τα καθήκοντά της. Και μάλιστα βλέπουμε ότι η «ΕΛΛΗΝΙΚΟΣ ΧΡΥΣΟΣ» σταμάτησε να πληρώνει τα έξοδα της επιστημονικής επιτροπής. Άρα, κυρία Πρόεδρε, το Υπουργείο θα έπρεπε να διακόψει την αδειοδότηση. Δεν τηρεί όρο.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να θέσετε την ερώτησή σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** Ναι, κυρία Πρόεδρε.

Εδώ και οκτώ μήνες, κύριε Ταγαρά, βλέπω χηρεύει και η θέση του προέδρου της Επιστημονικής Επιτροπής. Όλα τα χατίρια τους τα κάνετε. Δεν πληρώνουν την λειτουργία της επιστημονικής, κανένα πρόστιμο. Δεν έχει πρόεδρο η επιστημονική, δεν τρέχει τίποτα. Να μη γίνεται και έλεγχος. Άρα, η αποικία που έχετε δημιουργήσει δεν ελέγχεται καθόλου. Δεν τηρείτε τα καθήκοντά σας.

Εδώ, λοιπόν, θα παρακάμψω τα επόμενα για τη δευτερομιλία -και ευχαριστώ, κυρία Πρόεδρε- και ρωτώ: Ποιες είναι οι πράξεις βεβαίωσης της παράβασης, ποιο είναι το πρόστιμο που θα επιβληθεί, γιατί στέλνετε έλεγχο και για ποιον λόγο υπάρχει τόση μεγάλη υποτίμηση του περιβαλλοντικού ελέγχου και πρακτικά κάνετε τα χατίρια σε μια εταιρεία που έχει μετατρέψει σε αποικία τη βορειοανατολική Χαλκιδική.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Αγαπητέ, κύριε συνάδελφε, κατ’ αρχάς, έχω εδώ σε CD αυτά που έχετε ζητήσει, κατάθεση εγγράφων που αναφέρετε στην ερώτησή σας, για τον χαρακτηρισμό για το προσάρτημα, για τις εκθέσεις ελέγχου και για τα πρόστιμα. Οπότε το καταθέτω εδώ στη γραμματεία.

(Στο σημείο αυτό ο Υφυπουργός Περιβάλλοντος και Ενέργειας κ. Νικόλαος Ταγαράς καταθέτει για τα Πρακτικά τον προαναφερθέν CD, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε ό,τι αφορά τώρα την ουσία για να δώσω κι εγώ απαντήσεις συγκεκριμένα στα ερωτήματα που θέσατε. Έχω εδώ μπροστά μου με ημερομηνία 29-7-2020 μετά από την έκθεση αυτοψίας την εισήγηση επιβολής προστίμου -είναι το πρώτο πρόστιμο- το οποίο έχει ποσό 296.850 ευρώ.

Έχω ένα δεύτερο πρόστιμο μετά από αντίστοιχη έκθεση αυτοψίας, εισήγηση επιβολής προστίμου. Αυτό είναι 3-8-2020 και το ποσό είναι 90.500 ευρώ.

Έχω ένα τρίτο έγγραφο εισήγησης επιβολής προστίμου 14-4-2022 με πρόστιμο 178.750 ευρώ.

Έχω, επίσης, τις απαντήσεις από το Σώμα Επιθεωρητών Βορείου Ελλάδος σχετικά με αυτοψίες που έχουν γίνει, όπως επισημαίνει. Για τα προηγούμενα, στα οποία αναφέρθηκα, αναφέρει ότι, επειδή άλλαξαν οι νόμοι το 2021 και το 2022, όπως πιστεύω και εσείς γνωρίζετε, μιλάμε για ακύρωση των προαναφερθεισών πράξεων επιβεβαίωσης παράβασης και έκδοση οριστικών εκθέσεων. Ο λόγος ο οποίος γίνεται αυτό είναι σύμφωνα με το άρθρο 50 του ν.4843/2021, όπως τροποποιήθηκε το 2022. Και ένας από τους λόγους που έγιναν αυτές οι αλλαγές είναι για να είναι πιο ασφαλής η πορεία και ταχύτερη η διαδικασία απόδοσης προστίμου. Γιατί από τον χρόνο έκθεσης αυτοψίας μέχρι την επιβολή και την πληρωμή του προστίμου περνάνε τρία και τέσσερα χρόνια και ενίοτε μετά από προσφυγές του ενδιαφερομένου ή καταγγελλομένου ή της επιχείρησης μειώνονται τα πρόστιμα αυτά, διότι δεν είναι ασφαλείς ή επαρκείς οι αναφορές στις εκθέσεις αυτοψίας και με προσφυγή στα διοικητικά δικαστήρια μειώνονται. Δηλαδή, ένα πρόστιμο από 1.730.000 κατέληξε τελικά 300.000 μετά από προσφυγές. Ήταν θέματα που έχρηζαν επικαιροποίησης, αλλά και πιο ασφαλούς διαδικασίας με συγκεκριμένες αναφορές. Κι αυτό έγινε με τους νόμους του 2021 και του 2022.

Επίσης, σε ό,τι αφορά τις αυτοψίες που αναφερθήκατε, θέλω να σας πω ότι το Τμήμα Επιθεώρησης Μεταλλείων του Σώματος Επιθεωρητών Βορείου Ελλάδος…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ένα λεπτό μόνο, κυρία Πρόεδρε, και θα συνεχίσω στη δευτερολογία μου.

Οι έλεγχοι που έκανε και οι αυτοψίες ήταν τον Σεπτέμβριο του 2019 στο μεταλλείο Ολυμπιάδας, τον Ιούλιο του 2020 στο μεταλλείο Σκουριών, τον Σεπτέμβριο του 2021 στο μεταλλείο Ολυμπιάδας και τον Μάρτιο του 2022 στο εργοστάσιο εμπλουτισμού του μεταλλείου Ολυμπιάδας.

Αυτά και θα συνεχίσω με επόμενες αναφορές για τα ερωτήματα που θέσατε, για να μην κλέψω άλλον χρόνο.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κυρία Πρόεδρε.

Όπως καταλαβαίνετε, κύριε Υφυπουργέ, για πράγματα τα οποία ζητήσαμε στον κοινοβουλευτικό έλεγχο, δεν μας δόθηκαν τότε και τα παρουσιάζετε σήμερα, δεν μπορώ να κάνω σχολιασμό, πέρα από το ότι έπρεπε να μας τα δώσετε, όταν τα ζητήσαμε. Σε κάθε περίπτωση μάλλον δική σας αμέλεια ή έλλειμμα ήταν ότι δεν δόθηκαν τότε. Θα τα μελετήσουμε. Και παρακαλώ, κυρία Πρόεδρε, να πάρουμε το CD αυτό, ιδιαίτερα τα θέματα που αφορούν το προσάρτημα της τεχνικής μελέτης για το μεταλλείο Μαύρων Πετρών και τις εκθέσεις ελέγχου, όπως και τα θέματα χαρακτηρισμού του τέλματος Ολυμπιάδας. Θα έρθουμε σε δεύτερο επίπεδο να τα σχολιάσουμε, πιθανά με κοινοβουλευτικό έλεγχο.

Όμως, αυτό που έχει προκύψει -και θα ήθελα τη γνώμη σας, κύριε Ταγαρά, και αν υπάρχει αίτημα, που πιθανόν να το έχετε στις απαντήσεις του δεύτερου σκέλους- είναι το εξής: Με τον ν.4964, έναν νόμο του 2022, έχετε νομοθετήσει -και είναι πρωτοφανές αυτό- να υπάρχει η δυνατότητα χαριστικής ρύθμισης μετά την επιβολή προστίμου. Δηλαδή, κυρία Πρόεδρε, να γίνεται η πράξη βεβαίωσης παράβασης, η περιβαλλοντική υπηρεσία -έστω αυτή η υποστελεχωμένη που καθοδηγείται πολιτικά και περιορίζεται κατά τον περιβαλλοντικό έλεγχο, γιατί ο πολιτικός προϊστάμενος εκδίδει την εντολή μετακίνησης- να βάζει πράξη βεβαίωσης παράβασης, αλλά να σβήνει την παράβαση αυτή η πολιτική ηγεσία του Υπουργείου Περιβάλλοντος. Αυτό είναι στον ν.4964/2022.

Και το ερώτημα που προκύπτει είναι το εξής: Έχει γίνει αίτημα από την «ΕΛΛΗΝΙΚΟΣ ΧΡΥΣΟΣ», εκμεταλλευόμενη το παραθυράκι που έφτιαξε το σύστημα εξουσίας του κ. Μητσοτάκη, να σβήσετε και άλλα πρόστιμα; Γιατί αυτό είναι κρίσιμο. Αν, δηλαδή, επιβεβαιωθεί σε τόσο μικρό χρονικό διάστημα ότι το επιτελικό κράτος των αρίστων είναι για να σβήνει πρόστιμα και να μην επιτρέπει τον υγιή ανταγωνισμό, να μην επιτρέπει τον περιβαλλοντικό έλεγχο, να μην επιτρέπει το ευρωπαϊκό κεκτημένο στην επιχειρηματικότητα, τότε, ξέρετε, όλα αυτά, που ο άλλος συγκαθήμενος με εσάς Υπουργός δηλώνει, είναι ψέματα. Και είναι ψέματα, διότι δεν υπάρχει κανένα επιτελικό κράτος και καμμία αριστεία, μόνο ρουσφέτια, τακτοποίηση και κουκούλωμα. Αυτό είναι η αποικία της βορειοανατολικής Χαλκιδικής.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Έχει φτάσει σε σημείο, μάλιστα, τώρα η εταιρεία να κάνει αυτή τη διαβούλευση, γιατί η πολιτεία που έχει την ευθύνη της περιβαλλοντικής αδειοδότησης έχει αποχωρήσει από το πεδίο του περιβαλλοντικού ελέγχου. Δηλαδή, προσέξτε: Ο Υπουργός δεν αναλαμβάνει την πρωτοβουλία του δημόσιου διαλόγου για το περιβάλλον και το αναλαμβάνει η εταιρεία. Υποκαθιστά, δηλαδή, και τον πολιτικό σας ρόλο. Αυτό ζουν οι κάτοικοι στη Χαλκιδική. Και ενώ έχουμε μια εταιρεία που η απόφαση διαιτησίας που λήφθηκε επί κυβέρνησης ΣΥΡΙΖΑ ξεκαθαρίζει ότι ήταν υποχρεωμένη να κάνει μελέτη μεταλλουργίας, η απόφαση του Συμβουλίου της Επικρατείας που αφορούσε, επίσης, την περίοδο του ΣΥΡΙΖΑ, ενώ δικαιώνει τον κ. Σκουρλέτη ότι καλώς επέστρεψε ως απαράδεκτη τη μελέτη μεταλλουργίας και η υπόλοιπη λειτουργία της πολιτικής ηγεσίας εκείνης της περιόδου είχε ορθώς ασκήσει τα καθήκοντα περιβαλλοντικού ελέγχου και προστίμων -άρα σε πλήρη αντίθεση με το κράτος δικαίου, το οποίο εφάρμοσε η κυβέρνηση του ΣΥΡΙΖΑ- έρχεστε εσείς τώρα και σβήνετε πρόστιμα με νομοθεσία πλέον, κάτι το οποίο καταλαβαίνετε ότι είναι σε απόλυτη αντίθεση με όλη τη λειτουργία της ευρωπαϊκής βιομηχανίας και της ευρωπαϊκής πολιτείας.

Μαθαίνουμε, όμως, κύριε Υφυπουργέ, ότι σκοπεύετε να χρηματοδοτήσετε την «ΕΛΛΗΝΙΚΟΣ ΧΡΥΣΟΣ» από το Ταμείο Ανάκαμψης. Δηλαδή, προσέξετε, τα λεφτά τα οποία πρέπει να πάνε στην ελληνική επιχειρηματικότητα για να μπορέσει να σταθεί στα πόδια της μετά την πανδημία και να ανταποκριθεί στην πράσινη μετάβαση, προγραμματίζετε να τα δώσετε σε μια εταιρεία η οποία είπε ψέματα στην ελληνική κοινωνία, ότι τάχατες θα φέρει επενδύσεις, αλλά αποδεικνύεται ότι ούτε τον έλεγχο αντέχει ούτε λεφτά για επενδύσεις έχει. Και είναι τραγικό να μετατρέπονται οι Υπουργοί σε υπάλληλοι της «ΕΛΛΗΝΙΚΟΣ ΧΡΥΣΟΣ» για να της φέρουμε χρήματα για επενδύσεις και όλο τελικά αυτό το αφήγημα της «πράσινης» μετάβασης και της αναπτυξιακής πολιτικής του κ. Μητσοτάκη να αποδεικνύεται διπλό ψέμα και ο μόνος στόχος να είναι τα λεφτά του Ταμείου Ανάκαμψης.

Πρέπει, λοιπόν, να κλείσω την τοποθέτηση της ερώτησής μου λέγοντας το εξής: Εκτός από τα χατίρια στην περιβαλλοντική αδειοδότηση, εκτός από την χατιρική σύμβαση, εκτός από την υποχώρηση στον περιβαλλοντικό έλεγχο, σκοπεύετε να τους χαρίσετε και τα λεφτά που πρέπει να πάνε στην ελληνική επιχειρηματικότητα, που πρέπει να πάνε στην ελληνική εργασία; Σκοπεύετε να κάνετε ακόμη ένα μεγάλο ρουσφέτι, υποδουλώνοντας πλήρως, την περιβαλλοντική Χαλκιδική;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ο κύριος Υπουργός έχει τον λόγο για να δευτερολογήσει.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ συνάδελφε, δεν σκοπεύουμε χαριστικά να λειτουργήσουμε απέναντι σε κανέναν. Υποχρέωσή μας είναι να ελέγξουμε σύμφωνα με τη νομοθεσία που υπάρχει τους πάντες και να επιβάλουμε τα πρόστιμα που από τον νόμο προβλέπονται. Δεν γνωρίζω το θέμα για το Ταμείο Ανάκαμψης που με ρωτάτε και επειδή δεν είναι και στην ερώτηση, δεν είμαι έτοιμος να σας απαντήσω και άρα το προσπερνώ, γιατί δεν το γνωρίζω.

Επειδή αναφερθήκατε πριν στο θέμα των ελέγχων και αναφερθήκατε και στην επιστημονική επιτροπή, ότι δεν έχει κάνει κανέναν έλεγχο μετά το 2021, θέλω να σας πω ότι έχω εδώ το έγγραφο της επιστημονικής επιτροπής που λέει ότι οι έλεγχοι που διενεργήθηκαν από την επιστημονική επιτροπή του περιβαλλοντικού όρου Δ139 από τις αρχές του 2021 και μετά είναι οι εξής: Κατά το έτος 2021, λόγω της πανδημίας και μετά την αλλαγή της σύνθεσης επιτροπής τον Απρίλιο του 2021, διενεργήθηκαν δύο επιθεωρήσεις, στις 3-6-2021 και στις 22-7-2021, τα πρακτικά των οποίων έχουν αποσταλεί.

Από τον Ιανουάριο του 2022, επειδή προέκυψε πρόβλημα παραίτησης του προέδρου και είναι σε φάση αντικατάστασης ο πρόεδρος της επιτροπής δεν έχουμε κάτι νεότερο επ’ αυτού. Είναι στη διεύθυνση περιβαλλοντικής αδειοδότησης και είναι σε εξέλιξη η διαδικασία αντικατάστασης του προέδρου, καθώς επίσης σε ό,τι αφορά τη δημοσιοποίηση αυτών των στοιχείων και των πρακτικών της επιθεώρησης, όπως ξέρετε, όλα αυτά υπάρχει υποχρέωση να αναρτώνται στην ιστοσελίδα του environmental.hellas-gold.com. Είναι αναπόσπαστο κομμάτι και υποχρέωση αυτών που ελέγχουν.

Σε ό,τι αφορά τώρα -γιατί είχατε και άλλα θέματα- για την περιβαλλοντική αδειοδότηση, για παράδειγμα με τον νέο νόμο, άλλαξαν θέματα για τη διασφάλιση της πορείας και από πλευράς ταχύτητας, αλλά και από πλευράς ποσού σε ό,τι αφορά την επιβολή προστίμων, για να μην παρουσιάζεται το φαινόμενο να βάζουμε πρόστιμα μεγάλα και στο τέλος να πληρώνονται ελάχιστα. Γιατί εδώ κάτι φταίει όταν ο άλλος έχει το δικαίωμα αλλά του δίνεται και η δυνατότητα με προσφυγή στα διοικητικά δικαστήρια τα πρόστιμα να πηγαίνουν στο ένα δέκατο ή στο ένα εικοστό του όλου προστίμου.

Αυτές οι διορθωτικές κινήσεις έγιναν. Θέλω να σας πω ότι τα πρόστιμα που ήταν από 500 ευρώ ως 2 εκατομμύρια έφτασαν τα 5 εκατομμύρια. Αλλά, πάνω απ’ όλα, πρέπει να είναι αναλογικά και εύλογα ανάλογα και με το είδος, όχι μόνο από πλευράς ποσότητας αλλά και από πλευράς ποιότητας, δηλαδή της έντασης της επικινδυνότητας, για να αποτιμώνται, για να μπορούν να σταθούν και στα διοικητικά δικαστήρια για τους λόγους που αναφέρθηκα πριν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Αναφερθήκατε επίσης σε θέματα που αφορούν- δεν το ρωτήσατε τώρα, αλλά περιλαμβάνεται στην ερώτησή σας, δύο λεπτά θα μου δώσετε, κύριε Πρόεδρε, για να μπορώ να ολοκληρώσω- και τον χαρακτηρισμό του αποβλήτου της «Ελληνικός Χρυσός», αν έχει χαρακτηριστεί και πώς θα γίνει αυτό.

**ΣΩΚΡΑΤΗΣ ΦΑΜΕΛΛΟΣ:** Είπατε ότι είναι στο CD, γι’ αυτό δεν σας ρώτησα.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Υπάρχει στην ερώτηση. Εγώ θα ήθελα να σας απαντήσω. Θα τα δείτε κιόλας και στο CD.

Θέλω να σας πω κάτι σε συνέχεια όλων αυτών που ασχολήθηκαν, είτε από την γνωμοδοτική επιτροπή είτε από πολυτεχνεία ή πανεπιστήμια με καθηγητές που έχουν αρμοδιότητα και σχέση με το αντικείμενο και τελικά με την απόφαση που δόθηκε, είτε από την έγκριση του συμπληρωματικού τροποποιητικού προσαρτήματος της Τεχνικής Μελέτης Εκμετάλλευσης Μεταλλείου Μαύρων Πετρών για κατεργασία του υπολείμματος παλαιών τελμάτων Ολυμπιάδας. Θα σας πω και γι’ αυτό. Σήμερα αυτό έχει υποβληθεί. Επειδή υπάρχει τροποποίηση της όλης μελέτης στη Διεύθυνση Περιβαλλοντικής Αδειοδότησης, είναι στη φάση της διαβούλευσης, άρα εκεί θα τεθούν, θα αξιολογηθούν και θα εκτιμηθούν όλα.

Για το θέμα, όμως, αν υπάρχει επικινδυνότητα ή όχι ως προς αυτό, τελικώς η Γενική Γραμματεία Συντονισμού Διαχείρισης Αποβλήτων, το Τμήμα Διαχείρισης Αποβλήτων στις 8-10-2021 έχει απαντήσει λαμβάνοντας υπ’ όψιν γνωμοδοτήσεις, πρακτικά κ.λπ., τελικώς ότι ταξινομείται ως μη επικίνδυνο. Το έχω καταθέσει, θα το δείτε και εσείς.

**ΣΩΚΡΑΤΗΣ ΦΑΜΕΛΛΟΣ:** Τα έγγραφα αυτά μπορούμε να τα έχουμε, κύριε Υφυπουργέ;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Βεβαίως.

Έρχομαι στο θέμα που αφορά όλη τη διαδικασία που αναφέρθηκα -γιατί δεν θέλω να σας πάρω χρόνο- και για τον χαρακτηρισμό του δείγματος και για την αξιολόγηση. Ξέρετε, επειδή είναι πολύ εξειδικευμένες και το ξέρετε -το «ξέρετε» είναι ρητορικό, το ξέρετε- επειδή είναι και μια δραστηριότητα που έχει ιδιαιτερότητες πολλές και ενίοτε και σε επίπεδο Ευρωπαϊκής Ένωσης ακόμη δεν υπάρχουν κριτήρια και κενά για να μπορεί κανείς να αξιολογήσει από όλες τις πλευρές, και από πλευράς προστασίας περιβάλλοντος και από πλευράς τοξικότητας αν υπάρχει ή άλλων ιδιαιτεροτήτων, γι’ αυτό και αξιοποιούμε κάθε δυνατότητα που έχουμε στη διάθεσήμας…

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Υφυπουργέ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Τελειώνω, κύριε Πρόεδρε.

…δημιουργώντας και λαμβάνοντας υπ’ όψιν ό,τι περισσότερο και καλύτερο και ασφαλέστερο έχουμε για να μπορούμε να προβούμε και σε αποφάσεις.

Μετά, λοιπόν, από όλες αυτές τις διαδικασίες, η απάντηση είναι ότι δεν είναι επικίνδυνο το υλικό αυτό στο οποίο αναφέρεστε. Θα έχετε τα στοιχεία τα οποία ζητήσατε και είμαι στη διάθεσή σας, στον βαθμό που μπορώ να σας βοηθήσω και να σας ενημερώσω για τα θέματα που θέσατε.

Ευχαριστώ πολύ, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ:** Αν δεν είναι στο CD, θα τη ζητήσουμε από εσάς!

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Βεβαίως.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υφυπουργέ.

Η ένατη με αριθμό 953/29-8-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς τον Υπουργό Υποδομών και Μεταφορών,με θέμα: «Η τραγική υποστελέχωση των περιφερειακών αεροδρομίων οδηγεί τους εργαζόμενους στα όρια της εργασιακής εξουθένωσης», δεν θα συζητηθεί λόγω κωλύματος του Βουλευτή.

Προχωρούμε τώρα στη δέκατη με αριθμό 954/29-8-2022 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου (Κώστα) Ζαχαριάδηπρος τον Υπουργό Επικρατείας κ. Χρήστο - Γεώργιο Σκέρτσο, με θέμα: «Η αναξιοκρατία και η αδιαφάνεια στην «καρδιά» του επιτελικού κράτους, τη Γενική Γραμματεία Συντονισμού της Προεδρίας της Κυβέρνησης, επιτείνεται και διογκώνεται».

Θα απαντήσει ο Υπουργός Επικρατείας κ. Χρήστος Σκέρτσος.

Κύριε συνάδελφε, έχετε τον λόγο για δύο λεπτά.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, σας ευχαριστώ.

Κύριε Υπουργέ, όταν συντάσσαμε για να σας καταθέσουμε αυτή την ερώτηση, δεν είχαμε σε γνώση μας αυτή τη «μεγάλη επιτυχία» του επιτελικού κράτους με την ΕΥΠ, τις υποκλοπές, τις παρακολουθήσεις κ.λπ.. Υπάρχει, λοιπόν, ένα θέμα, πριν από αυτό, για το πώς συγκροτείται ο πυρήνας του πυρήνα της κεντρικής διοίκησης του κράτους. Εσείς ήρθατε στην κυβέρνηση μιλώντας για διαφάνεια, για αξιοκρατία, για αριστεία. Και εδώ μαθαίνουμε και διαβάζουμε καταγγελίες ότι έχετε φτιάξει μία υπερτροφική δομή όπου κάνετε προϊστάμενους και αναπληρωτές προϊσταμένους ανθρώπους, οι οποίοι μπήκαν με την ιδιότητα του αποσπασμένου ή του μετακλητού υπαλλήλου και δεν διαλέγετε από αυτούς οι οποίοι έχουν βαθμό Α΄ στη πενταβάθμια κλίμακα Α΄ έως Ε΄, αλλά έχουν βαθμό Β΄.

Άρα, λοιπόν, εδώ προκύπτει ένα πολύ συγκεκριμένο ερώτημα: Τι ακριβώς γίνεται στη Γενική Γραμματεία Συντονισμού της Προεδρίας της Κυβέρνησης, στην καρδιά της διοίκησης; Πόσοι είναι οι μόνιμοι; Πόσοι είναι οι αποσπασμένοι; Πόσοι είναι οι μετακλητοί; Πόσοι από τους αποσπασμένους έχουν τοποθετηθεί σε θέσεις ευθύνης μετά τον Φλεβάρη του 2021 και τον Μάιο του 2022; Και πότε θα δοθεί η προκήρυξη για την πλήρωση των θέσεων ευθύνης με βάση τις κείμενες διατάξεις στη Γενική Γραμματεία Συντονισμού της Προεδρίας της Κυβέρνησης;

Κύριε Υπουργέ, σταματήστε να τσαλακώνετε την αξιοκρατία, την δημόσια διοίκηση και την αριστεία. Δώστε απαντήσεις και αναλάβετε την ευθύνη σας απέναντι σε αυτή τη δραματική κατάσταση η οποία διαμορφώνεται.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ευχαριστώ πολύ, κύριε Πρόεδρε.

Κύριε Ζαχαριάδη, να σας ευχαριστήσω για την ευκαιρία που μου δίνετε να απαντήσω στα ερωτήματα αυτά. Βέβαια, θα ήθελα να πω ότι η ερώτησή σας διακατέχεται, δυστυχώς, από κομματική μεροληψία και από τα κομματικά γυαλιά, με τα οποία ούτως η άλλως διαχειριστήκατε και επί της δικής σας διακυβέρνησης τη συγκεκριμένη δομή, η οποία, βέβαια, δεν έχει καμμία σχέση με τον σκοπό που επιτελεί, τη φιλοσοφία με την οποία νομοθετήθηκε και τον τρόπο με τον οποίο λειτουργεί σήμερα.

Κατά πρώτον να πούμε ότι απευθύνετε ερώτηση για κομματισμό και αναξιοκρατία σε έναν Υπουργό, ο οποίος είναι επικεφαλής αυτής της διοικητικής μονάδας, αλλά δεν αποτελεί κομματικό στέλεχος. Πρώτο κρατούμενο: Υπάρχει ένα σοβαρό οξύμωρο εκεί.

Προερχόμενος από τον ιδιωτικό τομέα και έχοντας διοικήσει οργανισμούς, γνωρίζω πολύ καλά ότι για να φέρουμε αποτέλεσμα -κι αυτό είναι το ζητούμενο γι’ αυτή την Κυβέρνηση, να φέρνουμε αποτέλεσμα το οποίο πηγαίνει μπροστά και βελτιώνει τις επιδόσεις της δημόσιας διοίκησης και το παρεχόμενο προϊόν και την υπηρεσία που δίνουμε στους πολίτες- πρέπει να ορίζουμε ανθρώπους επικεφαλής που διακρίνονται από εργατικότητα, από ήθος, από αποτελεσματικότητα. Με αυτόν τον τρόπο έχουμε επιχειρήσει να λειτουργήσουμε αυτά τα τρία χρόνια.

Να θυμίσω λίγο την προϊστορία σε σχέση με το πώς δημιουργήθηκε και υπό ποιες συνθήκες η Γενική Γραμματεία Συντονισμού τα προηγούμενα χρόνια, πριν από το 2019. Είχε αποκαλυφθεί ουσιαστικά στα χρόνια των μνημονίων ότι ο Πρωθυπουργός σε ένα -κατά κοινή ομολογία- πρωθυπουργοκεντρικό σύστημα ήταν ουσιαστικά «γυμνός», δεν είχε, δηλαδή, μια υπηρεσία που να τον υποστηρίζει με όρους θεσμικής συνέχειας στο δύσκολο και απαιτητικό έργο που έχει.

Δημιουργήθηκε επομένως αυτή η δομή, αλλά δημιουργήθηκε δυστυχώς a la greca και υπηρετήθηκε και a la greca κυρίως από την Κυβέρνησή σας. Δηλαδή, χωρίς να στελεχωθεί με ανθρώπους και με προσωπικό που να έχουν τις προδιαγραφές, τις προϋποθέσεις για να μπορούν να επιτελούν τον επιτελικό τους ρόλο ως αρμόδια διοικητική δομή και χωρίς απαραίτητα να γίνονται διαδικασίες επιλογής με όρους, όπως είπαμε, αποτελεσματικότητας.

Είναι χαρακτηριστικό, βέβαια, ότι υπήρξαν επί της δικής σας διακυβέρνησης στελέχη άξια τα οποία έχουν παραμείνει και τώρα και τα οποία έχουν οριστεί και τώρα ως προϊστάμενοι και θα σας δώσω τα στοιχεία. Αξίζει, μάλιστα, να ρωτήσετε τον πρώην Γενικό Γραμματέα της κυβέρνησης ΣΥΡΙΖΑ στη Γενική Γραμματεία Συντονισμού να σας κάνει εκείνος τις κρίσεις τις δικές του για την ποιότητα και την αποτελεσματικότητα των σημερινών προϊσταμένων των δομών, των τομέων στη Γενική Γραμματεία Συντονισμού και να σας πει εκείνος τι πιστεύει για τους ανθρώπους που ήταν στελέχη του και που παραμένουν και σήμερα επικεφαλής τομέων και συγκεκριμένων μονάδων ευθύνης.

Ως προς τα στοιχεία τα οποία ζητήσατε να σας δώσω συγκεκριμένες πληροφορίες. Στη Γενική Γραμματεία Συντονισμού με την τελευταία κατανομή θέσεων σήμερα υπάρχουν ογδόντα τρεις οργανικές θέσεις.

Έχουν οριστεί αυτή τη στιγμή εξήντα εννέα υπάλληλοι, εκ των οποίων οι τριάντα έξι είναι μεταταχθέντες και οι τριάντα τρεις αποσπασμένοι, οι οποίοι έχουν έρθει με μία διαδικασία προκήρυξης διαγωνισμού, που βγήκε πριν από ενάμιση χρόνο και έχει ολοκληρωθεί πριν από έναν χρόνο.

Η Γενική Γραμματεία Συντονισμού δεν έχει μετακλητούς υπαλλήλους. Είναι μια Γενική Γραμματεία, στο πλαίσιο της Προεδρίας της Κυβέρνησης, η οποία στελεχώνεται αποκλειστικά από δημοσίους υπαλλήλους. Από τους τριάντα έξι μεταταχθέντες, έντεκα -επαναλαμβάνω, έντεκα- έχουν αποσπαστεί σε άλλους φορείς και αναλυτικά: πέντε στα γραφεία του ΣΥΡΙΖΑ ή σε Βουλευτές του ΣΥΡΙΖΑ, ένας στη ΜΟΔ, μία στην Αναπτυξιακή Τράπεζα, δύο στο Εθνικό Κέντρο Δημόσιας Διοίκησης, μία στην Προεδρία της Δημοκρατίας και ένας στο Γενικό Νοσοκομείο Καρδίτσας.

Αφού, λοιπόν, συζητάμε και για κομματικοποίηση, ίσως θα είχε κάποια αξία να αναφέρουμε ότι όλοι οι σημερινοί αποσπασμένοι του ΣΥΡΙΖΑ μετατάχθηκαν στη Γενική Γραμματεία Συντονισμού το διάστημα 2015 - 2019.

Αντιθέτως, στο ίδιο διάστημα κανένας μεταταχθείς υπάλληλος στη Γενική Γραμματεία Συντονισμού δεν αποσπάστηκε σε γραφεία κομμάτων ή Βουλευτών της Αντιπολίτευσης, όπως επίσης κανένας υπάλληλος της Γενικής Γραμματείας Συντονισμού δεν έχει μεταταγεί αυτή τη στιγμή που μιλάμε σε άλλα πολιτικά ή κομματικά γραφεία πλην του ΣΥΡΙΖΑ.

Από τους τριάντα τρεις αποσπασμένους στη Γενική Γραμματεία Συντονισμού, οι τέσσερις προέρχονται από την παλαιά δομή της καθημερινότητας του κ. Φλαμπουράρη, πέντε αποσπάστηκαν προ της έκδοσης του Οργανισμού της Προεδρίας της Κυβέρνησης και οι υπόλοιποι έχουν επιλεγεί από τη δημοσίευση της ανακοίνωσης πρόσκλησης στις 13-5-2021 για την απόσπαση υπαλλήλων στη Γενική Γραμματεία.

Υποβλήθηκαν σε αυτή τη διαδικασία -και εδώ πρέπει να τονίσουμε ότι ακολουθείται μια υποδειγματική διαδικασία- εκατόν εβδομήντα επτά αιτήσεις. Αρκετοί τέθηκαν εκτός διαδικασίας για τυπικούς λόγους και αξιολογήθηκαν από επιτροπή αξιολόγησης τα τυπικά και ουσιαστικά προσόντα εκατόν δέκα υπαλλήλων, οι οποίοι και πέρασαν και από συνέντευξη.

Ως προς το ερώτημα για τις τοποθετήσεις μεταβατικών προϊσταμένων, από τους υπηρετούντες υπαλλήλους, τομεάρχες και διευθυντές έχουν τοποθετηθεί τρεις μεταταχθέντες, ένας απευθείας διορισμός του 2019 και δύο αποσπασμένοι: μία αποσπασμένη του 2015 και ένας του 2020.

Συνεπώς, από τους έξι τομεάρχες, οι πέντε ανήκουν σε παλαιούς εργαζόμενους. Επομένως υπάρχει εδώ και το τεκμήριο της εμπειρίας το οποίο επικαλείστε και φυσικά και το τεκμήριο της αποτελεσματικότητας, διότι έγινε μια σοβαρή αξιολόγηση για το αν μπορούν να ασκήσουν αυτά τους τα καθήκοντα. Επίσης, σε επίπεδο τμηματαρχών έχουν τοποθετηθεί επτά μεταταχθέντες, ένας απευθείας διορισμός του 2019 και δώδεκα αποσπασμένοι.

Θα ρωτήσετε γιατί έχουν επιλεγεί οι αποσπασμένοι. Ακριβώς διότι έπρεπε να εμπλουτιστεί το μείγμα και η δεξαμενή των υπαλλήλων της Γενικής Γραμματείας Συντονισμού, για να μπορούν να επιτελέσουν τον ρόλο τους. Και ποιος είναι ο ρόλος τους; Τα αποτελέσματα μιλούν μόνα τους. Αυτή τη στιγμή ένα μέρος της εθνικής επιτυχίας της εξόδου από τη δωδεκαετή εποπτεία οφείλεται και στον επιτελικό ρόλο που ασκούν τα στελέχη αυτής της δομής.

Αντίστοιχα, το εθνικό σχέδιο ανάκαμψης και ανθεκτικότητας της ελληνικής οικονομίας, το οποίο έχει υποβληθεί, έχει εγκριθεί μετ’ επαίνων από το Ευρωπαϊκό Συμβούλιο και από την Ευρωπαϊκή Επιτροπή -εκταμιεύονται πόροι, υποστηρίζονται αυτή τη στιγμή επενδύσεις και μεταρρυθμίσεις δεκάδων δισεκατομμυρίων ευρώ- έχει συνταχθεί με τη βοήθεια και τη συνδρομή αυτών των υπαλλήλων.

Συνεπώς θα ήθελα από την πλευρά σας να δείχνετε λίγο μεγαλύτερη έμφαση στην παραγωγή αποτελέσματος και πολύ λιγότερη σε αυτό το οποίο είθισται να σας απασχολεί, δηλαδή τα συγκεκριμένα πελατειακά αιτήματα κάποιων, ενδεχομένως μεμονωμένων, παραπονούμενων υπαλλήλων της Γενικής Γραμματείας Συντονισμού.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Κι εγώ ευχαριστώ, κύριε Υπουργέ.

Κύριε Ζαχαριάδη, έχετε τον λόγο στη δευτερολογία σας.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Υπουργέ, αν κατάλαβα καλά, μας είπατε ότι κρατήσατε πάνω-κάτω πολλούς από αυτούς που ήταν επί των δικών μας ημερών και σε αυτό, μεταξύ άλλων, οφείλεται το γεγονός ότι βγήκε η χώρα από τη δωδεκαετή εποπτεία. Σωστό είναι αυτό -να σας το αναγνωρίσω-, διότι λογικά είναι οι ίδιοι οι οποίοι μας βγάλανε από το μνημόνιο το καλοκαίρι του 2018.

Δεν σας ρώτησα, όμως, αυτό και σας ευχαριστώ για την αναφορά στους αριθμούς. Σας ρώτησα απολύτως συγκεκριμένα: Έχετε κάνει ανθρώπους προϊσταμένους που έχουν βαθμό Β΄ και δεν έχετε επιλέξει αυτούς οι οποίοι έχουν βαθμό Α΄;

Δεν μπορείτε σε αυτό, κύριε Υπουργέ, να μου λέτε ότι είναι κάποιοι γκρινιάρηδες δημόσιοι υπάλληλοι, που μπορεί να είναι από το ένα κόμμα ή το άλλο. Έχετε κάνει με βαθμό Β΄ ενώ θα μπορούσατε να κάνετε με βαθμό Α΄ και δεν το έχετε κάνει; Είναι αυτό αριστεία; Είναι αυτό αξιοκρατία; Είναι αυτό διαφάνεια.

Δεύτερον, ισχύει ότι δεν αναρτήθηκαν στη «ΔΙΑΥΓΕΙΑ»; Δεν θα έπρεπε να αναρτηθούν αυτά τα πράγματα στη «ΔΙΑΥΓΕΙΑ»; Είναι μια διαδικασία, η οποία έχει ένα σχετικό πρωτόκολλο και έναν τυπικό χαρακτήρα. Γιατί δεν αναρτήθηκαν αυτά τα πράγματα στη «ΔΙΑΥΓΕΙΑ»;

Τρίτον, για να μην υπάρχουν σκιές, έχετε προγραμματισμό να κάνετε κρίσεις, όπως προβλέπει η κείμενη νομοθεσία, ή δεν έχετε; Και μη μου πείτε για τις δικές μας μέρες, διότι εμείς κρατήσαμε τους προϊσταμένους που βρήκαμε από την προηγούμενη κυβέρνηση, από τον κ. Σαμαρά. Δηλαδή για αφέλεια μπορεί κάποιος να μας κατηγορήσει, για κομματικό κράτος δεν μπορεί να μας κατηγορήσει. Τα πράγματα είναι πάρα πολύ συγκεκριμένα.

Εσάς προσωπικά σάς διάλεξε ο Πρωθυπουργός γιατί έκρινε τα προσόντα σας και θα κριθεί και για εσάς και για τους υπολοίπους συνεργάτες που έχει διαλέξει. Θέλω να πιστεύω ότι δεν θα είστε σαν κάτι άλλους, που τους διάλεξε και δεν τον ενημέρωναν καθόλου. Εσείς τον ενημερώνετε και μάλιστα καθημερινά, από όσο διαβάζω και στις εφημερίδες. Δεν βλέπετε, όμως, τι σας γράφει η εφημερίδα «ΚΑΘΗΜΕΡΙΝΗ» στο πρωτοσέλιδο για τις αλλαγές που σκέφτεστε να κάνετε στο επιτελικό κράτος; Δεν βλέπετε ότι υπάρχει μία πλήρης ανατροπή;

Σας ζητώ, λοιπόν, να δώσετε συγκεκριμένες απαντήσεις, να πείτε τι έχετε κάνει έως τώρα και να αναγνωρίσετε εάν και εφόσον άνθρωποι οι οποίοι ήταν εκτός της υπηρεσίας, υποψήφιοι στον ΑΣΕΠ πριν από έναν χρόνο για να κριθούν να μπουν εκεί μέσα, έχουν γίνει προϊστάμενοι, αν αυτό συνιστά την επιτομή της αναξιοκρατίας, της φαυλότητας και του κομματικού κράτους ή όχι. Μπορούμε να δούμε το περιεχόμενο και όχι τα συνθήματα; Μπορούμε να έχουμε στην πατρίδα μας, στην Ελλάδα, μία δομή δημόσιας διοίκησης σταθερή, που να έχει θεσμική μνήμη και να αποτελεί μία συνέχεια για όλες τις κυβερνήσεις; Όλοι έχουμε κυβερνήσει πια, όλοι θα ξανακυβερνήσουμε τα επόμενα χρόνια. Γιατί να ξεκινάμε από το μηδέν; Γιατί να ξηλώνουμε ό,τι έχει κάνει ο προηγούμενος; Γιατί να δημιουργούμε τέτοιου είδους αντιπαραδείγματα;

Δεν είναι η Γενική Γραμματεία της Κυβέρνησης και η Γραμματεία Συντονισμού και η Προεδρία της Κυβέρνησης ιδιοκτησία κανενός και τσιφλίκι κανενός. Είναι μία δομή η οποία πρέπει να υπηρετεί τον ελληνικό λαό, τη λειτουργία της Κυβέρνησης και την προσπάθεια που πρέπει να κάνει η χώρα -όσο το δυνατόν μικρότερο χρονικό διάστημα με αυτή την Κυβέρνηση, λέω εγώ, με την επόμενη κυβέρνηση το μεγαλύτερο δυνατό, ό,τι επιλέξει ο ελληνικός λαός- προκειμένου να αντεπεξέλθουμε στις δυσκολίες.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ευχαριστώ, κύριε συνάδελφε.

Κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ευχαριστώ πολύ, κύριε Πρόεδρε.

Να επαναλάβω ότι όλες οι διαδικασίες έχουν γίνει σύμφωνα με τις διατάξεις που ορίζει ο νόμος για το επιτελικό κράτος και τις μεταβατικές ειδικότερα ρυθμίσεις για αυτό.

Είναι γεγονός ότι δεν έχει υπάρξει ακόμα η νομοθετική εκείνη πρόβλεψη για τη συγκρότηση του Συμβουλίου Επιλογής Προϊσταμένων στις επιμέρους μονάδες της Προεδρίας της Κυβέρνησης, ειδικά για αυτές σε επίπεδο διεύθυνσης. Οι διατάξεις αυτές θα έρθουν το αμέσως επόμενο διάστημα, εντός του Σεπτεμβρίου ή και το αργότερο αρχές Οκτωβρίου, και από εκεί, από τη στιγμή που θα ψηφιστούν, θα περιλαμβάνουν προφανώς τη σύσταση του Συμβουλίου Επιλογής Προϊσταμένων και για την Προεδρία της Κυβέρνησης, αλλά και στοχευμένες, σημειακές παρεμβάσεις για το σύστημα επιλογής προϊσταμένων, ώστε να εξασφαλιστεί αυτό το οποίο έλειπε έως το 2019, δηλαδή η αξιολόγηση των ουσιαστικών προσόντων σε γνώσεις, σε ικανότητες, καθώς και οι ρυθμίσεις για τα ζητήματα κινητικότητας των υπαλλήλων της Προεδρίας της Κυβέρνησης.

Οι υποχρεώσεις στις οποίες αναφέρεστε, σύμφωνα με το Υπηρεσιακό Συμβούλιο, όχι, δεν υφίστανται. Δεν υπήρχε δηλαδή τέτοια διαδικασία και τέτοια υποχρέωση. Μπορούσαν να τοποθετηθούν και μπορούν να τοποθετηθούν υπό το υφιστάμενο νομοθετικό πλαίσιο και αποσπασμένοι υπάλληλοι.

Και να πούμε εδώ το εξής: Ο δικός μας σκοπός δεν είναι σε καμμία περίπτωση να ασχολούμαστε με τα πολιτικά ή τα κομματικά φρονήματα των εργαζομένων και των δημοσίων υπαλλήλων στην Προεδρία της Κυβέρνησης. Αυτό νομίζω ότι μάλλον το κάνατε εσείς. Εμάς δεν μας ενδιαφέρει καθόλου αυτό. Σας είπα και πάλι ότι αυτό που μας ενδιαφέρει είναι το τεκμήριο αποτελεσματικότητας, εμπειρίας, ήθους, εργατικότητας. Με αυτά τα κριτήρια δουλεύουμε, σε αυτά ουσιαστικά απευθυνόμαστε, όταν συνεργαζόμαστε με αυτούς τους υπαλλήλους.

Αυτό το οποίο θέλω να τονίσω είναι ότι μας ενδιαφέρει να δημιουργήσουμε μία υπηρεσία η οποία θα μπορεί να επιτελεί τον δύσκολο ρόλο της. Έχουμε ήδη επενδύσει σε τεχνική βοήθεια, για να ενδυναμώσουμε αυτούς τους υπαλλήλους να κάνουν όσο το δυνατόν καλύτερα τη δουλειά τους. Υπηρετούν αυτή τη στιγμή ένα σύνθετο έργο. Το έργο αυτό είναι η παραγωγή, η υποστήριξη των Υπουργείων στα ετήσια σχέδια δράσης, πράγμα το οποίο δεν υπήρχε έως και το 2019, κάθε Υπουργείου της Κυβέρνησης συνολικά στη σύνταξη αυτών, στην παρακολούθηση, στην αξιολόγηση της υλοποίησης. Επιτελούν, δηλαδή, μία πολύ σημαντική, νευραλγική υπηρεσία, για την οποία χρειάζονται εκπαίδευση και ενδυνάμωση. Τους παρέχουμε τεχνική βοήθεια, έχουμε δημιουργήσει τις προδιαγραφές για να μπορούν να επιτελούν καλύτερα τον ρόλο τους και να μπορούν να διασφαλίζουν αυτό που και εσείς λέτε, τη θεσμική συνέχεια.

Για όλα τα υπόλοιπα δεν έχω να προσθέσω κάτι άλλο.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Η επόμενη που θα συζητηθεί είναι η έκτη με αριθμό 947/29-8-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Απαράδεκτη κυβερνητική αδιαφορία στο μεγάλο πρόβλημα της έλλειψης εργατών γης».

Θα απαντήσει ο Υφυπουργός Αγροτικής Ανάπτυξης κ. Γεώργιος Στύλιος.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, το θέμα της έλλειψης εργατών γης είναι και επίκαιρο και επείγον, γι’ αυτό και δεν υπήρξε από την πλευρά μου συναίνεση στο να καθυστερήσει η συζήτηση αυτής της επίκαιρης ερώτησης, αφού αυτές τις μέρες οι παραγωγοί θερμοκηπιακών καλλιεργειών -και άλλων όμως- αναζητούν εργάτες, προκειμένου να ξεκινήσουν τη διαδικασία φύτευσης και την καλλιεργητική περίοδο και δεν βρίσκουν. Δεν βρίσκουν, γιατί δεν έχει υπάρξει η ανάλογη προσαρμογή του θεσμικού πλαισίου στις ιδιαίτερες συνθήκες που διαμορφώθηκαν.

Ποιες είναι αυτές; Οι εργάτες που υπήρχαν και ήταν ουσιαστικά παράνομοι, τους οποίους καταγράψαμε όμως μέσω του εμβολιασμού και της διαδικασίας απόδοσης ΑΜΚΑ, έφυγαν προς Ιταλία και Ισπανία, που προσέφεραν ένα απλοποιημένο σύστημα αδειοδότησης. Άρα χάσαμε τη μάζα που είχαμε ήδη ως βασικό κορμό για την αγροτική παραγωγή.

Το θεσμικό πλαίσιο είχε δημιουργηθεί από το 2014, όταν υπήρχαν άνεργοι στον τόπο μας για να εργαστούν ως εργάτες γης στον συγκεκριμένο τομέα. Λόγω της κρίσης τα δεδομένα ήταν διαφορετικά και έτσι η διαδικασία ήταν, ας το πούμε, δύσκολη και φειδωλός ο νομοθέτης ως προς τον αριθμό των εργατών γης που ενεκρίνετο. Έτσι δηλαδή έχουμε πρόβλημα σήμερα και με το ύψος του αριθμού των εργατών ανά περιφερειακή ενότητα και με τον αριθμό των εργατών που εγκρίνεται ανά παραγωγό ανάλογα με τα στρέμματα. Παραδείγματος χάριν, για σαράντα στρέμματα με ελιές, περίπου οκτακόσια με χίλια ελαιόδενδρα, δικαιολογεί έναν εργάτη, πράγμα αδύνατο. Χρειάζεται άλλους πέντε, τους οποίους όμως δεν μπορεί να τους βρει ούτε στους παράτυπους που υπήρχαν, γιατί αυτοί έφυγαν, ούτε στους ντόπιους, γιατί δεν υπάρχουν.

Έχουμε, λοιπόν, ένα πρόβλημα που έχει όλη αυτή την πολυπλοκότητα και είχαμε προτείνει την αύξηση του ορίου και νομοθετικά και βεβαίως την αύξηση του ορίου για τη διάθεση σε κάθε παραγωγό, ανάλογα δηλαδή με την καλλιέργεια. Αν δηλαδή για την άλφα καλλιέργεια εδικαιούτο δύο εργάτες με τα παλιά δεδομένα και τέσσερις σήμερα, έχει ανάγκη παραπάνω, έξι, πολύ περισσότερους. Σας είπα το παράδειγμα με τις ελιές.

Αυτό, λοιπόν, το οποίο θέλουμε είναι να διορθώσετε πάραυτα την τελευταία τροποποίηση της ΚΥΑ την οποία κάνατε και η οποία όσον αφορά το Ηράκλειο ήταν εντελώς ανεπαίσθητη τροποποίηση. Από διακόσιοι είκοσι που ήταν οι εργάτες γης γίνανε τριακόσιοι, δηλαδή ογδόντα επιπλέον, που αυτοί οι ογδόντα δεν φτάνουν ούτε για τις ελιές ενός μικρού χωριού, και το θεωρήσαμε κοροϊδία. Απευθυνθήκαμε, λοιπόν, και στην περιφέρεια και στην αποκεντρωμένη και συνολικά. Κι έτσι υπήρξε πράγματι η διαπίστωση ότι εδώ υπάρχει ένα τεράστιο λάθος.

Άρα, λοιπόν, καλούμε το Υπουργείο να διορθώσει και αυτό την κοινή υπουργική απόφαση και το λάθος του, προκειμένου να έχουν τουλάχιστον οι άνθρωποι την ευκαιρία να πάρουν τώρα τους εργάτες που αναζητούν, για να ξεκινήσει η παραγωγή. Αλλιώς θα έχουμε έλλειμμα σε σχέση με την παραγωγή και τον πρωτογενή τομέα.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ.

Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, ευχαριστώ για την επίκαιρη ερώτηση. Εξάλλου, το ξέρετε και εσείς και είναι γνωστό σε όλους ότι η Κυβέρνησή μας έχει επιδείξει ιδιαίτερη εργασία στα ζητήματα που έχουν σχέση με το μεταναστευτικό και σίγουρα και με τους εργάτες γης.

Να πω εν συντομία ποια είναι η διαδικασία που ακολουθείται και για εσάς, σύμφωνα με τις κείμενες διατάξεις και τη νομοθεσία που υπάρχει και ισχύει, αλλά και για τους αγρότες, τους εργοδότες και τους πολίτες, να ενημερωθούν.

Λοιπόν, η διαδικασία ορίζεται με τον ν.4251 του 2014, όπου προβλέπεται με κοινή υπουργική απόφαση των συναρμόδιων Υπουργείων να εκδίδεται ανά δύο έτη και να καθορίζεται ο ανώτατος αριθμός αδειών που χορηγούνται σε πολίτες τρίτων χωρών ανά περιφέρεια και ανά νομό και ανά ειδικότητα απασχόλησης. Δίνει μάλιστα ο νόμος τη δυνατότητα αυτός ο αριθμός των εργατών από τρίτες χώρες να έχει σε κάθε περιφέρεια και μια προσαύξηση κατά 10%.

Για να εκδοθεί αυτή η κοινή υπουργική απόφαση -δεν λαμβάνεται μόνο από τους Υπουργούς-, λαμβάνονται υπ’ όψιν υποχρεωτικά η γνώμη της Οικονομικής και Κοινωνικής Επιτροπής, του ΟΑΕΔ, καθώς και των περιφερειών της χώρας, όπου δίνουν στοιχεία και δεδομένα σε σχέση με τις ανάγκες εργασίας στην ελληνική επικράτεια.

Οι ανάγκες, λοιπόν, αυτές προσδιορίζονται ύστερα από διαβούλευση με τις περιφέρειες -όπου λαμβάνουν βέβαια μέρος στη διαβούλευση οι εργοδοτικοί φορείς-, από το συμφέρον της εθνικής οικονομίας, την προσφορά εργασίας από ημεδαπούς Ευρωπαίους πολίτες ή νομίμως διαμένοντες στη χώρα πολίτες τρίτων χωρών.

Για τον καθορισμό των οριζόμενων ζητημάτων στη συγκεκριμένη ΚΥΑ, προβλέπεται ότι μετά από σύσκεψη της περιφέρειας με τους ενδιαφερόμενους φορείς -μεταξύ των οποίων και οι αγροτικές συνεταιριστικές οργανώσεις- συνεκτιμώνται οι ανάγκες ως προς τον αριθμό θέσεων εργασίας και αποστέλλεται ο αριθμός, η τελική γνώμη της περιφέρειας, στα συναρμόδια Υπουργεία και καθορίζεται στη συνέχεια μέσα στην ΚΥΑ και περιγράφεται ο αριθμός των εργατών.

Να δούμε, λοιπόν, τώρα τι έχει γίνει με την τελευταία ΚΥΑ, τον Φεβρουάριο του 2021 δηλαδή, που ισχύει για το 2021 και 2022, και τι έχει γίνει στην Κρήτη. Στην Κρήτη, λοιπόν, αρχικά ο αριθμός αυτός καθορίστηκε σε δύο χιλιάδες εννιακόσιες σαράντα θέσεις εργασίας και σε αυτές είναι και η εποχική εργασία, δηλαδή και οι υψηλής ειδίκευσης και οι αλιεργάτες, εκ των οποίων οι οκτακόσιοι τριάντα κατανεμήθηκαν στην Περιφερειακή Ενότητα Ηρακλείου.

Να πω ότι αποκλειστικά για γεωργική απασχόληση είναι από τους δύο χιλιάδες εννιακόσιους σαράντα οι δύο χιλιάδες οκτακόσιοι ογδόντα συν εκατόν τριάντα για αλιεργάτες, οι οποίοι στη συνέχεια αυξήθηκαν κατά σαράντα για την Περιφερειακή Ενότητα Ηρακλείου και φτάσαμε, μαζί με μια αύξηση, στους επτακόσιους ενενήντα. Προστέθηκαν και άλλες εκατό θέσεις και κατανεμήθηκαν πενήντα για κτηνοτρόφους στην Περιφερειακή Ενότητα Ηρακλείου και πενήντα στην Περιφερειακή Ενότητα Ρεθύμνου.

Αν κάνουμε, λοιπόν, τη «σούμα» στο αρχικό στάδιο, θα φτάσουμε στους οκτακόσιους σαράντα συνολικά στην Περιφερειακή Ενότητα Ηρακλείου και θα έρθω να σας πω τι έγινε στη συνέχεια, στη δευτερολογία μου.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μιλάμε για χιλιάδες εργάτες γης που έχει ανάγκη ο Νομός Ηρακλείου και είναι εμφανές ότι το Υπουργείο δεν έλαβε υπ’ όψιν την πρόταση της περιφέρειας ή τουλάχιστον τη διορθωτική πρόταση της περιφέρειας, η οποία έστειλε τον ορθό αριθμό εργατών που έχουν ανάγκη.

Έτσι, λοιπόν, τα νούμερα που είπατε δεν φαίνονται σε συγκεκριμένη κοινή υπουργική απόφαση που εκδόθηκε στις 24-8-2022.

Η κοινή υπουργική απόφαση λέει για την Περιφερειακή Ενότητα Ηρακλείου αλλαγή του ορίου στα τριακόσια. Εργάτες γης, εποχική εργασία τριακόσιοι. Τελεία. Αν πάμε τώρα στον Νομό Λασιθίου -είναι ο διπλανός νομός που έχει παρόμοιο αριθμό-, θα δούμε ότι έχει πολύ μεγαλύτερο. Όμως και εδώ απέχει πάρα πολύ από τις ανάγκες του νομού.

Εάν δεν υπάρχει αντίληψη στο Υπουργείο Αγροτικής Ανάπτυξης και δεν υπάρχει γνώση για το πόσοι εργάτες χρειάζονται σε μια τεράστια περιοχή, με πολλές χιλιάδες στρέμματα θερμοκηπιακές καλλιέργειες, τότε εκ προοιμίου έχει αποτύχει κάθε πολιτική. Σας το λέω με πολλή αγάπη. Είναι θέμα ασχετοσύνης του Υπουργείου και της ηγεσίας της τεχνοκρατικής κατ’ αρχάς -εάν εισηγήθηκε έτσι- και της πολιτικής στη συνέχεια.

Πάμε να δούμε, λοιπόν, τι ζητά η περιφέρεια. Η περιφέρεια, λοιπόν, ζητάει για το Ηράκλειο χίλιους εργάτες γης με εξαρτημένη εργασία και τρεις χιλιάδες με εποχική εργασία. Ζητάει τέσσερις χιλιάδες κι εσείς βάζετε τριακόσιους. Για ποια διαβούλευση μιλάτε;

Πάμε να δούμε τι ζητάει για το Λασίθι. Ζητάει χίλιους εξαρτημένη εργασία και τέσσερις χιλιάδες εποχικούς, δηλαδή πέντε χιλιάδες και βάζετε εξακόσιους. Μα είναι πράγματα αυτά; Και λέτε τώρα ότι έχετε συμμορφωθεί; Εδώ είναι της περιφέρειας το χαρτί. Θα το καταθέσω. Εάν δεν με πιστεύετε, να σας το διαβιβάσουν. Στο Ηράκλειο υπήρξε μια διόρθωση, γιατί έγινε λάθος. Στο αρχικό χαρτί είχαν ζητήσει μόνο τριακόσιους, αλλά έγινε αμέσως η διόρθωση και είναι αυτό.

Θα παρακαλούσα πάρα πολύ για απάντηση στη δευτερολογία ή το πώς βγαίνει η διαδικασία, διότι ξέρω ότι δεν είστε αρμόδιος -εννοώ ως προς το θέμα- οπότε δεν θέλω να κάνουμε περαιτέρω συζήτηση.

Πάρτε σήμερα εδώ την πρόταση της Περιφέρειας Κρήτης με τις τέσσερις χιλιάδες, χίλιους εξαρτημένη εργασία και τρεις χιλιάδες εποχιακούς, για το Ηράκλειο και τέσσερις χιλιάδες εποχιακούς και χίλιους εξαρτημένη εργασία, για το Λασίθι, σύνολο πέντε χιλιάδες και τροποποιήστε άμεσα την ΚΥΑ, τουλάχιστον για τους δύο νομούς αυτούς που εγώ έχω ασχοληθεί και που η περιφέρεια έχει κάνει την πρότασή της ολοκληρωμένη, έκανε σωστά τη δουλειά της και η περιφέρεια και η αποκεντρωμένη και το Υπουργείο να συμμορφωθεί τουλάχιστον εκεί.

Εγώ διαπιστώνω ότι σε όλη την Ελλάδα υπάρχει τεράστιο πρόβλημα. Διαπιστώνω ότι υπάρχει τεράστιο πρόβλημα και στον αριθμό των εργατών, που, όπως σας είπα, δικαιούται σύμφωνα με τους κανόνες ο κάθε παραγωγός ανάλογα με την καλλιέργεια. Δηλαδή είναι αδιανόητο για σαράντα στρέμματα ελιές ένας εργάτης. Δεν γίνεται αυτό. Θα τις μάζευε μοναχός του και ο παραγωγός, δεν χρειαζόταν εργάτη. Αν είναι δυνατόν!

Ολοκληρώνω, γιατί και ο Πρόεδρος, κ. Αθανασίου, στην προηγούμενη συζήτηση που είχαμε με τον κ. Γεωργαντά ήταν εδώ, ανέφερε το πρόβλημα που υπάρχει στη Λέσβο, αλλά και δεσμεύτηκε ο κ. Γεωργαντάς ότι θα το δει και ό,τι ζητήσουν οι περιφέρειες θα δώσει κι όμως δεν το έδωσε.

Δώστε, παρακαλώ, τα έγγραφα πρώτα να τα δει ο κύριος Υπουργός και μετά να το βγάλετε φωτοτυπία.

Ευχαριστώ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Κεγκέρογλου.

Τον λόγο έχει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Στην πρωτολογία μου σας είπα τι έχει συμβεί αρχικά και είπα στη δευτερολογία θα ολοκληρώσω πού καταλήξαμε.

Η περιφέρεια ζήτησε τον Μάιο του 2022 να γίνει μια αύξηση στον συνολικό αριθμό εργατών για την Κρήτη. Σύμφωνα με το έγγραφο που έστειλε στις 10 Μαΐου του 2022, το 129.8.82, η περιφέρεια ζήτησε παραπάνω χίλιες οκτακόσιες πενήντα θέσεις εργασίας, εκ των οποίων τριακόσιες στην Περιφερειακή Ενότητα Ηρακλείου.

Ήρθε, λοιπόν, το Υπουργείο με την κοινή υπουργική απόφαση 78.0.77 στις 26 Αυγούστου του 2022, πριν από λίγες μέρες. Υιοθέτησε απόλυτα τον αριθμό που ζήτησε η περιφέρεια τον Μάιο, τον περασμένο Μάιο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μα έστειλε άλλο έγγραφο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Θα το βρούμε αν έστειλε, εδώ είμαστε.

Αυτό σημαίνει το εξής: Οι συνολικοί εργάτες στην Περιφέρεια Κρήτης διαμορφώθηκαν στις τέσσερις χιλιάδες οκτακόσιους ενενήντα. Δηλαδή προσθέτουμε το χίλια οχτακόσια πενήντα στο δύο χιλιάδες εννιακόσια, που είπα πριν, δηλαδή τέσσερις χιλιάδες οκτακόσιους ενενήντα για την Περιφέρεια Κρήτης.

Για δε το Ηράκλειο ζήτησε τριακόσιους. Οκτακόσιοι σαράντα που είπαμε πριν συν τριακόσιοι, πάμε στους χίλιους εκατόν σαράντα.

Αυτή, λοιπόν, τη στιγμή μιλάμε για ποιους; Για εργάτες που έρχονται με πρόσκληση από τρίτες χώρες, οι οποίοι δεν διαμένουν εδώ μόνιμα, δεν έχουν άδεια. Είναι και οι άλλοι. Δεν ξέρετε καλά τα νούμερα. Είναι και οι υπόλοιποι εργάτες, οι οποίοι έχουν νόμιμη άδεια παραμονής. Είναι αυτοί οι οποίοι είναι εργάτες από άλλες χώρες της Ευρωπαϊκής Ένωσης.

Εδώ είμαστε. Σας λέω, λοιπόν, ότι στις 26 Αυγούστου διαμορφώθηκε ο αριθμός, επειδή είπατε για πολλές χιλιάδες, γύρω στις πέντε χιλιάδες συνολικά στην Περιφέρεια Κρήτης και στους χίλιους διακόσιους συνολικά στην Περιφερειακή Ενότητα Ηρακλείου.

Θέλω, λοιπόν, να σας θυμίσω τα εξής και περιμένω από εσάς να πείτε και έναν καλό λόγο και περιμένω να υπερθεματίσετε και να υπερψηφίσετε και τα νομοσχέδιά μας. Σας θυμίζω τρία νομοσχέδια που ψηφίστηκαν το 2022, τα οποία δίνουν το εξής. Το πρώτο νομοσχέδιο, ο ν.4915, δίνει τη δυνατότητα για πενταετή πρόσκληση και παραμονή στη χώρα για πόσο; Για εννιά μήνες στους εργάτες γης. Στο τρίμηνο πρέπει να φεύγουν, να επιστρέφουν πίσω στην πατρίδα τους.

Στους δε εργοδότες το περιθώριο που είχαν να απασχολούν έναν εργαζόμενο από τρίτη χώρα ήταν τριάντα μέρες και το πήγαμε στις ενενήντα ημέρες. Αυτός, λοιπόν, είναι ένας νόμος.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τι μου λέτε; Τον νόμο του 2014;

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ο δεύτερος νόμος είναι να διευκολύνουμε τη διαδικασία. Ξέρετε πολύ καλά ότι με τον ν.4250/2022 η διαδικασία έγινε με πλατφόρμα, έγινε ψηφιακά και δεν ζητείται για αυτούς τους εργάτες γης η θεώρηση της άδειάς τους για να έρθουν στην Ελλάδα. Άρα απλοποιήσαμε πολύ περισσότερο τη διαδικασία, για να διευκολύνουμε και τον εργοδότη αλλά και τους ενδιαφερόμενους από τρίτες χώρες.

Τρίτος νόμος είναι ο ν.4959/2022, όπου κυρώθηκε μνημόνιο κατανόησης μεταξύ της Κυβέρνησης και της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές για μετανάστευση και την κινητικότητα. Γιατί έγινε ο συγκεκριμένος νόμος και τι δείχνουμε και σας αποδεικνύουμε με τις συνεχείς νομοθετικές μας πρωτοβουλίες; Ότι είμαστε πάνω στο πρόβλημα, ότι το διαχειριζόμαστε.

Έγινε η πρώτη κύρωση συμφωνίας. Ανοίξαμε τη διαδικασία με τον τρόπο που περιέγραψα πριν, με την πενταετή παραμονή για τους εννέα μήνες στη χώρα μας. Μπορούμε να πάμε και να συνεχίσουμε και σε άλλες χώρες.

Αντιλαμβάνεστε λοιπόν -και το αντιλαμβάνονται και οι Έλληνες πολίτες- ότι έχουμε μια Κυβέρνηση η οποία πραγματικά συναντά προβλήματα, τα διαχειρίζεται και δίνει λύσεις. Αυτοί δε οι οποίοι ανταποκρίνονται πολύ περισσότερο και φαίνεται από τη στάση που ακολουθούν είναι οι Έλληνες παραγωγοί και οι Έλληνες αγρότες, που έχουν λάβει των ενισχύσεων για την προηγούμενη χρονιά. Για πρώτη φορά φτάσαμε σε τόσο μεγάλο ύψος ενισχύσεων στους αγρότες και στους παραγωγούς μας. Για πρώτη φορά ο ΕΛΓΑ αποζημιώνει και δίνει χρήματα την ίδια χρονιά, όταν πριν χρειάζονταν δεκατέσσερις ή δεκαοκτώ μήνες.

Με σύμμαχο, λοιπόν, την προσπάθειά μας και τη δουλειά την οποία έχουμε κάνει και με τη συμπαράσταση των Ελλήνων παραγωγών και αγροτών, συνεχίζουμε και είμαστε εδώ, για να αντιμετωπίσουμε ό,τι άλλο προκύψει.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Υπουργέ.

Προχωρούμε στη συζήτηση της επόμενης επίκαιρης ερώτησης. Είναι η όγδοη με αριθμό 955/29-8-2022 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίου προς τον Υπουργό Κλιματικής Κρίσης και Πολιτικής Προστασίας, με θέμα: «Άδικη και αναιτιολόγητη εξαίρεση πενταετών και εποχικών πυροσβεστών από τη διάταξη για την αποζημίωση πυροσβεστικού προσωπικού για πρόσθετη εργασία».

Θα απαντήσει ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς.

Κυρία Αντωνίου, έχετε τον λόγο για την πρωτολογία σας.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κύριε Υπουργέ, με τη διάταξη του άρθρου 34 του ν.4964/2022, που δημοσιεύθηκε στο ΦΕΚ στις 30 Ιουλίου, προστέθηκε στο πλαίσιο περί επιδομάτων του Πυροσβεστικού Σώματος η πρόβλεψη αποζημίωσης για πρόσθετη εργασία του πυροσβεστικού προσωπικού γενικών καθηκόντων, το οποίο εκτελεί περιπολίες ή υπηρετεί σε πεζοπόρα τμήματα κατά τη διάρκεια της τρέχουσας αντιπυρικής περιόδου. Τη διάταξη αυτή υπερασπιστήκατε εσείς ο ίδιος κατά τη συζήτηση του νομοσχεδίου στην Ολομέλεια, λέγοντας ότι αποτελεί διαχρονική θεσμική εκκρεμότητα.

Ως ΠΑΣΟΚ - Κίνημα Αλλαγής αναγνωρίζουμε ότι όντως σε αυτό το πεδίο υπάρχει μια θεσμική εκκρεμότητα, γι’ αυτό ψηφίσαμε τη διάταξη. Για την παράταξή μας είναι αυτονόητο ότι η πρόσθετη εργασία κάθε εργαζόμενου πρέπει να αμείβεται. Ωστόσο, αναρωτηθήκαμε γιατί η διάταξη αφορούσε μόνο την τρέχουσα αντιπυρική περίοδο, αφού η αποζημίωση αυτή αποτελεί θεσμική εκκρεμότητα. Είχαμε τονίσει ότι είναι εξαιρετικά προβληματικό ζήτημα ο αποκλεισμός από την εφαρμογή της διάταξης των στελεχών του Πυροσβεστικού Σώματος που εκτελούν τις ίδιες υπηρεσίες, εφόσον δημιουργεί διχαστικές καταστάσεις και πικρία στους πυροσβέστες. Αυτό αποτυπώθηκε και στις θέσεις που διατύπωσε στην ακρόαση των φορέων η Πανελλήνια Ομοσπονδία Πενταετούς Υποχρέωσης και Συμβασιούχων Πυροσβεστών.

Για αυτό σάς ερωτώ, κύριε Υπουργέ, τα εξής. Πρώτον, γιατί διαχωρίσατε τους πενταετείς και εποχικούς πυροσβέστες, οι οποίοι βρίσκονται στην πρώτη γραμμή της αντιμετώπισης των καταστροφικών πυρκαγιών; Σκοπεύετε να τους συμπεριλάβετε αναδρομικά σε αυτή τη διάταξη, για να αποκαταστήσετε την αδικία;

Δεύτερον, σκοπεύετε να δείτε ένα σύστημα επέκτασης της αμοιβής για πρόσθετη εργασία, που σήμερα υπόκειται σε διάφορους περιορισμούς για τους μόνιμους, ενώ αποκλείεται εντελώς για τους πενταετείς και εποχικούς; Με δεδομένο ότι, σύμφωνα με τις πληροφορίες μας, η διάταξη αυτή δεν ενθουσίασε το μόνιμο προσωπικό του Πυροσβεστικού Σώματος, έχετε την πολιτική βούληση να αξιολογήσετε τα λάθη και τις αστοχίες σε αυτού του τύπου την αμοιβή, ώστε να εφαρμοστεί με αποτελεσματικό τρόπο στις επόμενες αντιπυρικές περιόδους;

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Αντωνίου.

Κύριε Υπουργέ, έχετε τον λόγο για την πρωτολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κυρίες και κύριοι Βουλευτές, το παγκόσμιο φαινόμενο της κλιματικής αλλαγής, που επηρεάζει σημαντικά τη Λεκάνη της Μεσογείου, βεβαίως και τη χώρα μας, εκδηλώθηκε και στη φετινή αντιπυρική περίοδο με υψηλές θερμοκρασίες, ξηρασία και μεγάλο αριθμό πυρκαγιών, όχι μόνο στην Ελλάδα, αλλά και σε άλλες χώρες της Νότιας Ευρώπης. Όπως γνωρίζετε, τα φαινόμενα αυτά στη χώρα μας καλείται να τα αντιμετωπίσει το Πυροσβεστικό Σώμα, που αποτελεί τον βασικό επιχειρησιακό βραχίονα της Γενικής Γραμματείας Πολιτικής Προστασίας.

Για τη φετινή αντιπυρική περίοδο λάβαμε έγκαιρα ως Υπουργείο σειρά μέτρων που ενίσχυσαν την αποτελεσματικότητα της στρατηγικής διαχείρισης των πυρκαγιών. Ο τελικός απολογισμός θα γίνει σε ύστερο χρόνο, όμως τα έως τώρα στοιχεία δείχνουν ότι τα μέτρα που λάβαμε απέδωσαν καρπούς. Είχαμε μεγάλο αριθμό πυρκαγιών σε απόλυτο αριθμό, αλλά καταφέραμε μέχρι σήμερα να περιορίσουμε σημαντικά τις επιπτώσεις αυτών στο φυσικό και στο ανθρωπογενές περιβάλλον.

Σε αυτό το αποτέλεσμα συνέβαλε, μεταξύ άλλων, η αλλαγή στρατηγικής, με την ανάδειξη της σημασίας της πρόληψης, της επιτήρησης, του έγκαιρου εντοπισμού των συμβάντων και της άμεσης επέμβασης. Προμηθευτήκαμε τα πλέον κατάλληλα εναέρια μέσα. Ενεργοποιήσαμε περιπολίες από αέρος και από το έδαφος, με την αυξημένη συμμετοχή των Ενόπλων Δυνάμεων. Ενισχύσαμε το προσωπικό με ειδικά εκπαιδευμένους δασοκομάντος. Νομοθετήσαμε νέους τρόπους καταστολής - αντιμετώπισης των πυρκαγιών, όπως το αντιπύρ. Και συνεργαστήκαμε με τα συναρμόδια Υπουργεία για τον καθαρισμό δασών και αρχαιολογικών χώρων.

Όλα τα παραπάνω, βέβαια, προϋποθέτουν ότι το προσωπικό του Πυροσβεστικού Σώματος λαμβάνει την απαραίτητη υλική και ηθική υποστήριξη και αναγνώρισή μας. Και όπως γνωρίζετε, αποτελεί διαρκές μέλημα του Υπουργείου μας, η ηθική αλλά και η έμπρακτη αναγνώριση της υψηλής αξίας των υπηρεσιών του προσωπικού του Πυροσβεστικού Σώματος.

Αναφορικά με τα αιτήματα που θέσατε, πρέπει να σημειώσω ότι η επίκαιρη ερώτηση βασίζεται, προφανώς, σε εσφαλμένη πληροφόρηση ως προς το τι πραγματικά ισχύει και πως αμείβεται η πρόσθετη εργασία στο προσωπικό του Πυροσβεστικού Σώματος. Κατ’ αρχάς, να επαναλάβουμε ότι οι πυροσβέστες πενταετούς υποχρέωσης και οι εποχικοί αποτελούν ειδικές κατηγορίες προσωπικού και δεν ανήκουν στο μόνιμο προσωπικό του Πυροσβεστικού Σώματος. Αυτό σημαίνει ότι γι’ αυτές τις κατηγορίες υφίστανται ιδιαίτερες ρυθμίσεις και αμοιβές για την πέραν του ωραρίου εργασία.

Στην επίκαιρη ερώτηση γίνεται εσφαλμένα λόγος για αδικία απέναντι στους πενταετείς και εποχικούς πυροσβέστες με τη νέα ρύθμιση που αναγνωρίζει τη δυνατότητα καταβολής αποζημίωσης για πρόσθετη εργασία στο μόνιμο προσωπικό γενικών καθηκόντων, δηλαδή εμφανίζεται στην επίκαιρη ερώτησή σας ωσάν οι πυροσβέστες πενταετούς υποχρέωσης και οι εποχικοί να μη λαμβάνουν αυτό που προβλέφθηκε με τη νέα διάταξη για τους μόνιμους.

Όμως, η πραγματικότητα είναι ότι για την επιπλέον του προβλεπόμενου χρόνου απασχόλησης στους πυροσβέστες πενταετούς υποχρέωσης και στους πυροσβέστες εποχικής απασχόλησης, ήδη εκδίδονται παγίως και διαχρονικά σχετικές υπουργικές αποφάσεις, με πλέον πρόσφατες αυτές που υπέγραψα για τη φετινή χρονιά, με τις οποίες καλύπτονται αυτές οι κατηγορίες προσωπικού για την πέραν του προβλεπόμενου χρόνου εργασία.

Συγκεκριμένα, για την υπερωριακή απασχόληση για νυχτερινή εργασία και εργασία Κυριακών και εξαιρέσιμων των πυροσβεστών πενταετούς υποχρέωσης, προβλέφθηκε ήδη το ποσό των 11.544.000 ευρώ, ενώ…

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Τα αναδρομικά που καθυστερούσαν.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ. Θα απαντήσετε στη δευτερολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Όχι, κυρία συνάδελφε. Κάθε χρόνο για την αντίστοιχη υπερωριακή απασχόληση εποχικών πυροσβεστών έχουν εκδοθεί δύο αποφάσεις συνολικής δαπάνης 4.238.000 ευρώ.

Από τα παραπάνω γίνεται φανερό ότι ως Υπουργείο κινούμαστε με στόχο τον ουσιαστικό εκσυγχρονισμό και την αποτελεσματικότητα του Πυροσβεστικού Σώματος, προκειμένου να ανταποκριθεί στις νέες προκλήσεις και ότι λαμβάνουμε διαρκή μέριμνα για τις ανάγκες του προσωπικού μας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Κυρία Αντωνίου, έχετε τον λόγο για τη δευτερολογία σας.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κύριε Υπουργέ, γνωρίζετε πάρα πολύ καλά ότι το ΠΑΣΟΚ - Κίνημα Αλλαγής δεν έχει καμμία διάθεση κομματικής αντιπαράθεσης στα θέματα της πολιτικής προστασίας και αυτό το έχουμε αποδείξει στην πράξη όλο αυτό το διάστημα. Θα κάνουμε τον απολογισμό, όπως είπατε κι εσείς, στο τέλος της αντιπυρικής περιόδου κατά πόσο πετύχατε φέτος τους στόχους, διότι δυστυχώς, υπήρξαν πάρα πολλές φωτιές και υπήρξε αρκετή οικολογική καταστροφή σε πάρα πολλές περιοχές της χώρας.

Θα έλθω στην επίκαιρη ερώτησή μου, διότι δυστυχώς, δεν πήρα καμμία απάντηση. Η διάταξή σας δεν αντιμετωπίζει τη διαχρονική θεσμική εκκρεμότητα η οποία υπάρχει. Είναι αίτημα όλου του Πυροσβεστικού Σώματος. Το είπατε κι εσείς, το έχετε πει εδώ από το Βήμα της Βουλής. Συμφωνούμε μαζί σας. Το θέμα είναι με ποιον τρόπο θα αντιμετωπίσουμε αυτή την εκκρεμότητα η οποία δημιουργεί τεράστιο πρόβλημα στο Πυροσβεστικό Σώμα.

Γνωρίζετε πάρα πολύ καλά, κύριε Υπουργέ, ότι σ’ ένα Σώμα μ’ αυτά τα χαρακτηριστικά, που μπαίνει στη μάχη για τη φωτιά και για τα ακραία φαινόμενα, που κινδυνεύει η ζωή τους, δεν μπορεί να έχουμε τρεις κατηγορίες εργαζομένων και τώρα με τους δασοπυροσβέστες τέταρτη κατηγορία, εννοώ μόνιμους, συμβασιούχους, πενταετούς, εποχικούς και τώρα και επταετούς περιόδου. Πρέπει να λυθούν όλα αυτά τα θέματα.

Εμείς προσπαθήσαμε και έγιναν βήματα επί κυβέρνησης ΠΑΣΟΚ με τον νόμο που φέραμε, έτσι ώστε οι εποχικοί συμβασιούχοι σιγά-σιγά με νόμο και με αξιοκρατία να ενταχθούν στο Σώμα. Η κυβέρνηση του ΣΥΡΙΖΑ κι εσείς μετά δεν το συνεχίσατε.

Όμως, αν δεν μπορούμε να πετύχουμε να υπάρχει μια μόνιμη σχέση εργασίας που να την έχουν όλοι οι άνθρωποι στο Σώμα, θα πρέπει να δούμε πως θα φτιάξουμε ένα μόνιμο σύστημα αμοιβής της πρόσθετης εργασίας για να μην υπάρχουν προβλήματα, διότι είναι εκτός οι συμβασιούχοι, οι οποίοι γνωρίζετε πολύ καλά ότι είναι μπροστά στη μάχη, πάνω απ’ όλους, αλλά δεν παίρνουν αυτή την αμοιβή που δίνετε στους μόνιμους.

Όπως σας είπα, δεν ενθουσιάστηκε το μόνιμο προσωπικό να «αγκαλιάσει» αυτή τη διάταξη που φέρατε. Οι δικές μας πληροφορίες λένε ότι πολύ λίγοι δέχτηκαν και απάντησαν στους αξιωματικούς που είπαν ποιος θέλει να ενταχθεί σ’ αυτό το σύστημα, πολύ λίγοι, 20% με 25%, γιατί θεωρούν –δικά τους λόγια είναι, όχι δικά μου- ότι είναι μια σταγόνα στον ωκεανό, ότι είναι δώρο-άδωρο, ότι δεν τους καλύπτει καμμία ανάγκη επί της ουσίας και αυτό γιατί υπάρχουν συγκεκριμένοι περιορισμοί.

Γι’ αυτό σας ρώτησα, αλλά δεν μου απαντήσατε. Πρώτα απ’ όλα, γιατί φέρατε τη διάταξη 30 Ιουλίου, που καλύπτει πολύ μικρό χρονικό διάστημα, με τους περιορισμούς, μόνο για φέτος; Γι’ αυτό σας ρώτησα, αλλά δε μου απαντήσατε. Υπάρχει βούληση να υπάρξει μια μόνιμη ρύθμιση και να υπάρχει και το 2023 και στο διηνεκές, για να λυθεί αυτό το αίτημα όλου του Πυροσβεστικού Σώματος ή όχι;

Δεύτερον, σας ρώτησα αν υπάρχει βελτίωση, μετά από το πιλοτικό σύστημα που εφαρμόσατε φέτος, για να δείτε τι πρέπει να γίνει. Διότι οι μόνιμοι, λένε ότι «δεν ενταχθήκαμε γιατί υπάρχουν πάρα πολλοί περιορισμοί -μόνο για τέσσερις μήνες στην αντιπυρική περίοδο- όταν πλέον τα φυσικά φαινόμενα είναι ακραία και τι θα κάνουμε από τον Οκτώβρη και τον Νοέμβρη»; Ένα θέμα είναι αυτό. Ένα άλλο θέμα είναι ότι δεν μπορείτε μόνο με τους χάρτες επικινδυνότητας να καλύπτεται η πρόσθετη εργασία με το 3, 4, 5 και όχι σε όλη την περίοδο.

Και τρίτον, κύριε Υπουργέ μου, για ορισμένους που συμμετέχουν σε δασικό περιπολικό και όχι για όλους τους εργαζόμενους και αυτό, βέβαια, είναι και επιλογή των αξιωματικών, που είναι ένα άλλο θέμα.

Δηλαδή, μιλάμε για τέσσερα οκτάωρα τον μήνα, για τέσσερις μήνες που με τους περιορισμούς που βάζετε εσείς, θα είναι για έναν - ενάμιση. Ήδη έχουμε πάει στον χάρτη επικινδυνότητας 1, 2. Άρα, δεν ισχύει αυτή η διάταξη. Και βέβαια, αυτό είναι για το μόνιμο προσωπικό. Όσον αφορά στους συμβασιούχους πενταετούς υποχρέωσης και -όπως είπα- στους εποχικούς, οι οποίοι παίρνουν έναν πολύ μικρό μισθό, τον βασικό -το γνωρίζετε πάρα πολύ καλά- και βέβαια, με τέτοια ακρίβεια που υπάρχει αυτή τη στιγμή στα βασικά αγαθά, στην ενέργεια, αδυνατούν να καλύψουν οι άνθρωποι αυτοί τα έξοδά τους και ζητούν και αυτοί το βοήθημα αυτό, όταν κάνουν ακριβώς το ίδιο έργο με τους άλλους συναδέλφους τους, το μόνιμο προσωπικό και είναι μπροστά στη μάχη.

Υπάρχει βούληση για το μέλλον; Και το λέω αυτό γιατί, κύριε Υπουργέ μου, επειδή θα συζητήσετε τον προϋπολογισμό του 2023 στο Υπουργείο σας, καλό θα είναι -και αυτή είναι μια πρόταση του ΠΑΣΟΚ - Κινήματος Αλλαγής- να δείτε τη ρύθμιση και ανάλογα να ρυθμίσετε τα του Υπουργείου σας, σε σχέση με τον προϋπολογισμό που θα έρθει για το 2023, για να υπάρχουν οι πόροι ώστε να λύσουμε αυτή τη θεσμική εκκρεμότητα.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Διαισθάνομαι ότι δεν με ακούσατε καθόλου σε αυτά που σας είπα, γιατί επιμένετε ότι δεν αμείβονται οι πυροσβέστες πενταετούς υποχρέωσης και οι εποχικοί, ενώ σας είπα ότι, αντιθέτως, αυτοί αμείβονταν και έχω υπογράψει ήδη τις σχετικές διατάξεις -και για τους πενταετείς και για τους εποχικούς- αλλά δεν αμείβονταν γι’ αυτήν τη δουλειά, για την υπερεργασία, οι μόνιμοι πυροσβέστες.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Αυτό ήταν επίδομα παλιό. Έχει καταργηθεί, δεν υπάρχει πια.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ήταν, λοιπόν -επιτρέψτε μου-, μία αναγκαία ρύθμιση για την αποκατάσταση της αδικίας που υπήρχε έναντι του μόνιμου προσωπικού. Προς επιβεβαίωση των όσων σας ανέφερα, θα καταθέσω στα Πρακτικά της Βουλής, για να λάβετε γνώση εσείς και όποιος άλλος επιθυμεί, τις αποφάσεις που έχω ήδη υπογράψει και αφορούν στα εξής:

Πρώτον, από τις 22 Δεκεμβρίου του 2021, απόφαση που αφορά σε δυόμισι χιλιάδες πυροσβέστες πενταετούς υποχρέωσης και δεν αφορά στο μισθό τους, αφορά στην υπερωριακή απασχόληση και αποζημίωση για νυχτερινή εργασία και εργασία Κυριακών και εξαιρέσιμων για το πρώτο εξάμηνο του 2022. Το ποσό αυτό είναι 5.770.000 ευρώ, περίπου. Αντίστοιχα, για το δεύτερο εξάμηνο, πάλι, για τους πυροσβέστες πενταετούς υποχρέωσης -επιτρέψτε μου- υπέγραψα άλλη απόφαση που αφορά σε 5.770.000 ευρώ…

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Αυτά είναι τα εκτός έδρας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Είναι αποζημίωση για νυχτερινή εργασία και εργασία Κυριακών και εξαιρέσιμων. Ομοίως, για τους πυροσβέστες εποχικής απασχόλησης, φέτος εκδόθηκαν τόσο τον Απρίλιο του 2022 όσο και τον Αύγουστο του 2022 σχετικές υπουργικές αποφάσεις με τις οποίες καθορίστηκαν οι ώρες υπερωριακής εργασίας και πρόσθετης εργασίας για τους δυόμισι χιλιάδες εποχικούς πυροσβέστες που προσλήφθηκαν φέτος, το 2022.

Μάλιστα, ενώ, αρχικά είχε εγκριθεί το ποσό του 1.619.000 ευρώ, στη συνέχεια διαπιστώσαμε ότι αναλώθηκε αυτό το ποσό μέχρι τα μέσα Ιουλίου διότι κατά τη διάρκεια του Ιουλίου είχαμε είκοσι ημέρες επικινδυνότητα 4 και έπρεπε να εγκρίνουμε μία πρόσθετη δαπάνη, την οποία ενέκρινα στις 4 Αυγούστου και αφορά σε 2.600.000 ευρώ επιπρόσθετα για τους εποχικούς.

Συνολικά, δηλαδή, η δαπάνη για την πέραν του προβλεπόμενου χρόνου εργασία των πυροσβεστών πενταετούς υποχρέωσης ανέρχεται στα 11,5 εκατομμύρια ευρώ περίπου και για τους εποχικούς στα 4.250.000 ευρώ περίπου. Η ρύθμιση που κάνουμε τώρα για τους μόνιμους, γι’ αυτές τις επιπλέον ώρες που θα μας έδιναν έτσι ώστε να αυξήσουμε την παρουσία για τα στελέχη που θα ήταν στα περίπολα, όπως είπατε, είναι τόσο όσο μπορούν να βγάλουν, τέσσερα τον μήνα. Θα πρέπει να έχουμε και crew rest. Θα πρέπει, λοιπόν, να φροντίσουμε και τη δουλειά να κάνουν και να ξεκουράζονται όσο πρέπει.

Παλιά δεν αμείβονταν και τώρα μας ψέγετε γιατί τους αμείβουμε. Το μέγιστο ποσό που προβλέπεται γι’ αυτούς είναι 3,5 εκατομμύρια ευρώ. Οι αριθμοί δεν ψεύδονται. Συνιστούν την απόδειξη της έμπρακτης αναγνώρισης της αξίας των υπηρεσιών του προσωπικού μας.

Καταθέτω στα Πρακτικά της Βουλής αυτές τις τέσσερις αποφάσεις τις οποίες έχω υπογράψει, καθώς επίσης και την έκθεση του Γενικού Λογιστηρίου του Κράτους.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και βέβαια, η μέριμνά μας δεν εξαντλείται στην τρέχουσα αντιπυρική περίοδο. Σχεδιάζουμε το τι θα κάνουμε από εδώ και στο εξής για την επόμενη χρονιά και για τα χρόνια που έρχονται. Γιατί θέλουμε να έχουμε ευχαριστημένο το προσωπικό, θέλουμε να έχουμε καλή απόδοση, θέλουμε να προστατεύσουμε το φυσικό περιβάλλον, την περιουσία των Ελλήνων πολιτών, τη ζωή των Ελλήνων πολιτών, να δουλέψουμε σωστά και αποτελεσματικά παρέα με τους πυροσβέστες μας.

Ήδη έχουμε βάλει τις βάσεις για την αναδιοργάνωση του Πυροσβεστικού Σώματος, για τη μείωση του μέσου όρου ηλικίας του προσωπικού και για την ενίσχυση των μέσων προστασίας και του υλικοτεχνικού εξοπλισμού. Από τις δράσεις που σας προανέφερα -και είναι μόνο τμήμα των συνολικών δράσεων που έχουμε λάβει- προκύπτει ότι είμαστε αποφασισμένοι και η Κυβέρνηση και ο Υπουργός και εγώ ο ίδιος προσωπικά να κάνουμε ό,τι απαιτείται, προκειμένου το Πυροσβεστικό Σώμα να ενισχυθεί αποτελεσματικά και όχι προσχηματικά ή ψηφοθηρικά.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ πολύ, κύριε Υπουργέ.

Προχωρούμε με τη δεύτερη με αριθμό 6644/25-7-2022 ερώτηση του κύκλου αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Να σταματήσει ο κυβερνητικός εμπαιγμός και να αναθεωρηθεί άμεσα το τιμολόγιο του 2011 για τις δαπάνες επισκευής των σεισμόπληκτων κτηρίων».

Θα απαντήσει ο Υφυπουργός Υποδομών και Μεταφορών κ. Γιώργος Καραγιάννης.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Άλλη μια ερώτηση που μας έχει απασχολήσει ξανά και συγκεκριμένα στις 6 Ιουνίου, όπου συζητήθηκε η επίκαιρη ερώτησή μου για την ανάγκη αναπροσαρμογής του τιμολογίου του 2011 για τις δαπάνες επισκευής και ανακατασκευής των σεισμόπληκτων κτηρίων. Επειδή ο Υπουργός δεσμεύτηκε σε εκείνη τη συζήτηση ότι τις αμέσως επόμενες ημέρες και εβδομάδες ολοκληρώνεται η διαδικασία αναθεώρησης του τιμολογίου, αλλά αυτό δεν έγινε, επανέρχομαι σήμερα για να επισημάνω αυτή την καθυστέρηση και βεβαίως, να τονίσω ότι όσο καθυστερεί το Υπουργείο να εκδώσει το νέο τιμολόγιο τόσο περισσότεροι φάκελοι κατατίθενται με τις παλιές τιμές προς έγκριση.

Άρα, λοιπόν, το Υπουργείο εάν προχωρήσει, πράγματι, όπως δεσμεύτηκε και όπως έχει αναγνωρίσει ότι υπάρχει ανάγκη στην αναθεώρηση του τιμολογίου, πρέπει να αντιμετωπίσει και το πρόβλημα της αναθεώρησης του προϋπολογισμού των φακέλων που ήδη έχουν κατατεθεί και αφορούν, βεβαίως, στον σεισμό της 27ης Σεπτεμβρίου και μετά. Δεν γίνεται να καθυστερεί το Υπουργείο και να την πληρώνουν οι άνθρωποι με μειωμένους προϋπολογισμούς, με κόστη -βάσει των οποίων θα πάρει επιδότηση- που είναι πολύ χαμηλότερα από τα πραγματικά και στην ουσία θα καταστήσουν αδύνατη τόσο την επισκευή όσο και την ανακατασκευή των κτηρίων, ανάλογα με την κατηγορία του κτηρίου.

Είναι, λοιπόν, συγκεκριμένη η ερώτηση, συγκεκριμένα τα ζητήματα και αφορούν στο τιμολόγιο βάσει του οποίου θα χρηματοδοτηθούν, θα επιδοτηθούν, θα αποζημιωθούν οι άνθρωποι οι οποίοι ανακατασκευάζουν και επισκευάζουν τα σπίτια τους.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε Κεγκέρογλου, θα μου επιτρέψετε να πω, ξεκινώντας να απαντήσω στην ερώτησή σας, ότι η φράση σας «εμπαιγμός» νομίζω αδικεί και την προσπάθεια του Υπουργείου και αδικεί και τη δική σας προσπάθεια που κάνετε όλο αυτό το διάστημα για να προασπίσετε όλα τα ζητήματα των κατοίκων του Ηρακλείου.

Διαβάζοντας την ερώτησή σας και βλέποντας τη φράση «εμπαιγμός», θα μου επιτρέψετε από αυτό το Βήμα να κάνω μια μικρή αναδρομή του τι έχει γίνει όλο αυτό το διάστημα και κατόπιν θα απαντήσω στο τι ακριβώς κάναμε όλο αυτό το διάστημα, γιατί πρέπει να το γνωρίζουν πολύ καλύτερα από όλους μας οι Κρητικοί.

Μέσα σε διάστημα, λοιπόν, τριών μηνών, κύριε Κεγκέρογλου, διενεργήθηκαν για πρώτη φορά είκοσι χιλιάδες πρωτοβάθμιοι και δευτεροβάθμιοι έλεγχοι σε όλα τα κτήρια των δήμων της Κρήτης που επλήγησαν από τον ισχυρότατο σεισμό του Αρκαλοχωρίου. Διατέθηκαν εκατόν εξήντα τέσσερις οικίσκοι και συγκεκριμένα: εκατόν είκοσι τέσσερις στον Δήμο Μινώα - Πεδιάδος, τριάντα τέσσερις στον Δήμο Αρχανών - Αστερουσίων και έξι στον Δήμο Ηρακλείου.

Με απόφαση του Υπουργού Υποδομών και Μεταφορών, κ. Κώστα Καραμανλή, συστάθηκε και πλέον λειτουργεί κανονικά ο Τομέας Αποκατάστασης Φυσικών Καταστροφών στο Ηράκλειο, ήδη έχουν προσληφθεί τριάντα υπάλληλοι οι οποίοι δουλεύουν αυτή τη στιγμή για να εξυπηρετήσουν τους πληγέντες από τον σεισμό του Αρκαλοχωρίου. Για πρώτη φορά σε περίπτωση σεισμού προβλέψαμε τη χορήγηση δωρεάν κρατικής αρωγής και ατόκου δανείου για την ανακατασκευή, αλλά και για την επισκευή όλων, ανεξάρτητα των ιδιοκτησιών, που έχει κάποιος σεισμόπληκτος στην ιδιοκτησία του και ως το μέγιστο όριο των εκατόν πενήντα τετραγωνικών μέτρων από το σύνολο του αθροίσματος του εμβαδόν των ιδιοκτησιών του ενώ για τις υπόλοιπες ιδιοκτησίες του χορηγείται πλέον άτοκο δάνειο.

Θα ήθελα να αναφέρω σε αυτό το σημείο και το τι κάνουμε για τη σχολική στέγη γιατί ξέρω ότι έχετε μια ιδιαίτερη ευαισθησία. Γνωρίζετε ότι ήδη αυτή τη στιγμή είναι στην περιοχή εκατόν τριάντα τρεις αίθουσες ελαφρού τύπου και βοηθητικοί χώροι και άμεσα η ΚΤΥΠ έχει πάει ώστε να επισκευάσει.

Και μέσα σε όλα αυτά, μας λέτε ότι αμελήσαμε την επικαιροποίηση του τιμολογίου επισκευών της ΔΑΕΦΚ. Σας το είχα αναφέρει πριν από το λιγότερο τρεις μήνες ότι το θέμα αποτέλεσε αντικείμενο εκτενούς συζήτησης της Κυβερνητικής Επιτροπής Κρατικής Αρωγής όπου εξετάστηκαν, ξέρετε εμάς μας ενδιαφέρει να γίνεται μια σοβαρή, μια συστηματική δουλειά που είχε να γίνει παραπάνω από δέκα ως έντεκα χρόνια. Εν τέλει, λοιπόν, σας γνωρίζω και γνωστοποιώ και στο Σώμα ότι έγινε ομόφωνα αποδεκτή η αναμόρφωση του νέου τιμολογίου, που εισηγήθηκε το Υπουργείο Υποδομών και Μεταφορών και η αρμόδια διεύθυνση του Υπουργείου και σήμερα έχω τη χαρά να σας καταθέσω στα Πρακτικά το ΦΕΚ με αριθμό 463 το οποίο λύνει το πρόβλημα -είναι η εγκριτική απόφαση του Υπουργού Υποδομών και Μεταφορών- για το επικαιροποιημένο τιμολόγιο, για τις αποκαταστάσεις των πληγέντων κτηρίων μετά από καταστροφικά φαινόμενα.

Σε αυτό το σημείο θα ήθελα να σας πω ότι είμαστε λίγο πιο μπροστά από όλα αυτά που ζητήσατε. Το νέο επικαιροποιημένο τιμολόγιο αφορά στην αποκατάσταση κτηρίων και είναι ενιαίο για όλες τις φυσικές καταστροφές που έχουν λάβει χώρα από το 2018 έως σήμερα και περιλαμβάνει εκατόν εξήντα οκτώ εργασίες αποκατάστασης και προσαύξηση στις τιμές των επισκευών σε ποσοστό έως 30%. Για περισσότερα θα σας απαντήσω στη δευτερολογία μου.

(Στο σημείο αυτό ο Υφυπουργός Υποδομών και Μεταφορών κ. Γεώργιος Καραγιάννης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κατ’ αρχάς, κύριε Υπουργέ, εγώ δεν σας ρώτησα ούτε πόσους ελέγχους κάνατε –σας είχα ρωτήσει άλλη φορά και δεν είχατε απαντήσει- ούτε αν δημιουργήσατε την υπηρεσία. Αυτά σας τα έχω ζητήσει από την πρώτη ημέρα εξάλλου. Αλλά και από τον πρώτο μήνα σας είχα επισημάνει ότι χρειάζεται αναμόρφωση του τιμολογίου του 2011. Και εκτός του ότι σας το επεσήμανα από τον πρώτο μήνα, ήρθε στη συνέχεια η ακρίβεια. Λέτε ότι δεν είχε γίνει δέκα χρόνια αναθεώρηση. Μα και δέκα χρόνια δεν είχαμε τέτοια καταιγίδα ακρίβειας, πληθωρισμού, αναθεώρησης τιμών στην αγορά, διπλασιασμοί, τριπλασιασμοί τιμών για τα δομικά υλικά. Δεν είχαμε δέκα χρόνια! Έχουμε, όμως, από τον χειμώνα του 2021 - 2022. Και ειδικά τώρα που βλέπετε ότι έχει φτάσει στο απροχώρητο αυτή η κατάσταση. Δεν ξέρω, θα μελετήσω την αναθεώρηση των τιμών σε τι επίπεδο είναι.

Μην μου πείτε, όμως, ότι το αντιμετωπίσατε και νωρίς το τιμολόγιο, που είναι μια ξεχωριστή διαδικασία. Άλλο το συνεργείο, που κάνει την εκτίμηση -και καλά κάνει- και έκαναν, πράγματι, γρήγορα τη δουλειά τους οι άνθρωποι για την εκτίμηση των κτηρίων, άσχετα ότι υπάρχουν πολλά προβλήματα, γιατί δεν υπήρξε από την αρχή η πρόνοια να μπαίνει η ταυτότητα του κτηρίου, όπως έχει δηλωθεί και έχουν πολλά προβλήματα και πρέπει να επιλυθούν. Κάνανε πολύ καλή δουλειά και γρήγορα, αλλά δεν είναι το ίδιο το συνεργείο, που κάνει την εκτίμηση, που θα κάνει την αναθεώρηση των τιμών. Ήταν δική σας δουλειά να συγκροτήσετε τις ομάδες εργασίας και να προχωρήσετε στην αναθεώρηση. Δεν γίνονται διαδοχικά οι δουλειές. Αυτό θέλω να υποστηρίξω. Άρα, δεν χρειάζεται να μας πείτε: «Είχαμε πολλή δουλειά με τα άλλα» -και πράγματι είχατε πολλή δουλειά- «και δεν προλαβαίναμε να κάνουμε-κάνουν αναθεώρηση». Προς Θεού!

Πράγματι, έχετε προβλέψει την αναδρομική ισχύ γι’ αυτούς που έχουν υποβάλει φάκελο, αλλά δεν έχουν υλοποιήσει; Και θέλω στη δευτερολογία σας να μας πείτε, ένας που έχει υποβάλει φάκελο τον Γενάρη, τον Φλεβάρη, τον Μάρτη με το παλιό τιμολόγιο με βάση το νέο τιμολόγιο, με ποια διαδικασία θα έχει τη σχετική αναμόρφωση του προϋπολογισμού; Είναι ενιαίο το ποσοστό αύξησης, όπως σας είχα προτείνει στην αρχή, για λόγους απλούστευσης ή είναι κάθε υλικό και κάθε στοιχείο και κάθε εργασία που αναθεωρήθηκε, με διαφορετικό τρόπο; Εάν είναι ενιαία η αύξηση του τιμολογίου, παραδείγματος χάριν 25%, είναι πάρα πολύ εύκολο να ισχύσει αναδρομικά.

Εάν δεν είναι ενιαίο και είναι ανά είδος και εργασία, ξέρετε τι σημαίνει; Ότι πρέπει να υποβάλουν ξανά φάκελο. Ή να μας το εξηγήσετε, εάν έχετε προβλέψει κάτι -εγώ δεν το έχω δει- ότι θα είναι για τους παλιούς φακέλους ενιαία αύξηση ή οτιδήποτε άλλο. Είπατε κάτι για έως 30%. Μακάρι να είναι ενιαία, για να είναι και απλούστερη η διαδικασία. Αλλιώς, θα υποβάλλετε τους ανθρώπους σε μία νέα διπλή διαδικασία.

Γι’ αυτό ήταν και η επιμονή να βγάλετε όσο το δυνατόν συντομότερα τις τιμές και να μην περιμένετε να υποβάλλουν όλους τους φακέλους, για να τους πείτε: «Τώρα αναθεωρώ τις τιμές. Δεν είναι πίεση.». Με συγχωρείτε, αλλά εάν εκλαμβάνετε τον κοινοβουλευτικό έλεγχο και την πίεση ως κάτι αρνητικό, πείτε μάς το, να μην κάνουμε ερωτήσεις!

Εγώ σε αυτή την θέση ήμουν. Πάρτε να δείτε παλιές ερωτήσεις. Πολύ ευχαρίστως όταν οι άνθρωποι πρότειναν, όταν με ελέγχαν, όταν υπήρχε η δομική αντιπολίτευση, η υπεύθυνη αντιπολίτευση που κάνουμε εμείς, το ΠΑΣΟΚ, το Κίνημα Αλλαγής, βεβαίως και το χαιρόμουν, γιατί βοηθούσε το έργο μου.

Βλέπω, όμως, μια δυσανεξία όπως τον προηγούμενο, τον κ. Στύλιο. Έχετε κάνει λάθος. Δεν το διαβάζει. Του το δίνω το έγγραφο και δεν το διαβάζει, διαβάζει αυτό που του έχουν δώσει από την υπηρεσία. Ενίοτε και οι υπηρεσίες κάνουν λάθος και παραπλανούν και τις πολιτικές ηγεσίες. Το έχω υποστεί. Του το είπα.

Εν πάση περιπτώσει, επανέρχομαι, εάν έχετε προβλέψει και το μεταβατικό και είναι και στο πλαίσιο της πραγματικής αύξησης του πληθωρισμού το νέο τιμολόγιο, τότε δεν θα δημιουργηθούν προβλήματα και θα έχουμε ομαλοποίηση της διαδικασίας. Εάν δεν το έχετε κάνει, θα έχουμε πάλι προβλήματα, οπότε θα επανέλθουμε.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Κεγκέρογλου,γνωρίζετε ότι είναι χαρά μας να απαντάμε σε ερωτήσεις σας. Και η Κυβέρνηση του Κυριάκου Μητσοτάκη και η ηγεσία του Υπουργείου Υποδομών και Μεταφορών γνωρίζετε ότι είναι απόλυτα συνεπής στο να είναι εδώ στον κοινοβουλευτικό έλεγχο, να απαντούν σε όλες τις ερωτήσεις, γιατί πραγματικά αυτή είναι η δημοκρατία, αυτή είναι η κοινοβουλευτική δημοκρατία που πιστεύουμε όλοι μας ότι σίγουρα κάνει καλό και για τους πολίτες και για όλους μας.

Από την άλλη, όμως, θα πρέπει όλοι μας να ακούμε αυτά που αναφέρετε. Και εγώ πραγματικά άκουσα την τοποθέτησή σας. Ήδη έχετε το ΦΕΚ αυτή τη στιγμή για το πότε προβήκαμε σε όλες αυτές τις ενέργειες. Σας ξεκαθάρισα, όμως και κάνατε ότι δεν το ακούσατε, ότι εμείς ουσιαστικά ενοποιήσαμε το τιμολόγιο επισκευών.

Εδώ πέρα αυτή τη στιγμή θέλω να αναγνωρίσετε ότι κάναμε ένα βήμα ακόμη. Υπάρχει ενιαίο τιμολόγιο επισκευών. Δεν υπάρχει άλλο τιμολόγιο για τον σεισμό, άλλο για τη φωτιά, άλλο για την πλημμύρα. Τα ενοποιούμε. Και βάζουμε μέσα και περισσότερα άρθρα, ώστε να διευκολύνουμε όλους τους πολίτες. Και αυτό γίνεται δέκα χρόνια μετά. Δέκα χρόνια είχαν να γίνουν όλες αυτές οι αλλαγές. Και όλες αυτές οι αλλαγές έχουν και νέες εργασίες, ώστε να λύνουμε και ζητήματα διατηρητέων κτηρίων λόγω της υπάρχουσας εμπειρίας των προηγούμενων περιπτώσεων που αντιμετωπίσαμε αυτή την τριετία.

Μας προβλημάτισε, πραγματικά, η αναδρομικότητα ισχύος του ενιαίου τιμολογίου και γνωρίζαμε ότι υπάρχουν πάρα πολλές περιπτώσεις, οπότε φροντίσαμε να κάνουμε το καλύτερο δυνατό.

Τι σημαίνει αυτό; Σημαίνει ότι από το 2017 και μετά, εφόσον αφορά κτήρια για τα οποία δεν έχει εκδοθεί ακόμη άδεια επισκευής, ή για τις περιπτώσεις αυτές που έχει εκδοθεί, εφόσον δεν έχουν ξεκινήσει εργασίες επισκευής, ή αυτές βρίσκονται σε εξέλιξη και οι δικαιούχοι δεν έχουν λάβει τη δεύτερη δόση, οι πολίτες που έχουν ξεκινήσει τις επισκευές των κτηρίων τους δικαιούνται αναπροσαρμογής του τιμολογίου με το νέο, αρκεί να μην έχουν πάρει τα χρήματα της β΄ δόσης για την επισκευή.

Και επειδή -θα ήθελα να το ανακοινώσω από το Βήμα του Κοινοβουλίου αυτή τη στιγμή- όντως όλο το πλαίσιο αυτό για τη χορήγηση αποζημιώσεων στεγαστικής συνδρομής είναι πολύπλοκο, προχωρούμε αυτή τη στιγμή στην αναμόρφωσή του, που θα περιορίζει σημαντικά τις παρατηρούμενες καθυστερήσεις αλλά θα απλοποιεί και τις διαδικασίες για τους πολίτες.

Έχουμε επεξεργαστεί ένα ολοκληρωμένο νομοσχέδιο, το οποίο εντός του επόμενου διαστήματος θα το βγάλουμε στη διαβούλευση, θα δεχτούμε τις παρατηρήσεις σας και εκεί θα προχωρήσουμε σε μια αναμόρφωση όλου αυτού του χώρου, ο οποίος θα είναι πιο απλοποιημένος, θα υπάρχει συμμετοχή του ιδιωτικού τομέα, το κράτος θα κρατά τον εποπτικό του ρόλο που χρειάζεται για να ελέγχει και οι πολίτες πολύ πιο σύντομα πλέον θα μπορούν να δικαιούνται όλες τις παροχές που δίνει το ελληνικό δημόσιο.

Κύριε Κεγκέρογλου, η δουλειά που έχει γίνει όλο αυτό το διάστημα είναι πάρα πολύ σημαντική και οφείλουμε όλοι μας να το αναγνωρίσουμε, και εσείς από την πλευρά της Αντιπολίτευσης. Γιατί, όπως πολύ σωστά είπατε, έχετε καθίσει και εσείς σε αυτά τα έδρανα και αντιλαμβάνεστε πότε γίνεται, πραγματικά, μια δουλειά σε ένα Υπουργείο.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Οι πιο κάτω επίκαιρες ερωτήσεις δεν θα συζητηθούν κατόπιν συνεννοήσεως των ερωτώντων Βουλευτών με τους ερωτώμενους Υπουργούς. Είναι οι με αριθμό 951/29-8-2022, 956/29-8-2022, 949/29-8-2022 και 950/29-8-2022.

Κυρίες και κύριοι συνάδελφοι, έχω την τιμή να ανακοινώσω προς το Σώμα ότι σήμερα 5 Σεπτεμβρίου 2022 οι Υπουργοί Εξωτερικών, Οικονομικών, Εθνικής Άμυνας, καθώς και ο Αναπληρωτής Υπουργός Οικονομικών κατέθεσαν δύο σχέδια νόμου. Το πρώτο έχει τίτλο: «Κύρωση του Πρωτοκόλλου στη Συνθήκη του Βορείου Ατλαντικού για την προσχώρηση της Δημοκρατίας της Φινλανδίας». Το δεύτερο έχει τίτλο: «Κύρωση του Πρωτοκόλλου στη Συνθήκη του Βόρειου Ατλαντικού για την προσχώρηση του Βασιλείου της Σουηδίας».

Παραπέμπονται στην αρμόδια Διαρκή Επιτροπή.

Εισερχόμαστε τώρα στην τελευταία ερώτηση. Είναι η τρίτη με αριθμό 6380/12-7-2022 ερώτηση του κύκλου αναφορών-ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Επέκταση του προγράμματος μακροχρονίως ανέργων πενήντα πέντε έως εξήντα επτά ετών για 1+1 χρόνια». Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε. Όμως, με τις ενδιάμεσες ανακοινώσεις σας έφυγε ο Υπουργός Υποδομών, ο οποίος, πράγματι, μας έδωσε το ΦΕΚ. Και από τον χρόνο μου θέλω να αφιερώσω μερικά δευτερόλεπτα.

Το ΦΕΚ είναι σημερινό και πιστεύω ακράδαντα ότι η συνεχής πίεση την οποία εξέλαβε ο Υπουργός ως ασφυκτική έφερε και αποτέλεσμα. Το ΦΕΚ είναι σημερινό και, πράγματι, έχει όσα είπε. Θα το μελετήσουμε και θα τοποθετηθούμε επακριβώς.

Η επίκαιρη ερώτηση προς τον Υπουργό Εργασίας αφορά την επέκταση του προγράμματος ανέργων πενήντα πέντε έως εξήντα επτά ετών για 1+1 χρόνια. Το πρόγραμμα αυτό δημιουργήθηκε όταν υπήρξε κρίση και ιδιαίτερα για τις ηλικίες από πενήντα πέντε μέχρι εξήντα πέντε που ήταν τότε το όριο συνταξιοδότησης. Έλειπαν χρόνια προκειμένου να συνταξιοδοτηθούν οι άνθρωποι. Έχασαν τις δουλειές τους λόγω των προβλημάτων που υπήρχαν στην ανεργία και στις επιχειρήσεις και δημιουργήθηκε το πρώτο πρόγραμμα πενήντα πέντε έως εξήντα πέντε. Στη συνέχεια έγινε πενήντα πέντε έως εξήντα επτά.

Τι προσφέρει αυτό το πρόγραμμα; Προσφέρει θέσεις εργασίας στον ιδιωτικό τομέα και σε επιχειρήσεις της αυτοδιοίκησης για 1+1 χρόνια, προκειμένου να προσφέρουν σύμφωνα με την ειδίκευση και την τεράστια εμπειρία που έχουν και να συμπληρώσουν τα χρόνια συνταξιοδότησης.

Η ερώτησή μου αφορά αφ’ ενός στο υπάρχον πρόγραμμα σε σχέση με τις δημοτικές επιχειρήσεις, όπου λόγω της ειδίκευσης, λόγω της εμπειρίας, λόγω της προσαρμογής των εργαζομένων αυτών στις δουλειές τις οποίες κάνουν 1+1 χρόνια, η ΚΕΔΕ, η ΠΕΔ Κεντρικής Μακεδονίας, άλλες ΠΕΔ, η Επιτροπή Κοινωνικής Πολιτικής ζητάνε τον διπλασιασμό του χρόνου. Δηλαδή, για όσους δεν συμπληρώνουν τα χρόνια να έχουν το δικαίωμα ακόμα 1+1 στον ίδιο δήμο, στο ίδιο αντικείμενο, προκειμένου να αξιοποιηθεί η εμπειρία τους και η προσαρμογή τους στη συγκεκριμένη εργασία και να συνταξιοδοτηθούν, να μπουν με το καλό στην τελευταία φάση της συνταξιοδότησης της εργασιακής. Αυτό είναι το ένα θέμα.

Το δεύτερο θέμα είναι, επειδή υπήρχε η φημολογία τότε ότι θα εξαιρεθούν οι δημοτικές επιχειρήσεις από το νέο πρόγραμμα 1+1 -γιατί είναι θετικό, πρέπει να το πω, ότι συνεχίζεται το πρόγραμμα και επίσης όπως αναφέρω στην ερώτηση είναι θετικό ότι αυξάνονται από οκτώμισι χιλιάδες σε δεκαπέντε χιλιάδες οι θέσεις οι οποίες θα επιδοτηθούν από το πρώτο πρόγραμμα- θα θέλαμε να μας πείτε τι ισχύει τελικά, αν αληθεύει αυτός ο αποκλεισμός ή εάν συμπεριληφθούν ή συμπεριλήφθηκαν -δεν ξέρω εάν έχει εκδοθεί και εδώ κάποια απόφαση σε νεκρό χρόνο- προκειμένου να μπορέσουν να υποβάλλουν και οι δημοτικές επιχειρήσεις τις ανάγκες τους και για τις δημοτικές επιχειρήσεις οι εργαζόμενοι. Αυτή είναι η ερώτηση.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αξιότιμε, κύριε Κεγκέρογλου, αναμφίβολα το ζήτημα της ανεργίας αποτελεί μια τεράστια κοινωνική πληγή που επηρεάζει τόσο τον ίδιο τον πολίτη που την υφίσταται όσο και το σύνολο της κοινωνικής και οικονομικής δραστηριότητας της χώρας. Τα πράγματα σαφώς είναι ακόμα πιο δύσκολα για τους ανέργους μεγαλύτερης ηλικίας, ειδικά όταν βρίσκονται εκτός αγοράς εργασίας για μεγάλο χρονικό διάστημα.

Αυτό το γνωρίζουμε πολύ καλά στην Κυβέρνηση και γι’ αυτό, χάρη στις μεταρρυθμίσεις που έχουν υλοποιηθεί, η ανεργία βρίσκεται σε έντονα καθοδική πορεία. Σύμφωνα με τις τελευταίες εκτιμήσεις της EUROSTAT από τη στιγμή που ανέλαβε η παρούσα Κυβέρνηση, παρά την αύξηση του εργατικού δυναμικού, ο αριθμός των ανέργων έχει μειωθεί κατά παραπάνω από τριακόσιες χιλιάδες άτομα και το εποχικά διορθωμένο ποσοστό ανεργίας έχει μειωθεί κατά έξι σχεδόν ποσοστιαίες μονάδες στο 11,4% που είναι το χαμηλότερο των τελευταίων δώδεκα ετών. Κι όλα αυτά εν μέσω αλλεπάλληλων και ισχυρότατων εξωγενών κρίσεων. Όπως λέει και η γνωστή διαφήμιση, «δεν έτυχε, πέτυχε».

Η μείωση οφείλεται σε συνδυασμό κυβερνητικών πολιτικών, από τη μείωση των εισφορών κοινωνικής ασφάλισης και φορολογίας μέχρι την απλούστευση της αδειοδότησης των επιχειρήσεων και από την προσέλκυση ξένων επενδύσεων σε επίπεδα που δεν είχε η χώρα μας εδώ και πολλές δεκαετίες μέχρι την καλύτερη αξιοποίηση των πόρων που είναι διαθέσιμοι για ενεργητικές πολιτικές απασχόλησης.

Το συγκεκριμένο πρόγραμμα στο οποίο αναφέρεται η ερώτηση σας, που εντάσσεται στις ενεργητικές πολιτικές απασχόλησης, ξεκίνησε τον Σεπτέμβριο του 2017, αλλά μέχρι τον Ιούλιο του 2020 η κάλυψη ήταν πολύ χαμηλή και οι προσλήψεις δεν ξεπερνούσαν τις χίλιες πεντακόσιες. Με συγκεκριμένες αλλαγές και παρεμβάσεις που κάναμε, όπως ήταν ο αριθμός των φορέων που μπορούσαν να επωφεληθούν από το συγκεκριμένο πρόγραμμα, το πρόγραμμα ενισχύθηκε, βελτιώθηκε και μέσα σε δύο χρόνια καλύφθηκαν περισσότερες από οκτώ χιλιάδες θέσεις σε σύνολο οκτώμισι χιλιάδων.

Πριν από μερικές ημέρες, την τελευταία εβδομάδα του Αυγούστου πιο συγκεκριμένα, αποφασίστηκε από το Διοικητικό Συμβούλιο της Δημόσιας Υπηρεσίας Απασχόλησης, δηλαδή του πρώην ΟΑΕΔ, η δημιουργία επιπλέον εξίμισι χιλιάδων θέσεων εργασίας, με ωφελούμενους και πάλι μακροχρόνια ανέργους πενήντα πέντε έως εξήντα επτά ετών.

Συνεπώς, οι δήμοι θα συνεχίσουν να απασχολούν έναν σημαντικό αριθμό συμβασιούχων, προκειμένου να μπορούν να αντιμετωπίσουν τις έκτακτες ανάγκες τους. Η μηνιαία επιχορήγηση ανέρχεται σε 75% του μισθού και των ασφαλιστικών εισφορών και μπορεί να φτάσει μέχρι και τα 750 ευρώ το μήνα. Δηλαδή, πήραμε ένα πρόγραμμα με πολύ χαμηλή συμμετοχή και μέσα σε δύο χρόνια, με τις αλλαγές που κάναμε, δεκαπέντε χιλιάδες συμπολίτες μας που ανήκαν σε αυτή τη δύσκολη ηλικιακή ομάδα για την αγορά εργασίας βρήκαν ή θα βρουν δουλειά.

Τώρα, με ρωτάτε γιατί δεν παρατείνουμε το πρόγραμμα για άλλα δύο χρόνια με τους ίδιους ωφελούμενους. Αυτή ήταν η ερώτηση; Γιατί έτσι τη διάβασα εγώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Για τις δημοτικές επιχειρήσεις μόνο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Για τα ίδια άτομα; Όχι, εντάξει.

Νομίζω ότι η απάντηση είναι προφανής και πιστεύω ότι ως έμπειρος κοινοβουλευτικός γνωρίζετε ποια είναι η απάντηση.

Τα προγράμματα αυτά δεν μπορούν να χρησιμοποιούνται σαν μηχανισμοί έμμεσης πρόσληψης μόνιμου προσωπικού στο δημόσιο. Είναι και άδικο και παράνομο. Μάλιστα, το π. δ.81/2003, που περιλαμβάνει τις διατάξεις για τις συμβάσεις ορισμένου χρόνου, συγκεκριμένα στο άρθρο 5 προβλέπει –διαβάζω mot a mot- ότι, «σε περίπτωση που η χρονική διάρκεια των διαδοχικών συμβάσεων ή σχέσεων εργασίας ορισμένου χρόνου υπερβαίνει τα συνολικά δύο έτη, τεκμαίρεται ότι με αυτές επιδιώκεται η κάλυψη παγίων και διαρκών αναγκών της επιχείρησης ή εκμετάλλευσης, με συνέπεια τη μετατροπή αυτών σε συμβάσεις ή σχέσεις εργασίας αορίστου χρόνου». Αυτό καλύπτει και τον δημόσιο και τον ιδιωτικό τομέα.

Ο στόχος αυτών των προγραμμάτων είναι να αποτελέσουν το πρώτο βήμα για μονιμότερη απασχόληση -ναι, ξέρω ότι είναι μεγάλα άτομα σε ηλικία- όχι όμως μέσα από μια καταχρηστική πρακτική, που παλαιότερα, δυστυχώς, είχε καταντήσει κοινός τόπος στη χώρα μας. Οι πάγιες και διαρκείς ανάγκες των ΟΤΑ δεν μπορούν να καλυφθούν με αέναη ανανέωση των συμβάσεων ορισμένου χρόνου.

Στόχος αυτών των προγραμμάτων απασχόλησης είναι πρωτίστως να αποτελέσουν γέφυρα, ώστε, τελικά, να ενταχθούν οι ωφελούμενοι στον ιδιωτικό τομέα. Το ζητούμενο είναι να μετατρέψουμε τους ωφελούμενους σε εργαζόμενους με ενεργό και μονιμότερη παραμονή στην αγορά εργασίας. Αυτός, άλλωστε, είναι ο λόγος που δρομολογείται από τη ΔΥΠΑ μία απολογιστική αξιολόγηση των προγραμμάτων απασχόλησης, προκειμένου αυτά να μπορούν να χτίζονται πλέον, κυρίως, γύρω από τον ιδιωτικό τομέα. Η στόχευση μας θέλουμε να είναι ηλικιακή, γεωγραφική και προσανατολισμένη στις προκλήσεις του σύγχρονου εργασιακού πεδίου. Πάνω σε αυτή τη λογική έχει στηθεί και το καινούργιο πρόγραμμα της ΔΥΠΑ, το οποίο καλύπτει ανέργους άνω των σαράντα πέντε ετών, άρα και την ηλικιακή ομάδα για την οποία συζητάμε και στην οποία θα αναφερθώ αναλυτικά στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, το επιχείρημα ότι μετατρέπετε το πρόγραμμα αυτό σε μηχανισμό για μόνιμη απασχόληση στις δημοτικές επιχειρήσεις προφανώς δεν ισχύει. Και θα μπορούσατε να το περιορίσετε, ούτως ώστε να μην ισχύει ούτε για ένα μικρό διάστημα αυτό. Για ποιον λόγο; Αυτοί είναι άνθρωποι που είναι κοντά στη σύνταξη. Αφορά ανθρώπους πενήντα πέντε έως εξήντα πέντε στην αρχή. Σας είπα, το 2011 - 2012 πρωτοδημιουργήθηκε το πρόγραμμα. Μετά που ο κ. Κατρούγκαλος αύξησε τα όρια ηλικίας στα εξήντα επτά έτη προσαρμόστηκε από το 2017 και μετά σε πενήντα πέντε έως εξήντα επτά. Εάν, λοιπόν, είναι εξήντα έξι χρονών σήμερα αυτός που έχει δουλέψει 1+1 χρόνο και θέλει ένα χρόνο ακόμα για να συνταξιοδοτηθεί, κάλλιστα θα μπορούσε στην ίδια θέση, στην οποία έχει προσαρμοστεί, έχει αποδώσει, εφόσον τον αξιολογεί ο δήμος σωστά, να προσφέρει ένα χρόνο και να κλείσει. Δεν μιλάμε για αυτούς που θέλουν πέντε, έξι, επτά χρόνια, για να ολοκληρώσουν τον εργασιακό τους βίο και να πάρουν σύνταξη.

Αυτό είναι, λοιπόν, το ένα. Εγώ το έθεσα γενικά, αλλά με κάποιους περιορισμούς μπορεί να ισχύει. Να μη δίδεται 1+1, αλλά να δοθεί, τουλάχιστον, για ένα. Αν είναι ένας ο χρόνος που χρειάζεται για τη συνταξιοδότηση, ε πώς θα πάει σε άλλη επιχείρηση στην ηλικία των εξήντα έξι ετών; Δεν μπορεί να πάει και σε άλλο πρόγραμμα 1+1. Είναι προφανές. Γι’ αυτό, λοιπόν, νομίζω ότι χρειάζεται εκεί μια προσαρμογή το πρόγραμμα.

Το δεύτερο είναι εάν είναι ξεκάθαρο. Βεβαίως, ο βασικός κορμός είναι ο ιδιωτικός τομέας. Αυτή ήταν η φιλοσοφία του προγράμματος, αλλά μέσα ενέτασσε και τις δημοτικές επιχειρήσεις -όχι τους δήμους, τις δημοτικές επιχειρήσεις- οι οποίες, ουσιαστικά, λειτουργούν με τις ίδιες διαδικασίες με τον ιδιωτικό τομέα, όσον αφορά τις σχέσεις με τους εργαζόμενους και όλα τα υπόλοιπα.

Άρα, λοιπόν, θεωρώ ότι και το πρώτο μπορείτε να το επανεξετάσετε και να υπάρξει μια πρόνοια για αυτούς που ολοκληρώνουν τον εργασιακό τους βίο και το δεύτερο οι δήμοι με τις δημοτικές τους επιχειρήσεις που είναι, ας το πούμε, ο ιδιωτικός βραχίονας της τοπικής αυτοδιοίκησης να μπορούν να μετέχουν και να έχουν και σημαντικό ποσοστό, γιατί, πράγματι, οι έμπειροι άνθρωποι του ιδιωτικού τομέα μπορούν να προσφέρουν και στην ιδιωτική επιχείρηση εφόσον έχουν την ανάλογη ειδικότητα και εμπειρία, πολύ περισσότερο σε αυτό το στάδιο που σε μια ιδιωτική επιχείρηση για άλλους λόγους –ψυχολογικούς ή άλλους- μπορεί να μην τον προσλάβουν. Στη δημοτική επιχείρηση θα προσληφθεί και θα προσφέρει και θα είναι ωφελημένοι και η επιχείρηση και ο εργαζόμενος και το ασφαλιστικό σύστημα, προφανώς. Άρα, λοιπόν, θέλω να διευκρινίσετε αν οι δημοτικές επιχειρήσεις είναι δικαιούχοι του προγράμματος και αν για το προηγούμενο υπάρχει κάποια σκέψη για επανεξέταση μετά από αυτά που σας εξέθεσα και στη δευτερομιλία, ούτως ώστε –προς θεού όχι ως μηχανισμός για μόνιμη εργασία, δεν υφίσταται θέμα μόνιμης εργασίας σε έναν που είναι εξήντα πέντε και εξήντα έξι χρονών- να δούμε αν μπορεί αυτό να διευκολυνθεί, να έχει δηλαδή την ανάλογη προσαρμοστικότητα το πρόγραμμα.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Ο κύριος Υπουργός, έχει τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ και πάλι, κύριε Πρόεδρε.

Αγαπητέ κύριε Κεγκέρογλου, θα ξεκινήσω από την τελευταία παρατήρηση και την οποία αναφέρατε και στην πρωτομιλία σας.

Γνωρίζετε πολύ καλά ότι με το υφιστάμενο νομικό πλαίσιο αυτό το οποίο μου προτείνετε δεν είναι σύννομο.

Το δεύτερο, για να μιλάμε και πολιτικά. Έχετε υπηρετήσει σε θέση ευθύνης και γνωρίζετε πολύ καλά ότι, δυστυχώς, σε πάρα πολλές περιπτώσεις σε αυτή τη χώρα όταν έγινε η πρώτη εξαίρεση, μετά σταματημό δεν είχαμε. Οπότε, αυτό ας το αφήσουμε έξω.

Η επιδίωξη της Κυβέρνησης εδώ και τρία χρόνια είναι η αλλαγή του παραγωγικού μοντέλου της οικονομίας, να γίνει η οικονομία μας περισσότερο εξωστρεφής, με υψηλότερες επενδύσεις, περισσότερο φιλική στο επιχειρείν. Να δημιουργήσουμε μια συμπεριληπτική σύγχρονη οικονομία με περισσότερες και καλύτερα αμειβόμενες θέσεις εργασίας και πιο αποτελεσματικό κράτος πρόνοιας.

Τα διαθέσιμα στοιχεία δείχνουν ότι βρισκόμαστε σε καλό δρόμο. Δεν είναι μόνο η θεαματική μείωση της ανεργίας στην οποία αναφέρθηκα στην πρωτολογία μου ούτε ο σημαντικά υψηλότερος από τον ευρωπαϊκό μέσο όρο ρυθμός ανάπτυξης που έχουμε την τελευταία διετία. Είναι και η ίδια η σύνθεση του παραγόμενου προϊόντος. Πέρυσι οι εξαγωγές μας ξεπέρασαν το 40% του ΑΕΠ. Από τις χώρες του ευρωπαϊκού νότου, μόνο η Πορτογαλία είχε ελαφρά υψηλότερο ποσοστό και το κυριότερο, εκτός από τον τουρισμό αυξάνονται ταχύτατα οι βιομηχανικές εξαγωγές μας και, κυρίως, αυτές με τεχνολογικό προσανατολισμό.

Να θυμίσω ότι πριν από τα χρόνια της μεγάλης κρίσης της προηγούμενης δεκαετίας, η Ελλάδα ήταν ένα χαρακτηριστικό παράδειγμα αρκετά κλειστής οικονομίας. Μόνο 20% του ΑΕΠ ήταν οι εξαγωγές.

Ο ρόλος του κράτους που καθημερινά αλλάζει, μεταρρυθμίζεται και εκσυγχρονίζεται, είναι να προσφέρει στους ανέργους και στους εργαζόμενους ευκαιρίες, εφόδια και πόρους, ώστε να μπορούν να είναι ευέλικτοι παραγωγικοί και χρήσιμοι σε μια διαρκώς μεταβαλλόμενη αγορά εργασίας.

Το στρατηγικό μας όραμα για τη Δημόσια Υπηρεσία Απασχόλησης είναι να μετατραπεί η ίδια από διαχειριστής μιας μηνιαίας γραφειοκρατικής υποχρέωσης των ανέργων, όπου απλά ανανεώνουν το δελτίο ανεργίας σε έναν σύμβουλο εύρεσης πραγματικών θέσεων εργασίας.

Το πρόγραμμα που ξεκινάει και πρόκειται να προκηρυχθεί από τη ΔΥΠΑ με τη χρηματοδότηση του Ταμείου Ανάκαμψης και Ανθεκτικότητας στο οποίο αναφέρεται το δεύτερο ερώτημά σας, αφορά στην πρόσληψη δέκα χιλιάδων ανέργων ηλικίας σαράντα πέντε χρονών και άνω με έμφαση σε περιοχές υψηλής ανεργίας. Το πρόγραμμα απευθύνεται σε ιδιωτικές επιχειρήσεις και γενικά εργοδότες του ιδιωτικού τομέα που ασκούν τακτική οικονομική δραστηριότητα με προτεραιότητα στις Περιφέρειες Δυτικής Μακεδονίας, Δυτικής Ελλάδας, Ανατολικής Μακεδονίας και Θράκης, Θεσσαλίας, Στερεάς Ελλάδας, Κεντρικής Μακεδονίας και Ηπείρου, ενώ έμφαση θα δοθεί σε επιχειρήσεις που δραστηριοποιούνται στους τομείς της «πράσινης» και της ψηφιακής οικονομίας. Επομένως, αυτό το πρόγραμμα καλύπτει και την ηλιακή ομάδα του ενδιαφέροντος της ερώτησής σας.

Στο πλαίσιο του νέου προγράμματος οι εργοδότες δεσμεύονται να προσλάβουν τους ωφελούμενους με σύμβαση μισθωτής εξαρτημένης εργασίας αορίστου χρόνου. Συνεπώς, δημιουργείται προοπτική συνέχισης της απασχόλησής τους μετά τη λήξη του διαστήματος επιχορήγησης, κάτι που δεν επιτυγχάνεται με το πρόγραμμα επιχορήγησης για την απασχόληση μακροχρόνια ανέργων ηλικίας πενήντα πέντε έως εξήντα επτά χρονών, το οποίο απευθύνεται σε φορείς του δημοσίου.

Αυτή η στροφή των προγραμμάτων απασχόλησης πρέπει να γίνει, κύριε Κεγκέρογλου, –το είπατε και εσείς άλλωστε στη δευτερολογία σας- γιατί πρέπει πια αυτά να προσανατολίζονται πολύ περισσότερο στον ιδιωτικό τομέα και πολύ λιγότερο στο δημόσιο.

Έχουμε αποδείξει ότι προσπαθούμε να τηρούμε καθημερινά τη δέσμευσή μας ότι δεν θα μείνει κανείς πίσω ειδικά σε ζητήματα που σχετίζονται με την αγορά εργασίας.

Η Κυβέρνηση έχει θέσει για το 2022 έναν πολύ φιλόδοξο στόχο να δημιουργήσει ογδόντα έξι χιλιάδες νέες θέσεις εργασίας με πόρους οι οποίοι θα προέρχονται, είτε από το Ταμείο Ανάκαμψης είτε από το ΕΣΠΑ. Με βάση τα μέχρι στιγμής δεδομένα έχουμε κάθε λόγο να πιστεύουμε ότι μπορούμε να το πετύχουμε. Ο περιορισμός των ανισοτήτων μέσα από ενεργητικές πολιτικές απασχόλησης ήταν και παραμένει βασική μας προτεραιότητα.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε το σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 20.40΄ λύεται η συνεδρίαση για την προσεχή Τετάρτη 7 Σεπτεμβρίου 2022 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**